
			פתח דבר

			הזרם הקבלי המובחן שהופיע בדרום צרפת בסוף המאה הי"ב לא הופיע בחלל תרבותי יהודי ריק. עולם התרבות בספרד ובפרובנס של ימי הביניים, ובמיוחד במאות הראשונות לאלף השני, ספוג היה מדתות היהדות, האיסלאם והנצרות, ומן ההגויות הפילוסופיות שלהן, שבכולן הילכו שאלות תיאולוגיות שונות, שעמהן נכרכו עולם ומלואו. ברם, עיונים שכליים לא העסיקו את רוב מניינו ובניינו של הציבור. אולי גם על רקע זה נולדה הקבלה שאמורה היתה להתמודד בכל אלה. לפיכך, לצד העיונים הפילוסופיים־התיאולוגיים, לא יכלו המקובלים, וכמי ששרויים בהוויה התרבותית־יהודית, להתעלם מן החלק המעשי שבדת היהודית. ובכלל, יסוד חשוב במחשבה (התלמודית, והרבה ממנה בזו) הקבלית הוא נושא הכח התיאורגי של מערכת המצוות עד שהאלוהות חדלה לפעול פעילותה המבורכת בהיעדרה. מעתה, מחשבה ומעשה כרוכים יחדיו.1 

			בלא להתייחס כעת לאווירה התרבותית החוץ־יהודית באותו אזור ולאפשרויות ההשפעה, עולם המחקר הביע עמדות שונות בשאלה, באיזו מידה יש בהופעת הקבלה משום רצף או מהפכה בעולם הפנימי. נראה לי שלפחות מנקודת המבט של הנושא הנידון לפנינו, אפשר לקבוע כי קיימת רציפות רעיונית למחשבת המקרא והתלמוד (עם כל המוגבלויות של המנעד הרחב של ‘הנפשות הפועלות'), ואין בעולם הקבלה אלא ביטוי רעיוני חדש, ולעתים קרובות נועז בפיתוחו, בצירוף אופני עשייה מגוונים ורבים. וכפי שהתבטאתי בעבר: הקבלה נבנתה כקומה נוספת מעל ההלכה, וממילא פירושו של דבר שקיימת זיקה הדוקה בין שני התחומים (ולא רק ברובד ההלכתי המדויק).2 הווה אומר, הקומה הראשונה לעולם עומדת,3 ולא רק במובן ההלכתי הטהור, אלא כיוצא בכך, עולם האגדה. אכן, לאחרונה מתגבשת במחקר מגמה — בניגוד לתפיסת העולם של גרשם שלום (שאולי ראה את הדברים מכיוון אישי) — להחזיר את הרגליים לספרות הקדומה, ולראות רציפות רעיונית (הגם שעלו תחומים ופיתוחים חדשים).4 אכן, ‘מלין חדתין עתיקין' (זוהר ח"ג קסו ע"ב). 

			ועוד, לצד ההנחה כי קשה לבנות השקפה קוהרנטית שלימה, הוסיף המקובל גם את העמדה הדתית היסודית (ולמעשה, עצם קיומה של דת כלשהי מניח זיקה בין העולם העליון ועולם האדם). לכן אני מדגיש, ואני שותף לחוקרים אחרים, שלא להתעלם מן המקורות הקנוניים במקרא ובאלף הראשון. 

			אפשר להתבונן בדרכים האנליטיות השונות שסללו חוקרים — ואף הם לא כולם ענו בקול אחד — בהצגת או בהבנת תפיסת האלוהות בעיני המקובלים ולהיווכח כי בסופו של דבר איש לא הגיע לכדי הצגה כוללנית חובקת כל וחד־משמעית. עניינים שונים שימשו מעין עקב אכילס, והיה צורך להתמודד עמהם, ולפיכך הוסיפו שיש בכך תזכורת כנגד תפיסות רציונליסטיות או שכרכו בכך תפיסות תיאולוגיות חוץ־יהודיות, או שהתיאור נובע מניתוח פילולוגי עמוק של הטקסט הקבלי, וכיוצא באלה. גם מונחים שגורים, כמו מיסטיקה ומיתוס, נושאים בחובם משמעויות מושגיות מגוונות. כמובן, גם כאשר נעמוד ממילא, למשל, על סוגיית הדבקות, ונתבונן בדיוק נמרץ במגוון הקיים בהבנתה או בביצועה, הרי ביסודו של דבר הבחנות אלה תלויות גם בראייה האישית של המקובל (ושל החוקר), והרי אמרו חכמים (על־פי יומא לח ע"ב): ‘הרבה פתחים למקום'. עולם חד־גוני ומונוטוני אינו מעניין! 

			בעצם אפשר לקפל את כל הבעייתיות בנושא ‘ממשות שברוח ורוח שבממשות' בשאלה האחת: האלוהות מהי? טרנסצנדנציה, פנתאיזם, פנאֶנתאיזם וכו'5 — בכל הגדרה יקבל נושאנו אופי ותוכן שונים. וכבר נשפכה דיו הרבה בכתביהם של חכמים וחוקרים במשך דורות רבים, ואני לא באתי ‘להכניס תבן לעופריים'. תכלית חיבור זה היא להציע את מה שמתבקש מן ההנחות הבסיסיות ולהציג את הדברים כפי שהם מתגלגלים ברחבי הספרות הקבלית (ובמקורותיה), בהתגלמותם בשיח האנושי ובריטואל הדתי. יודע אני כי קורא פלוני עשוי להגיב לאחר קריאת החיבור כי מרוב עצים אין רואים את היער. אך בעיניי, בנושא הנדון, כל עץ נושא עולם ומלואו, והחלקים חשובים וגדולים לא פחות מן השלם, בשַקפם תרבות ואורח חיים דינמיים. בעולם היהודי מתגלה תרבות לכידה,6 עם שמשתרגים בה ענפים מגוונים למדי. 

			במידה מסוימת אפשר לראות בנושא חיבורנו זה חילוף למאמרו המפורסם של מו"ר פרופ' ישעיה תשבי, ‘לבירור נתיבי ההגשמה וההפשטה בקבלה'.7 ובכל זאת, תשבי העמיד על עקרון שיטתי בספרות הקבלית, וחיבורי בא להצביע ביתר פירוט על המופעים הרבים והשונים בהקשרים מגוונים של הבעיה, ומתברר כי גם לאורך זמן רב יותר. וכל כך בשל חשיבות המעשה במארג היומיומי (וכפי שגם הזוהר הרבה להדגיש את ה'עובדא').

			עקרונית, תפיסת אל אחד בורא ברצונו המוחלט הולידה את שפת התלות המוחלטת בו.8 ומכאן הערגה לחזור אל המקור. כך עולה מן הדימויים השגורים של גן עדן, אחרית הימים ועוד; כך במעשה התפילה, במצות הדבקות,9 ברעיון הגיור,10 ואפילו בחיקוי דרכי האל; וכך בשירת היקום כולו. הנה הפסוק התמים ‘ויִשַרנה הפָּרות בַּדרך' כשֶעל גבן נישא ארון ה' (שמ"א ו יב), התפרש בתלמוד שהן אמרו שירה. ובאותה סוגיה (עבודה זרה כד ע"ב) הוצעו דברי שירה שונים, כולל מזמורי תהלים, או אפילו שיר ממש מופלא: ‘רוֹני/רומי רוני/רומי השיטה' וכו'. ובזוהר11 הודגש דווקא מזמור צח כנושא השירה החדשה. וכך מוצאים אנו את ‘פרק שירה',12 לפיו כל הברואים בתבל אומרים שירה לבוראם. ואף מתפלל אדם על השכינה.13 

			ואם בכל הנבראים נאמר ‘ויאמר אלוהים יהי ... ויהי', הרי אצל אדם ננקטה לשון אחרת: ‘נעשה14 אדם'. ובסמוך נאמר כי ‘ויפח באפיו נשמת חיים' (ברא' ב ז), שלא לחינם הודגש בימי הביניים ש'כל הנופח מתוכו ומעצמותו הוא נופח', ובארמית: ‘מאן דנפח מתוכיה נפח'.15 ואדם שזוכה למיתת נשיקה פירושו שהוא שב למקור הנפיחה הזו,16 (ואדם פשוט שנפטר, לפחות ‘נאסף אל אבותיו'). וכבר כתב ר' עזרא מגרונה: ‘כבר ידעת כי האדם כלול מכל הדברים, ונפשו קשורה בנפש העליונה'.17

			אף אלוהים מצידו ‘שומר' על הקשר עם ברואיו, באמצעות ‘השגחה' כללית ו/או פרטית, שולח מלאכים ונביאים (כך גם ‘ואצלתי מן הרוח אשר עליך' שהיא בעצם ‘רוחו' של אלוהים על שבעים הזקנים [במד' יא יז, כט]), מתגלה באמצעות רוח הקודש, מגיד, בת קול וכיוצא באלה. קיימים עולמות וגלגלים כמתווכי ביניים. ובעיקר התורה עצמה, שלא לחינם הדגישו את נתינתה ואת קבלתה המתמידות. 

			וכדי שלא יישמע קשר הדוק מדי אנו מוצאים את הלשונות ‘נוגע ואינו נוגע',18 ובארמית: ‘מטי ולא מטי',19 או ‘רצוא ושוב' (יחז' א יד). בעיקר חשוב לשים לב שכמעט אין מדובר על אין סוף,20 אלא על הספירות, כלומר מה שנובע מאין־סוף (אמנם ‘ההויות היו והאצילות מחודש'). ועוד נוצרו בקבלה לשם כך מושגים כמו: אור אין סוף, צחצחות, שרשים, סובב כל עלמין או ממלא כל עלמין, רצון, מלבוש, מסך, וילון, פרסה, דילוג, קפיצה, צמצום, רשימו וכיו"ב. עצם הריבוי של האמצעים מצביע על הקושי21 של המקובלים להניח את הקשר ולתאר במדויק את מערכת היחסים. גם אצל בעל תיקוני זוהר, בדברו על המהות הראשונה שאפילו היא מעל לאינסוף שבזוהר, הריהי לפי תיאורו של תשבי, ‘אל תאיסטי־פרסונאלי, הסיבה הפועלת העליונה ויוצר בראשית, שישותו משוללת כל גשמות ונעלמת מצד עצמותו, אבל היא באה לידי גילוי מסוים במידותיו ובפעולותיו'.22

			הצורך בזיקה אל העליונים מתבטא בכמה אפשרויות. אפשר לדבר על ‘הידמות'. כך בפסוק ‘והלכת בדרכיו' (דבר' כח ט), ובהדגמה המפורסמת של חז"ל: ‘מה הוא רחום' וכו' (ספרא, פר' עקב, מט; סוטה יד ע"א), וכפי שנרשם, למשל, ברמב"ם, ספר המצוות, עשין ח. רמ"ק פתח את ספרו תומר דבורה במילים: ‘האדם ראוי שיתדמה לקונו',23 ועשה אותן מוטו מרכזי לאורך ספרו. ברם, בכל ההתנהגות הזו עדיין קיימים שני קטבים.

			שלב ‘מתקדם' יותר הוא רעיון ההזדהות. עדיין קיימים הקטבים, אך, אם מותר לומר, יש הרגשה של קִרבה עמוקה יותר. כך היא, למשל, הפרקטיקה של הגירושין או גלות השכינה. אלא שההזדהות באה כביכול מלמטה וכמעט אין שומעים דבר על הצד העליון.24 גם כאשר מופיעים ביטויים קיצוניים של הזדהות עדיין יש פער מסוים.

			לכן נראה כי שלב ‘מתקדם' יותר הוא רעיון ההדדיות. למשל, ‘באותה שעה שעיניכם נשואות בעיניי ועיניי נשואות בעיניכם' וכו'.25 השניות מצטמצמת כאן. זו מצטמצמת הרבה יותר בלשונו של רבי יצחק סגי נהור על ההתבוננות הרצויה שהיא ‘דרך יניקתו ולא דרך ידיעה',26 שהיא ממחישה מעל לכל את הזיקה הישירה.

			אולם שאיפת אדם (לאו דווקא יהודי) להגיע למצב מיסטי ברמה אחדותית, אוניו מיסטיקה, כמוה כביטול השניות שבין אוביקט לסוביקט (וכרוכה, לרוב, בפרישות והתאיינות).27 אין לך אפוא מצב נעלה מזה של אחדות מחודשת. ברם, מקצת מקובלים וחסידים מדברים על פוטנציאל של אחדות, ורובם אינם מרשים לעצמם לבטא אפשרות כזו. וכך נולדת מציאות ביניים כמו של דבקות ברצון, דבקות במחשבה וכיו"ב. יש שמודגש הצד החווייתי ברצון להתעלות, ואף ביטויים של אהבה, לפעמים בגבול החוויה הארוטית, אינם חזיון נדיר. לא פחות מכן חשוב האמצעי של שימוש מאגי ליצירת הקשר.28 

			ומן הצד השני, גם תיתכן עבודה דתית שבמרכזה הנכחת האל בעולם הגשמי. כלומר, כיוונים הפוכים. ובנקודה זו ניתן לקבוע את השוני בזהות המרכז: היחיד או העולם.29 ברם, המעברים, בכל המקרים הנזכרים לעיל, אינם חדים, וכך נולדת ההייררכיה. מדרגות מדרגות30 הן בכל תחומי הקיום — מלאכים, עולמות, גילויי רוח הקודש, קדושה וטומאה, ארבע דרגות דצח"מ, וכל כיוצא באלה. גם ברור שאין אפשרות דבקות מתמדת, ובלשון החסידות: תענוג תמידי אינו תענוג.

			אכן, דעת אנוש ולבו רוחשים לנוכח מורכבות זו,31 ונסיונות לקטגוריזציה מובהקת אינם עולים יפה. בדרכים שונות אדם מבקש להתעלות: בהתבוננות והגות, בחוויה נפשית ומיסטית,32 ואף בפרקטיקה דתית פשוטה. וגם אלה לעיתים פתוכים זה בזה.33 ממילא רעיונות תיאולוגיים־קבליים נכנסים תחת נקודת מבט חווייתית־קיומית של אדם. אולם תהיה זו אשליה מסוכנת ומתַסכלת לנסות להקיף את כל העולם הקבלי בהקשר הנידון, ולפיכך העליתי כמה הרהורים בנושאים שנראים לי עומדים בלב הבעיה. לא ‘פתרונות' יכול אני להציע, אלא להעלות את הרהוריי תוך שאני מהלך לתוּמי. ואידך זיל גמור.

			המורכבות האמורה עולה ביתר שאת גם עקב מחקריו הרבים והמגוונים של משה אידל (ומכוחו שאבו גם אחרים). העוקב אחר מחקריו נוכח כי באזמל חד סלל נתיבים רבים: דרך המלך והערות שוליים, דרכים וצידי דרכים, טיעון ושוברו בצידו, וכן הלאה. אין לך נושא שאינו מפורק לגורמים, ועושר רב מתגלה מבין השורות של הטקסטים הנתונים. כל מושג וכל מונח נצבע בצבעים מגוונים, בהתאם להקשר, לניסוח וכיוצא בכך. דומני שמסגרת מצומצמת כשלנו מחייבת הליכה בדרכים ראשיות. ביקשתי אפוא לברר אמונות ודעות מרכזיות ולהוסיף לצידן את ספר המעשים, בחינת ‘פוק חזי מאי עמא דבר' (ברכות מה ע"א), וכיצד נתקבלו דברים בשילובם. הנה כותב משה אידל: ‘הקבלה אינה רק אורח חיים דתי המתמצה בחיפוש אחר אלוהים ובכינון מגע ישיר עמו; הקבלה היא גם דפוס יֶדע שהדינמיקה שלו חשובה לא פחות מתכניו'.34 ואוסיף על כך כי באספקטים שונים של התבוננות עולות מערכות יחסים בגוונים שונים וברמות שונות. ועם זאת רחוק הוא בעיניי לנסות להתאים בין כיווני מחשבה וזרמים מנוגדים. בקשתי לעיין במקצת במערכת תוססת ומורכבת כפי שהיא עולה מן המקורות עצמם, ומתברר שבדרך כלל גם המעשים מתבקשים לקבל משמעות, וכך נתקרבו רוח וממשות.35 

			מעיְנות הקבלה נפוצו מעבר לחומת ה'הסגר' והאזוטריקה, ודברים רבים נקלטו ברחבי התרבות היהודית. עוד נוכחנו לדעת שאם יש, בעיקר לפי המקובלים, השתמעויות אינסופיות לכתבי הקודש הרי גם הפרקטיקות מהן עשירות, ולא עוד אלא שנוצרת זיקה הדוקה, ופעמים קשה להפריד בין הרוחני והגשמי, הממשות והרוח. אמנם אי־אפשר להתעלם מכך שיש מקרים, ואינם מועטים, שמקורות רבניים מן האלף הראשון יכלו לשמש מקור השראה, וכמו כן קיימים דעות או ריטואלים משותפים גם לעולם החוץ־יהודי (אם כי חשוב לזכור גם עד כמה רעיונות־חוץ לא נקלטו או נשתנו באופי/בתוכן קבלָתם). 

			יורשה לי לחתום את הפתיחה בהצהרת הנשר הגדול: 

			ואמנם מודה אני שלא רחוק הדבר שאטעה ויעלם ממני עיון או נוסח, ואין זה דבר גדול, ואני שמח מאוד שכך בודקים אחרי, ומי שעושה כן ראוי לשכר ולתודה.36 

			פרק א

			טרנסצנדנטיות והאצלה — פערים וצמצומם (א)

			נקודת המוצא של נושאנו היא: אלוהים אחד ויחיד שברצונו המוחלט ברא עולם, והוא שולט בו.37 ואם לפי התפיסה הנאופלטונית ההאצלה היא מחוק מהותו של המאציל הרי הקבלה הבליטה את רצונו המוחלט של אין סוף בפעולת ההאצלה (כלומר, עקרונית אפשרית מצידו גם סגירת צינורות ההשפעה). מכאן עלתה כמו מאליה השאלה שנידונה בפי הפילוסופים מאז — הכיצד נברא עולם גשמי מיישות רוחנית טהורה? גם מושג ה'בריאה יש מאין' עבר גלגול. בהגות הפילוסופית משמעו, בריאה של דבר מלא־דבר. בניגוד לכך מדבר המקובל על בריאה חיובית של יש [=בינה] מאין [=חכמה, שהוא יותר יש מכל יש]. ואם כך עולה ביתר שאת שאלת המעבר מהמאציל למה שמחוצה לו. ולענייננו חשוב אם ה'מעבר' מנתק את הקשר או יוצר גשר.

			ברם, המרחב האנושי בדרך כלל לא התלבט בשאלות עומק, וראה את המציאות שלפניו כפי שהיא.38 לעתים הופיעו בעלי שאר־רוח וקראו: ‘שאו מרום עיניכם וראו מי ברא אלה' (ישע' מ כו; תהל' ח), ועוד. בעולם כזה גם יכול אדם לומר: ‘אליך ה' נפשי אשא' (תהל' כה א), ולהביע את ‘געגועיו'. מכל מקום, האלוהות נתפסה כנוכחת בהתמדה בכל מקום. התפיסה האלילית יכלה לחלק נוכחות זו לכוחות טבע או לתחומים שונים, ואילו הדת המונותאיסטית תרכז הכל תחת כח אחד, וברור שאדם פוגש אותה אלוהות בכל מקום. ועם זאת ברור שמלכתחילה עומדים שני הקטבים זה מול זה: האלוהי והנבראים,39 ובמקביל: הרוחני והגשמי (או חומר וצורה — בלשון האריסטוטלית). ברם, המחשבה הדתית היא שמבקשת לסגור, ולפחות לצמצם, את הפער.40 הנה, מבחינה עקרונית בוודאי ‘נכון' לומר: ‘לא תוכל לראות את פני כי לא יראני האדם וחי' (שמ' לג כ). אך העמדה הדתית מצדדת לכיוון ‘ויראו את אלקי ישראל' (שם כד י).41 ולכן תמצא במקרא אלוהים שמדבר או מתגלה אל האדם. כמו כן, חז"ל מפרשים את התפילה כעמידה לפני השכינה. יתֵרים עליהם המקובלים הרואים בתפילה דיבור אֶל ועִם האלוהים (ראה להלן). ה'שכינה' בספרות חז"ל מבטאת את הנוכחות האלוהית בעולם.42 חסידי אשכנז יכולים לומר שהאל קרוב לאדם יותר מאשר הנשמה לגוף.43 וכך הבין ר' אלעזר מוורמס: ‘הצדיקים רואים פני שכינה כנגדם, כי יראו איך ממלא הכל וימשיך רוחם אליו'.44 במקרא, אדם, כמו אליהו, יכול להתבודד, ומקובלים והוגים רבים בימי הביניים יראו בכך מעלה גדולה ובעיקר כאמצעי למצות דבקות, ור' אלעזר אזכרי ידגיש בהתבודדות זו מצב של ‘אני והוא לבדו עומדים'.45 זאת ועוד, דרכם של מתבודדים־פרושים אלה הוא ש'תמיד לא יחשו להלל את בוראם בעסק התורה ובשירי דוד המלך ... עד אשר תדבק מחשבתם בכח וחשק נמרץ באורות העליונים'.46 כלומר, השאיפה למחוק את המרחק היא תכלית מתבקשת, שאמנם רק יחידי סגולה יכולים לה. לכן אם שואלים, למשל, את הבעש"ט אם לאחר מעשה הבריאה זו נפרדה ממקורה או שעדיין קשורה אליו בדרך מסוימת — הדגשתו היא ברורה: ‘לעולם ה' דברך נצב בשמים ... כי דברך שאמרת יהי רקיע בתוך המים וג' תיבות ואותיות אלו הן ניצבות ועומדות לעולם בתוך רקיע השמים'.47 תפיסה זו מהדקת את הקשר והאפשרות של שילוב הממשות והרוח.

			ואם להשתמש בלשונו של רבי שניאור זלמן מליאדי, המרחיב את דברי הבעש"ט:

			שכל נברא ויש, הוא באמת נחשב לאין ואפס ממש לגבי כח הפועל ורוח פיו שבנפעל המהוה אותו תמיד ומוציאו מאין ממש ליש. ומה שכל נברא ונפעל נראה לנו ליש וממשות, זהו מחמת שאין אנו משיגים ורואים בעיני בשר את כח ה' ורוח פיו שבנברא. אבל אילו ניתנה רשות לעין לראות ולהשיג את החיות ורוחניות שבכל נברא, השופע בו ממוצא פי ה' ורוח פיו, לא היה גשמיות הנברא וחומרו וממשו נראה כלל לעינינו, כי הוא בטל במציאות ממש לגבי החיות והרוחניות שבו.48 

			

			
				
					37	השווה, למשל, זוהר (ח"א יא ע"ב): ‘והוא רב ושליט עיקרא ושרשא דכל עלמין וכלהו כְּלָא חשיבי קמיה' [=והוא גדול ושליט יסוד ושורש כל העולמות וכולם חשובים מלפניו כְּלֹא]. וכן אצל ראשית חכמה (שער היראה, פרק א, ז ע"א); ובחסידות, למשל, מאור עינים, עמ' קח.

				

				
					38	ראה, למשל, בפירוש ר' אברהם אבן עזרא לשמ' כ א, המביא את שאלת רבי יהודה הלוי ותשובתו שלו. ולמעשה הכוזרי (מאמר א אות כה) הלך באותה דרך. השווה פירוש הרמב"ן לשמ' יג טז (בחלק האחרון). ראה גם יצחק י' גוטמן, הפילוסופיה של היהדות, תשי"ג, עמ' 66-65, 117. והחסידות השיבה בפשטות שהצדיק הוא ‘היסוד והצינור ... השביל והמסילה'. ראה מאור עינים, עמ' קט. וכמוהו רבים.

				

				
					39	ראה, למשל, דב ירדן (מהדיר), שירי הקדש לרבי שלמה אבן גבירול, תשל"א, א, כתר מלכות, עמ' 59-58. ואם נלך לפי מה שהמחקר מכנה ‘ההוכחה האונטולוגית למציאות האל', דהיינו שהוא מחויב/הכרחי המציאות, ומולו עומד עולם אפשרי המציאות — הרי יש שוני ונתק, וקשה לדבר על הדדיות. בלשון הרמב"ם: ‘שכל הנמצאים צריכין לו והוא ברוך הוא אינו צריך להם ולא לאחד מהם' (הלכות יסודי התורה, פרק א הלכה ג). ובהתאם לכך: ‘כל הדברים הללו ... שנאמרו בתורה ובדברי נביאים, הכל משל ומליצה הן ... על הכל אמרו חכמים דברה תורה כלשון בני אדם' (שם שם, יב). 

				

				
					40	הזוהר יתאר את ‘מלכא קדישא ... קב"ה [ש]חביבותא דיליה לאתדבקא בכ"י' (ח"ג לז ע"ב). כלומר, היוזמה באה מלמעלה. הקב"ה [=תפארת] אוהב להידבק בכנסת ישראל, המיסטית או התחתונה, בדיוק כשם שאדם מצווה להידבק בקב"ה. וראה, למשל, לקוטי יקרים, לה ע"א. וראה בקצרה על עמדת שפינוזה המתוארת אצל דב שוורץ, אמונה על פרשת דרכים, תשנ"ו, עמ' 156.

				

				
					41	וראה פדיה, המראה, פרק רביעי.

				

				
					42	ראה אורבך, חז"ל, עמ' 53-37.

				

				
					43	ראה שלום, זרמים, עמ' 124.

				

				
					44	ספר שערי היחוד והאמונה, מהד' יוסף דן, טמירין, א, תשל"ב, עמ' 156.

				

				
					45	ספר חרדים, עב ע"א.

				

				
					46	הקדמת שערי קדושה לרח"ו. השווה חובת הלבבות, שער י פרק ג.

				

				
					47	הפסוק והדרשה תופסים מקום נכבד אצל רש"ז, שער היחוד והאמונה, בעיקר בפרק א, עו ע"ב — עז ע"א. השווה דברי האר"י על הפסוק ‘כי על כל מוצא פי ה' ‘, בריש ספר הליקוטים. וראה אידל, החסידות, עמ' 392-391; אידל, שלמויות, עמ' 193 הערה 70. וראה מהר"ל, גבורות ה', פרק כה, שם מבחין בשמות האלוהיים בין שם אהי"ה, שבראשו א' שהיא יסוד הכל, לבין שם הוי"ה, שבראשו י' שהיא קיום הנמצאים בנסתר. 

				

				
					48	שער היחוד והאמונה, פרק ג, עח ע"א. דברי הבעש"ט נידונו שם בראשית פרק א.

				

			

		
	
			פרק ב 

			טרנסצנדנטיות ואימננטיות — פערים וצמצומם (ב)

			התפיסה של אל בורא ברצונו המוחלט — בכוחה לפעור את הפער, אך המשך התפיסה שאין הנבראים מתנתקים ממנו אלא למראית עין49 הוא זה שגם עשוי לסגור אותו. הרמב"ם שטען שאין לתאר את האלוהים בתואר חיובי כלשהו ממילא קבע שאין יסוד משותף לבורא ולנבראים. אולם אצל המקובלים, אלוהים נתפס, מצד אחד, כטרנסצנדנטי, ועם זאת, כאימננטי נצחי בעולמו.50 ביטוי נחרץ לפער בין העולמות ניתן כבר בתלמוד בדברי רבי יוסי: ‘מעולם לא ירדה שכינה למטה ולא עלו משה ואליהו למרום'.51 ובכל זאת נראה שדעת חכמים נטתה לכיוון הקֶשר, שכן בהמשך הסוגיה שם נאמר: ‘מכל מקום, “מאחז פני כסה" כתיב (איוב כו ט) — אישתרבובי אישתרבב ליה כסא עד עשרה ונקט ביה'. ממילא הנחת ‘הממשות שברוח והרוח שבממשות' טבועה היא כאבן יסוד. 

			זיקה זו עשויה להתבטא בדימוי פשוט שאינו מקרי: ‘סלם מצב ארצה וראשו מגיע השמימה', הזוקק קשר מתמיד. הסולם משמש לעלייה ולירידה כאחד.52 והמלאכים היורדים עשויים לשמש בבואה לאלוהים היורד בו. ומעין זה הוא המַטֶּה, בו השתמשו משה, אליהו ואלישע, שהיתה בו כביכול רוח אלוהית (במחשבתם של חכמינו: היה כתוב עליו השם המפורש53), ואפשר להנכיחה במקומות שונים לעת הצורך. אכן, הרעיון של משיכת רוחניות לתוך עצמים הוא די מרכזי במיסטיקה היהודית.54 ולא במקרה הודגם הקשר בנשימת האורגניזם האלוהי: נשיפה ושאיפה בהתמדה. וכך שם ר' אלימלך מליזנסק בפי רבקה השקפה ש'אין לך גשמיות שאין בו ניצוצות רוחניות'.55 עולם הגשם אפוא אינו מנוגד ניגוד מוחלט לעולם הרוח. 

			קשר זה מבקשים ‘לתַחזק' אותו, ויעידו, בין היתר, ההוראות או הדימויים דלקמן: רח"ו דרש פסוק מתהלים ככתבו וכלשונו: ‘שֶיָשים השם נגד עיניו כמו שכתוב “שויתי ה' לנגדי תמיד", ויכוין להדביק מחשבתו בו, לא יפסוק אפילו רגע'.56 אף זאת טען רח"ו: ‘השראת רוח הקודש על האדם הוא בהיות הנשמה בגופו בהקיץ ולא תצא ממנו'.57 אין צורך אפוא באקסטזה, ביציאה מן הכלים. ולא מעט מן הפילוסופים ידברו על דבקות השכל האנושי בשכל הפועל.58 יש אפוא אמצעֵי קשר, פעמים עד כדי הזדהות, וחיבור שונים: סולם או מטֶה פיזיים כמו רוח הקודש ושכל רוחניים. דימוי שמופיע רבות החל במאה השש־עשרה הוא דימוי החבל59 — שנכרך בפסוק מדבר' לב ט: ‘כי חלק ה' עמו, יעקב חבל נחלתו' — וכבר ר' אליה די־וידאש העמיד על הקשר הנצחי ההדוק בין המקור האלוהי לבין האדם הבא לידי ביטוי בדימוי זה.60 משמע, קיים ריחוק בסיסי, אולם ניתן לגשר על פניו באמצעות ‘שויתי', וכמוהו ‘לחזות בנועם ה'', ובעזרת חבל, ודומיו, שמתבטא בדמות קיום מצווֹת וערגת נשמה. בהשפעת המיסטיקה של ימי הביניים (והקבלה) אנו מוצאים את חובת ‘שויתי' בחסידות כערך מרכזי, ובעצם גם מחוץ לה.61 גם לא תמצא, ולוּ בית־כנסת אחד — מקום התכנסות הקהילה על כל מרכיביה — שאין בו ביטויים אומנותיים ויצירתיים שונים של ‘שויתי'. 

			לא ייפלא שהתפילה נתפסה, כאמור, ‘כמדבר עם חבירו'.62 השלכה מעשית אחרת היא ההשראה או ההרשאה האלוהית על חכמי ההלכה. וזהו ‘טעם האמיתי שצריך להזהר בשמיעת קול חכמי הדורות, כי דבריהם דברי אלהים חיים הבאים להם ברוח הקדש'.63 ובכלל, הביטוי ‘רוח הקודש' אינו ערטילאי אלא מתקשר לאישיות ארצית מסוימת (או למקדש). למשל, ‘והיה כנגן המנגן ותהי עליו יד ה'' (מל"ב ג טו), ולדברי ר' אשר בן דוד: הנביא הופך להיות ‘כלי לרוח הקדש שבו'.64 אף הביטויים הרבים, מעין: השראת שכינה, להיות לו דירה בתחתונים, שכינה בתחתונים צורך גבוה, בלִבוֹ מעון לשכינה, משכן העדות,65 וכיוצא באלה — מצביעים על אפשרות חידוש הקשר בין הקטבים. אכן, ‘הקבלה התיאוסופית והקבלה התיאורגית גם יחד הרחיבו לגבי ההכנות הדרושות כדי להבטיח את ירידת הכוח העליון או הכוחות העליונים אל המיסטיקן'.66

			יש מקורות שיעודדו זאת בהצגת מצב של הדדיות. וכמאמר הכתוב, למשל, ‘והתהלכתי בתוככם והייתי לכם לאלוהים ואתם תהיו לי לעם'.67 וכן: ‘אם תדרשנו יימצא לך'.68 ובלשונו הפיוטית של ריה"ל: ‘בצאתי לקראתך לקראתי מצאתיך'.69 הבנה זו מקבלת גם תדמית אנושית חברתית: ‘כמים הפנים לפנים כן לב האדם לאדם'.70 הפנים החיצוניות הן שיקוף של הלב הפנימי. 

			קיימת גם התפיסה הספיריטואלית, שהעולם נמצא במצב פגום (אם בגלל חטא אדם הראשון ואם מפני שהוא בעצם מהותו מרוחק מהבורא) והאדם מצוּוֶה לתקן אותו,71 ובמסגרת זו מגמת ההתקשרות ההדדית חזקה יותר. וכך, בהקדמתו האמורה להיות ל'מאמר הויכוח' שנדפס כספר חוקר ומקובל,72 כותב רמח"ל: 

			יתירה הקבלה, כי הנה לפי דרכה, המעשים עצמם חוזרים להיות טובים ותיקונים עליונים, והיינו כי כך הכין הרצון העליון שיהיו דברי העולם הזה מתקדשים ע"י מה שהאדם משתמש מהם לצרכו והנאתו ... כי ניתן הכח לאדם שיהיה הוא ממשיך כח שכינה ואורה למטה ע"י נשמתו, ונתן כל דברי העולם לשימושו שעי"ז נתקנים גם הם, וכח הקדושה שהמשיך מתפשט גם עליהם ... כשנעשה המעשה [הגשמי] בדרך הראוי נמצא הוא עצמו תיקון.73 

			תפיסה זו באה לידי ביטוי בזוהר גם ברעיון ה'אתהפכא' ובמגמות חסידיות המדברות על הפיכת החומר לצורה, רע לטוב. (ראה להלן).

			אמנם גם בתפיסה אימננטיסטית מובהקת מוצא אתה פעמים רבות שמוסיפים איזשהו אלמנט שקוטע את הרצף בין האין סוף לנאצליו כדי להימנע ממסקנה פנתאיסטית. דבר זה אמור במיוחד כניגוד לתפיסת ההאצלה הניאופלטונית. כך, למשל, מופיעים ברחבי הספרות הקבלית מונחים כמו: אור אין סוף, צחצחות, מלבוש, וילון, פרסה, רצון, דילוג, קפיצה וכיו"ב. אפילו רעיון הצמצום, הן במקורו הרמב"ני הן בגלגולו הלוריאני (על שני זרמיו: ‘כפשוטו' או ‘כמשל'74), או הרשימו, והמשכו בצורת עיגולים ויושר (או קַו), הוא אחת הדרכים. עצם הריבוי של הדימויים מצביע על היות הפרדוקס, והחשיבות בקבלתו. כך הם פני הדברים ואין השכל האנושי מסוגל להבין את האל ודרכי פעולתו. ולא סתם ירדו לעולם רעיונות הפנתאיזם75 והאקוסמיזם76 וכיוצא באלה. 

			אצל הבעש"ט התפיסה האימננטית חריפה,77 ולכן הגה את משל המחיצות המפורסם, שמובנו — כל המציאות היא אשליה ורעות רוח. אך אדם נקרא לשבור את המחיצה בינו לבין הבורא. האלוהים הוא קדוש ונשגב אך גם אלוהי ההיסטוריה, מנהיג את העולם ומתגלה לברואיו. אף חוקי הטבע והתמדתם מצביעים על האימננטיות שלו. וכך, למשל, במקרא: ‘כי ה' אלהיך מתהלך בקרב מחנך',78 או ‘ושכנתי בתוכם'.79 כאמור, תפיסה אימננטית זו אינה נקייה משאלות תיאולוגיות הצפות מאליהן.80 אפילו ברובד הפשוט בקריאת המקורות נמצא, מצד אחד, במקרא: ‘השוכן אִתם בתוך טומאֹתם' (ויק' טז טז), וכנגדו במדרש: ‘אמר הקב"ה, הפה שעתיד לדבר עמי יינק דבר טמא?' (שמו"ר א כה). ואכן, בחסידות, ובייחוד לאחר הקבלה הלוריאנית ממנה נובע שהקליפות הן בעצם שברי הכלים האלוהיים, יכול נכד הבעש"ט לכתוב בשמו באופן פרדוקסלי ‘שאפילו כשאדם עושה עבירה ח"ו אזי ג"כ השכינה מתלבשת בו, כי בלא היא לא היה בו כח לעשות זאת ולהניע בשום אבר'.81 

			מן התפיסה האימננטית אפשר להסיק מסקנה נוספת. ר' יעקב יוסף כותב משל למלך ששלח את אחד מעבדיו למדינות מלכותו שיעשה עצמו מורד במלך. חלק מן המדינות לחמו נגדו, וחלקן הבחינו שהוא עושה רצון המלך. ואכן, מסקנת ר' יעקב יוסף היא: ‘ומעתה בִּין תבין מעלת אלו החכמים יותר על הגבורים שעשו מלחמה, ואלו כובשין את יצרם בלי מלחמה'.82 משמע, אדם הופך את הרע כחלק מעבודה דתית. ולכך יש גם השלכה בנושא העבודה בגשמיות.

			ועם זאת, פעמים שגוברת התפיסה הטרנסצנדנטית, ובכל זאת הצמאון הדתי מנסה לגשר. ואחת העדויות לכך היא הטכניקות המיסטיות המרובות,83 שאמנם הן נגזרת של כל תפיסה שהוצעה.

			

			
				
					49	בלא להיכנס כרגע לדקדוקים. אך נזכיר את דברי ראשית חכמה: ‘העוה"ז אע"פ שנתגשם למטה יש לו רוחניות למעלה בכלליו ובפרטיו' (שער האהבה, פרק ה, סד ע"ד). וכפי שכתב רבו, הרמ"ק, במפורש: ‘ואור הספירות מתפשט בהם והם נקראים י' ספירות דעשייה, דהיינו התפשטות הקדושה בתוך החומר הגשמי שבו שליטת החיצונים' (אור נערב, חלק ו, פרק ה). ובפרדס רמונים (שער עצמות וכלים, פרק ד) הוא מביא שני משלים להבחנה בין עצמות והֵירָאוּת: אדם שופך מים בגוון לבן, לתוך כוסות מִגְוונים שונים, ונראה כי המים מקבלים צבע שונה. אך לאמיתו של דבר צבע המים אינו משתנה. והמשל האחר, משל העששית, דהיינו קרן אור העוברת דרך חלון ומאירה עשר עששיות בגוונים שונים. גם כאן ‘לפי האמת אין השנוי נקנה בָּאור קנין עצמי אלא בערך בחינתו אל הרואים'. וראה גרשם שלום, שבתי צבי והתנועה השבתאית בימי חייו, א, עמ' 27; יוסף בן־שלמה, תורת האלוהות של ר' משה קורדוברו, תשכ"ה, עמ' 101. וראה להלן עמ' 32 הערה 29.

				

				
					50	ראה תשבי, משנת, א, עמ' קא; ראובן, כלא, עמ' 84. כבר לפני למעלה ממאה שנה הדגיש אבלסון את האימננטיות האלוהית. ראה I. Abelson, The Immanence of God in Rabbinical Literature, London 1912. אך אפילו רמ"ק, שנחשב כפילוסוף של הקבלה, לא הצליח לבנות שיטה תיאולוגית רצופה. ‘מצד אחד הוא רוצה לשמור על מעמדו הפשוט והטראנסצנדנטי של האל, ומצד שני הוא נדחף על־ידי הצורך הדתי והמיסטי לראות אימאננציה סובסטאנציאלית של האל בספירות ובכל העולמות' (בן־שלמה [שם, הערה 49], עמ' 162. עיין עוד שם. ראה גם קויפמן, דעהו, עמ' 72-67). ואציין את דרשתו הידועה של ר' נחמן מברסלב, בעניין החלל הפנוי: ‘כי צריך לומר בו שני הפכים, יש ואין. כי החלל הפנוי הוא ע"י הצמצום שכביכול צמצם אלקותו משם ואין שם אלקות כביכול ... אבל באמת לאמתו בוודאי אעפ"כ יש שם ג"כ אלקות, כי בוודאי אין שום דבר בלעדי חיותו' (לקוטי מוהר"ן, תורה סד). והרי כל כך נאה לצטט את שורותיו המפורסמות של ר' יהודה הלוי: ‘י-ה אנה אמצאך / מקומך נעלה ונעלם / ואנה לא אמצאך / כבודך מלא עולם'. ובלשונו של רבנו בחיי, שלחן של ארבע (מהד' שעוועל, תש"ל, עמ' תסז): ‘נגלה מצד דרכיו ופעולותיו, ונסתר מצד מהותו ועצמותו'.

				

				
					51	סוכה ה ע"א. ואם תרצה הרי כך היא גם לשון תהל' קטו טז: ‘השמים שמים לה' — והארץ נתן לבני אדם'. אמנם אורבך (חז"ל, עמ' 38) מנסה לרכך את דברי ר' יוסי.

				

				
					52	זאת בניגוד למקורות המציגים את הסולם ככלי או כאמצעי בלבד, וכדי להורות שמשעה שעלית באמצעותו ליעד הנכסף יכול אתה להשליך אותו. השווה את דברי הטאואיסט הסיני שהובאו אצל חלמיש, מבוא, עמ' 20. ראה גם A. Altmann, The Ladder of Ascension, מחקרים בקבלה ובתולדות הדתות מוגשים לג' שלום, תשכ"ח, עמ' 32-1; M. Idel, Ascensions on High in Jewish Mysticism: Pillars, Lines, Ladders, 2005. אגב, הסולם משמש גם למעבר מרקיע לרקיע. ראה שפר, סינופסיס, מס' 774-773. על הסולם שחשיבותו גם בירידה לחזור ולהנהיג את החברה, כדעת הרמב"ם, ראה אסתי אייזנמן,"סולם מוצב ארצה" וכו', אקדמות, 31 (תשנ"ט), עמ' 53. ראה עוד שרה קליין־ברסלבי, “פירושי הרמב"ם לחלום הסולם של יעקב", ספר בר־אילן, כ"ב-כ"ג (ספר שוורץ), תשמ"ח, עמ' 349-329. ועל סולם כסמל לסדר ההייררכי החיוני להתעלות ראה יוסף כהן ואוריאל סימון, ר' אברהם אבן עזרא, יסוד מורא וסוד תורה, תשס"ז, עמ' 65, 79. ראה גם דב שוורץ, תורת האלוהות ולמידה, דעת, 37 (תשנ"ו), עמ' 179-153. הסולם מופיע כעקרון מוסרי־דתי של התעלות אישית במאמרו המפורסם של רבי פינחס בן יאיר (עבודה זרה כ ע"ב), ובספרי מוסר, כגון: חובת הלבבות, מעלות [!] המדות, מסלת [עם שהיא חלק מהפסוק, אותיות הסלם מהדהדות] ישרים ועוד.

				

				
					53	ילקוט שמעוני, שמות, רמז קסח; זוהר ח"א ט ע"א (ועוד), ושם ח"ב מח ע"א הוא זהה למטה האלוהים. כיוצא בכך: בספר החשק, שהוא ביאור על שבעים שמותיו המאגיים של מטטרון שר הפנים שנתחבר בגרמניה במאה השלוש־עשרה בחוג חסידי אשכנז על ידי ר' אליעזר מק"ק וורמס או אחד מתלמידיו, מסופר כי דוד המלך היה לו מגן של זהב וחקוק עליו השם הגדול של ע"ב שמות, “וכשהאדם הוא במלחמה ואויביו נלחמים עליו יזכור אותו [כלומר, ישַווה אותו לנגד עיניו או יזכירנו] וינצל". ואילו בילקוט ראובני, פר' בראשית, כתוב: ‘מתושלח היה לו חרב ושם המפורש חקוק עליו והיה מפיל בו אלף מזיקים'. (אגב, מקור זה לא הובא אצל שמואל אשכנזי, אלפא ביתא תניתא דשמואל זעירא, תשע"א, א, עמ' 367-366. על מתושלח ראה גם לוי גינצבורג, הלכה ואגדה, תש"ך, עמ' 245-244). גם ראש הישיבה שבגן עדן, ‘בשעה שהוא יוצא, אותיות שם המפורש בולטות ונוצצות על ראשו' (ילינק, בית המדרש, ג, עמ' 137 [=סדר גן עדן]. וראה להלן עמ' 160 הערה 77). וראה עוד אידל, היבטים, עמ' 109-108. ואילו בסידור שערי רחמים (שאלוניקי תק"א), שהוהדר בידי ר' שלמה עבאדי ויוחס לר' חיים הכהן, ולמעשה בנוי על חמדת ימים, נמצא בדף כג ע"ב: “המזמור [סז] וכל זה עם המנורה רומז לענינים גדולים ויש בו סגולות רבות והיה דוד המלך ע"ה נושא זה המזמור כתוב ומצויר במגינו בצורת מנורה כשהיה יוצא למלחמה והיה נוצח אותם ונופלים לפניו אויביו. ואמרו חכמי הקבלה שהקב"ה הראה לדוד המלך ע"ה ברוח הקודש זה המזמור כתוב באותיות של זהב מופז עשוי בצורת מנורה וכן הראה אותו למרע"ה. כל זה ראיתי בצורת מנורה של הרב הקדוש יצחק לוריא זלה"ה". וכך נמצא בכ"י ששון [אהל דוד, עמ' 219, ובמקורות רבים] שמזמור סז ‘היה נושא דוד המלך ע"ה במגנו חקוק בטס של זהב עשוי בצורת המנורה, וכאשר היה יוצא למלחמה היה מכוין בסודו ומנצח אויביו'. אגב, בעניין השם ראוי לזכור את הפסוק ‘כי שמי בקרבו', ובאופן פשוט יותר: ‘ששמו כשם רבו'. על שימוש חריג אחר במטה ראה שבחי הבעש"ט, מהד' הורודצקי, תש"ך, עמ' קפא. ולהבדיל, במקביל נמצא את ההוראה touch wood שנוצרה בעקבות האמונה שמגע בצלב (ולפחות בקרש), סמל לצָלוּב, עשוי לזַכּוֹת בהגנת הצלוב ולבטל עין הרע. על שימוש אחר ב'מקל' ראה אידל, החוויה, עמ' 57 הערה 6. וראה מאמרו של איתמר גרינולד בקובץ משואות (לעיל עמ' 9 הערה 4), עמ' 98-75. ראה עוד להלן הערה 14.

				

				
					54	משה אידל כתב על כך בהקשרים שונים ורבים.

				

				
					55	נעם אלימלך, פר' תולדות, ירושלים תש"ך, יג ע"ג [=מהד' נגאל, תשל"ח, עמ' ע]. וראה פייקאז', ההנהגה, עמ' 144.

				

				
					56	שערי קדושה, חלק ג שער ד. וכך הורה המגיד לר"י קארו: ‘ותמיד תראה שֵם ההוי"ה לנגד עיניך כתוב בכתב אש' וכו' (מגיד משרים, ריש פר' מקץ, מהדורא קמא). ועוד הרבה (למשל, אידל, החסידות, עמ' 160-159 והערה 229; חלמיש, הריטואל, עמ' 136-135). ויפה ‘הוכיח' ר' נחמן מקוסוב, שכשם שבתפילה ‘אפשר לו לחשוב בכל מיני סחורה ומשא ומתן', הוא הדין להיפך (תולדות יעקב יוסף, פר' וירא, תשכ"ב, עמ' סא). ובעצם המקור הוא קדום. ראה משה אידל, “תפילה אקסטזה" וכו', בספר היובל לעמנואל אטקס, ישן מפני חדש, א, תשס"ט, עמ' 107 הערה 219: ‘אין ספק כי דברי הטור [או"ח סימן צח] וגלגולם בשולחן ערוך תרמו להפצת הטכניקה של התבוננות בשם המפורש במסורת היהודית'. השווה הסיפור של השל"ה (רלט ע"ב = ח"ב, עא ע"ב) על ‘ת"ח וזקן מופלג' שחי בצפת. אמנם אין ספק שהעובדה שכל עולמו של המקובל נתון סביב כתבי הקודש ממילא נמצא הוא בזיקה מתמדת אל המקור האלוהי (על דרך החידוד: בחינת ‘בצלו חמדתי וחשבתי').

				

				
					57	ראה ורבלובסקי, קארו, עמ' 78. לפנינו אחד ממשפטי הסיכום של תורת רח"ו.

				

				
					58	וכך גם, למשל, המקובל ר' יהודה אלבוטיני, במאה הט"ז.

				

				
					59	על דימויי הסולם והחבל ראה גם יוהן רויכלין, אצל אידל, שלשלאות, עמ' 181. אגב, בזוהר, ח"א קמט ע"א, נרשמה גימטריא (שהשתמשו בה רבות בדורות שלאחר מכן): סלם = סיני. דומני שלא במקרה. 

				

				
					60	ראשית חכמה, שער א, פרק יד, מא ע"ד; שם, שער ב, פרק ג, נז ע"א; ר' שניאור זלמן מליאדי, אגרת התשובה, פרק ה, פרק ו; ר' חיים מוולוז'ין, נפש החיים, שער א פרק ה (בהגה"ה), סוף פרק יז. והרבה בכתבי חסידות. וראה זק, שומר, עמ' 175-171, 180-179, 187-185; פכטר, חבורות, עמ' 253. בדומה לו הוא דימוי הצינור. ראה רמ"ק, פרדס רמונים, שער לב פרק א. ועל דימוי השלשלת ראה אברהם אלקיים, “ארץ־הצבי", ארץ־ישראל בהגות היהודית בעת החדשה (עורך א' רביצקי), תשנ"ח, עמ' 164-153; אידל, שלמויות. בחסידות רווח גם השימוש בשופר. פיתוח קיצוני של תפיסת החלק נמצא אצל ר' חיים טירר, צוטט באידל, החסידות, עמ' 234.

			פרק ג 

			כוחה של מוּדעוּת

			בראשית ימיה של הבריאה, לפי סיפורי התורה, היתה קִרבה רבה בין האלוהים לאדם (ודומני שבמקרא ה' מתגלה ונראה אֶל־, ולאחר מכן מתגלה על־). בהמשך הימים נמצא מתווכים. למשל, משה רבינו האומר: ‘אנכי עֹמד בין ה' וביניכם' (דבר' ה ה); לאחריו באה תופעת השליחים־הנביאים;84 וככל שנתרחבה והלכה התפיסה הטרנסצנדנטית, אולי בהשפעת ההגות היוונית הקדומה, כן הופיעה מגמת ההתקרבות למקור או מחיקת הפער, ואצטט לשון אקראית מאוחרת: ‘דבר מוכרח ומחויב הוא שהב"ה [=שהקדוש ברוך הוא] משגיח בבני אדם אחרי שאנ[ו] רואים שיש לאדם שיתוף במושכלות והב"ה מנהיג השכליים'.85

			ברם, מחיקת פער זו פנים שונות לה. מגמה מיסטית אחת מציגה את הדרישה ‘להיות לו דירה בתחתונים' (או בהטיות שונות של ‘המשכה' מלמעלה למטה, או בדימוי השלשלת). מגמה אחרת מבקשת להעלות את נשמת האדם למקורה, בעיקר תחת הכיסוי של מצות הדבקות של אדם באלוהיו. ומגמה אחרת היא ‘לשם יחוד קודשא בריך הוא ושכינתיה', ולא סתם אלא ‘בשם כל ישראל', שביסודה הוא הרעיון ש'עבודה צורך גבוה היא'.86 אפשרות תיאורגית87 זו היא הנחת יסוד שמצויה כבר במקורות חז"ל. מעשה בעולם התחתון מתמזג אפוא עם ייחוד רוחני בעולם העליון. ברם, סופו של דבר שכל המגמות הללו מצביעות על יעד אחדותי, על שאיפה לחזור לשורש האלוהי היחיד, הגם שכיווניו שונים. במיוחד בולט הדבר, לדעתי, באימרה המחודדת המיוחסת לר' מנחם מנדל מקוצק. לפיה, אמנם הנביא ישעיה מצהיר כי ‘מלוא כל הארץ כבודו', אך באמת נמצא אלוהים רק במקום שנותנים לו להיכנס.88 בכך מתבטאת האחריות המוּטלת על מוּדעות האדם, ורק לאחר מכן ‘מתמזגים' שני הקטבים: אדם ואלוהים.

			הבה נראה בקצרה כיצד משתקפים הדברים בתחומים שונים, ונפתח בעולם התפילה. התפילה במקרא, שאפשר לראות את עוצמתה בתפילת ה'עני כי יעטֹף ולפני ה' ישפֹך שיחו' (תהל' קב א), ובדומה לה תפילת חנה ו'שיחתה', עדיין משאירה את האדם בעצמותו הפיזית. ואכן, אדם המתפלל או לומד תורה מתבקש לנהוג כאילו עומד לפני מלך.89 קיים אפוא דיסטֵנץ. אולם דברי חז"ל, הרואים בתפילה דגם מובהק של ‘עבודה שהיא בלב', מהווים צעד קדימה בכיוון של צירוף הצד הפנימי הרוחני ו/או החוויתי.90 ואפילו המאמר התלמודי שלעולם יראה המתפלל כאילו שכינה כנגדו,91 וחזר עליו הרמב"ם בספרו ההלכתי,92 עדיין משאיר את הפער בין המתפלל לאלוהיו. ברם, שלב זה הלך ונצטמצם בעולמם של חסידי אשכנז והמקובלים. לא רק שציינו את התפילה כאדם המדבר עם חבירו,93 אלא ראו בכך אמצעי לחוויה של התעלות ואולי אפילו התמזגות בעולם העליון, וכפי שהורו בעולם החסידי המאוחר: ‘התפלה הוא זיווג עם השכינה'.94 ור' פינחס מקארעץ עוד הרחיק לכת באומרו: ‘העולם סוברים שמתפללים לפני הקב"ה, ואינו כן, כי התפילה היא עצמות אלקות ממש. כמ"ש הוא תהלתך והוא אלהיך'.95 ולכן באה הדרישה להתמסרות מוחלטת. ‘צריך בתפלה להיות כמו מופשט מגשמיות ואיננו מרגיש מציאותו בעוה"ז'.96 במצב זה האדם חדל לאט לאט לדבר ולהגות בלשונו, או שהוא מאבד את השליטה על דיבורו ונותן לפה לדבר כביכול מאליו. גם הדיבור בלחש מסמל התאיינות.97

			ולא רק בתפילה. מצינו בזוהר: ‘ועל דא בצלותא אצטריך רעותא והרהורא לכוונא, וכן בכל אינון פולחנין דקב"ה הרהורא ומחשבה עביד עובדא ומשיכו בכל מה דאצטריך'.98 [תרגום: ולפיכך צריך בתפילה רצון והרהור לכוון, וכן בכל אותן עבודות של הקב"ה הרהור ומחשבה עושים מעשה ומֶשֶך בכל מה שצריך.] 

			מעין זה הורה המגיד ממזריטש כי עשיית המצוה כשלעצמה אינה חשובה, שהרי אדם יכול לקיים מתוך הנאה אישית. העיקר הוא המחויבות לקב"ה שנעשית בדמות ‘האש של ההתלהבות', ‘בכל כחו'.99 אך זו אינה יכולה להתקיים לכשעצמה אלא צריכה ‘להתלבש בעובדא', להיתלות כביכול במעשה גשמי.100

			בהקשר לכך צריך להזכיר גם את דיוניו של הזוהר סביב תכלית ירידת הנשמה הטהורה לעולם הזה, וההסבר הוא ‘שמטבע בריאתה נועדה לקנות שלמות גם מצד העולם הגשמי, להיתקן “בתקון מעלה ומטה" ולהיות “כלולה מכל הצדדין". יעוד זה אינה יכולה למלא אלא אם כן היא שוכנת בגוף ומשתמשת באברים כאומן בכלים לעשות מעשים טובים ולהפעיל את כוחה בהנהגת העולם ותיקונו'.101 

			יתר על כן, ר' אלעזר אזכרי, שדיבר על חשיבות הבדידות וההתבודדות, כתב בין היתר: ‘כשאתה עוסק בתורה ... וכשאתה הולך בשוק או ישוב, בכל מקום אתה פוגע באור שכינה כי מלא כל הארץ כבודו, פנים בפנים תפגשהו'.102 ובמקום אחר כתב: ‘אפילו כשאני בין העם ... לא יפסיקו ביני לבינו הנבראים כי כלם כאין נגדו ואני והוא לבדו עומדים'.103 וכן כתב השל"ה: ‘והלכת בדרכיו, בכל דרכך דעהו, לא יהיה לך שום תנועה כי אם לכבודו. לא ראיה ולא שמיעה ולא הליכה ולא עמידה ולא ישיבה ולא מחשבה ולא מעשה ולא רמיזה כ"א [=כי אם] לעבדו. לא תרצה כ"א ברצונו, ולא תבקש כ"א בקשות חפצו, ולא תשמח כי אם בעבודתו, ולא תמצא קורח רוח מבלעדו. כללו של דבר, לא תעתיק רגל ויד ותנועת עפעף ותפתח פה ותחשוב מחשבות בלתי לה' לבדו'.104 חוויית הפגישה עם האלוהות ממלאת אפוא את האדם. 

			כל הפרטים שנידונו עד כה, עולם ומלואו שנתגלה בפנינו, באים לידי ביטוי אצל המקובלים גם במסגרת הופעותיו של הכח105 וברעיון התיאורגיה, שהוא נשמת אפם של המקובלים, וכבר נידון רבות במחקר.106 אמנם כבר במדרש מדובר על ישראל המוסיפים כח בגבורה של מעלה (ובלשונות דומים), אך בקבלה היה זה אחד היסודות המרכזיים ביותר. קביעה מודגשת שָנִינו אצל אחד מראשוני המקובלים: 

			כח יש ביד התחתונים לבנות כמה עניינים למעלה או להרוס ולהשחית ... והמבין זה הסוד יבין כמה כחו של אדם לבנות ולהרוס. ועתה בא וראה כמה הוא כחן של צדיקים המחזיקים בתורה ובמצות, שיש להם כח לחבר כל הספירות ולהטיל שלום בעליונים ובתחתונים ... נמצאו שמים וארץ אחדים ע"י אדם.107 

			תחילת המשפט ב'כחן של צדיקים' וסיומו — ‘ע"י אדם', ושמים וארץ מאוחדים. 

			הפעילות המתבקשת נוסחה גם בפשטות בביטוי הזוהרי ‘אתערותא דלתתא' ו'אתערותא דלעילא'.108 וכדרכו דרש (תרתי משמע) זאת הבעש"ט: ‘דע מה למעלה — ממך'. לאמור, המתרחש למעלה הוא תוצאה ישירה של מעשה האדם למטה.109 יושם לב שמשפט זה חריף מאוד בפשטותו הכוללנית. והעיקר העולה: צמצום הפער בין האנושי והאלוהי. יתרה מזו, לאחרונה כתב ראובן אוריה, בניתוחו את משנת ר' מנחם מנדל שניאורסון, האדמו"ר האחרון לבית חב"ד, כי זו מצביעה על ‘האחָדת האלוהות העליונה עם השכינה הנקבית, שמשמעה אף האחדת האינסוף עם הארציות והממשות'.110

			למצוות יש מעמד ייחודי משלהן, וכאשר אדם עושה מצוה הוא ‘מקיים ומעמיד כחה'.111 ויפה ציינו חוקרים את דברי רבינו בחיי כי ‘כל מי שיקיים המצוה למטה הרי הוא מתאחז בשרשה למעלה ששם חביון עוזו'.112 ועל סמך זה נמצא רבות בהמשך הקבלה את התפקיד הבסיסי של ‘תיקון המצוה בשרשה'. ומכאן קצרה הדרך לתיאור המופיע במדרש כונן (ובגלגוליו הרבים) על סנדלפון ‘שקושר כתרים לבעל הכבוד מקדושות וברוך הוא ואמן יהא שמיה רבא שעונין ישראל בבתי כנסיות'.113 גם מעשה הדבקות תוך התבוננות באותיות השם המפורש מצביע על זיקה קרובה בין אותיות השם ומי שמאחוריו.114 המצוות והתפילה כביכול חוזרות לשורשן בעולם האלוהי והקשר מתהדק. אף נאמר כי בשעה שאדם מקיים מצוה באחד מאבריו, אותו אבר הופך להיות ‘כסא ובית לכח העליון הרוחני אשר הוא דוגמתו'.115

			ועם זאת ראוי לציין, שכמו שכבר חכמי התלמוד נחלקו בשאלה אם מצוות צריכות כוונה אם לאו,116 כן נחלקו חכמי הדורות אם צריך אדם לדעת את טעמי המצוות אם לאו,117 וכן נחלקו המקובלים אם עצם קריאת הזוהר מצחצחת את הנשמה או תנאי לכך הוא הבנת האדם את הנקרא.118 בשלוש הדוגמאות הללו דרים הרוח והמעשה בכפיפה אחת, והדיונים מתעוררים סביב השאלה, עד כמה נדרשת גם מוּדעותו הרוחנית של האדם בשעת מעשהו. דומה כי בדיקת המקורות הרבים, ובמיוחד היקף הספרות שהוקדשה לכוונות ולטעמי המצוות, מראה נטייה לכיוון התובעני — כנראה בהתבסס על הנחת יתרון האדם כיצור ‘מדבר', ‘חושב', וכמי שנברא ‘בצלמנו כדמותנו' — וזה מתבקש לבוא לידי מיצויו.119 ברור שבכך עולה גם שאלה חברתית־ציבורית: מה אמור להיות היחס בין האליטה האינטלקטואלית לבין המון העם סביב מעשי הפולחן ולימוד תורה בדרך הנדרשת? אך זו בעיה חשובה בפני עצמה, שהיא חורגת מתחום דיוננו.120

			מכאן הפנמת הצורך הדתי ללימוד תורה ולתפילה, כמעשים בעלי מעלה מיוחדת. ‘ע"י תפלה ומעשים אנו קוראים ומזמנים את הקודש'.121 לימוד התורה הפך להיות מעשה של דבקות בנותן התורה. יותר ויותר פירשו את הביטוי ‘תורת ה'' כפשוטו, דהיינו, לא רק כ'תורה מן השמים', אלא ממש כמו שהסביר ר' שניאור זלמן מליאדי את ברכת נותן התורה: ‘הרי זה כאלו נתן לנו את עצמו כביכול',122 כי קיימת זהות בין התורה והקב"ה.123 וכן, ‘שע"י עסק התורה קורא להקב"ה לבוא אליו, כביכול כאדם הקורא לחבירו שיבא אליו, וכְבן קטן הקורא לאביו לבא אליו להיות עמו בצוות[א] חדא ולא ליפרד ממנו'.124 ולכן, ‘כשלומד צריך ליישב עצמו לפני מי הוא לומד, שלפעמים מתרחק עצמו בלימודו מהבורא ית', לכך הוא צריך ליישב עצמו בכל עת ובכל שעה'.125 מכאן שהלומד, ובמיוחד הלומד בדרך קבלית, מתקשר או מתדבק בעולם האלוהי,126 אולי לא בעצמות האלוהית ממש אלא בשכינה או בספירות שמעליה. אין לך מצב נעלה יותר מאחדות הפכים זו, או אם תרצה: מהתאיינות אנושית לכדי שקיעה בספירות תוך כדי עשייה פולחנית נעלה.

			הנחיה כללית זו עוצבה בחסידות בעקבות מה שר' יעקב יוסף מפולנאה מסר בשם הבעש"ט: ‘כי האדם הוא סלם מוצב ארצה, לעשות מעשה ארציות בגשמי, וראשו מגיע השמימה, שבראשו יכוין מחשבתו למעלה השמימה, לקשר(ה) המעשה עם המחשבה שבזה נעשה יחוד למעלה'.127 אולי הגדיל כבר ר' יוסף קארו, ובעקבותיו הבעש"ט והרבה בכתבי החסידות, באומרו: ‘במקום שאדם חושב — שם הוא כולו'.128 מצב זה יכול לחול גם ברגע מסוים בקיום מצוה, כי אז מופיעה הנאה רוחנית־רגשית־נפשית ממעשה גשמי כלשהו. כך הסביר הבעש"ט את הביטוי התלמודי ‘שכר מצוה מצוה' — ‘שאין לך שכר גדול ממה שיש לו תענוג ממצוה עצמה'.129 משמע, עצם קיום מצות האל מסב לאדם תענוג רב, והוא הוא שכרו. זוהי מעין דבקות לרגע.

					117	ראה, למשל, אורבך, חז"ל, עמ' 347-321. ובניסוחו של די־וידאש על הנחת תפילין שלא בכוונה: ‘כאבנים בזרועו' (ראשית חכמה, שער ד, פרק ו, קמא ע"ב). הדברים מתפרסים גם אל שאלות כגון המצב של ‘לעתיד לבוא בטלות מצוות', או עמדת הפילוסופים שהפכו טעם כעיקר וביטלו מצוות מעשיות. ואכמ"ל.

				

				
					118	בדומה לכך מצינו בחסידות מגמות מנוגדות, למשל, לגבי הטבילה, אם מעשה הטבילה כשלעצמו מטהר או שמא יש לכוון כוונות מתאימות עובר לעשייה. ראה חלמיש, ילקוט, עמ' 99-98. (ראה גם מנרת זהב, פר' מצורע, ווארשא תרס"ד, מא ע"ב). אפשר להזכיר בדומה לכך גם את האופציה שמזכיר הרמב"ם במורה נבוכים ח"ג פל"ב, בדבר קריאת הנביא ‘שתהיה עבודתכם מחשבה בלתי מעשה' (התפילה, למשל). ובהקשר זה אמנם נזכר רבות הפסוק ‘לך דומיה תהלה' (גם במו"נ ח"א פרק נט). כמו כן ראוי להזכיר את הפולמוס של ר' יעקב בן ששת נגד המתפלספים, שבהצגת הטעם/היסוד הרציונלי כעיקר, אינם הוגים את מילות התפילה. ראה על כך תשבי, משנת, ב, עמ' רנו-רנח. לעניין זה ראה גם להלן עמ' 95 הערה 59.

				

				
					119	ושלוש לשונות מני רבות: ‘לפי גודל המצוה אשר עשה והיטיב כוונתו בעשיתה כן תעלה רוב הארה אשר יאיר בה באמצעותה' (ר"ש אלקבץ, הובא אצל זק, בשערי, עמ' 195). ובלשון אחרת: ‘ובודאי יותר ויותר היה ראוי לאדם שיהיה רודף להשיג טעם המצות בין מעט בין רב ואין ראוי שיתרשל האדם מללמוד אותם ולחקור לדרוש אחריהם ואז יבין קדושתם ומעלתם וסודם ואז יחפוץ לרדוף אחריהם ... ולכן כל מי שישיג לדעת עיקר המצוה וסודה ועושה אותה שכרו מרובה עשר ידות ממי שאינו יודע טעמה, כי ... הוא דומה לקוף ההולך אחרי בני נשא' (גלא רזיא, כד ע"ג. על דימוי הקוף ראה להלן עמ' 102 הערה 1). ואציין את מילות הסיום של דרך ה' לרמח"ל: ‘כן הוא המדה: כפי ההתעוררות שמתעוררים בני האדם אליו ית' כן יהיה שִעור העֵזר שיֵעזרו ממנו, אם מעט ואם הרבה, בכל פֹעל שיהיה כפי מה שהוא'. וראה גם ראשית חכמה, שער ד, ריש פרק ו. וראה מרגולין, סוד, עמ' 370. גישה זו נוסחה בפי ר' חיים הכהן, תלמיד רח"ו, בלשון ‘שלימות'. כך לעניין שניים מקרא ואחד תרגום (ראה חלמיש, סדר, עמ' 294 הערה 540); וכך לעניין תפילין (ראה מקור חיים, סי' כז, פיעטרקוב תרל"ז, מט ע"א, נא ע"א). ראה עוד שם, סי' ב, ב ע"ג; טור ברקת, סי' תלב, ה ע"ד; ועוד.

				

				
					120	ראה, לפי שעה, חלמיש, הקבלה, פרק שלישי.

				

				
					121	פרי עץ חיים, ריש שער מקראי קדש. ר' חיים מוולוז'ין הסביר זאת בכך שכשם שנשמת האדם שרויה בתוכו כל עוד הגוף מזין עצמו כך האלוהות נוכחת בעולם כל עוד העולם ניזון מזון רוחני של תורה ומצוות. ראה נפש החיים, שער ב, פרק ו.

				

				
					122	השווה תניא, פרק מז; לקוטי תורה, פר' האזינו, עה ע"ד; חיים ליברזון, צרור החיים, בילגוריא תרע"ג, עמ' 28 (‘אני נתתי את עצמי בהתורה'). נראה שהמקור בשמו"ר לג ז: ‘הקב"ה נתן תורה לישראל ואומר להם: כביכול לי [=אותי] אתם לוקחים'. ומעין זה בשבת קה ע"א: ‘אנכי — נוטריקון: אנא נפשי כתבית יהבית'. אכן, נוטריקון זה מצוטט לא אחת.

				

				
					123	לשאלת זהות התורה והקב"ה בראשית הקבלה ראה משה אידל, “תפיסת התורה בהיכלות ובקבלה הקדומה", מחקרי ירושלים במחשבת ישראל, א (תשמ"א), במיוחד עמ' 70-49; שלום, פרקי, פרק שני (וראה עמ' 46 הפניה 21). ראה גם ר' שלמה אלקבץ, אילת אהבים, מא ע"ב; זק, בשערי, עמ' 105-103; מאור עינים, פר' תצוה, עמ' קיח; ועוד. 

				

				
					124	תניא, סוף פרק לז. וראה חלמיש, משנתו, עמ' 244, 275. הרעיון הזה הילך כנראה בחוג תלמידי הבעש"ט. למשל: ‘וכשלומד תורה ... בזה הוא לוקח להשם כביכול וממשיך עליו השראת השכינה הקדושה' (דגל מחנה אפרים, פר' תרומה, מד ע"ג). למקורות נוספים ראה אידל, החסידות, עמ' 336 הערה 64; אידל, שלמויות, עמ' 224 הערה 95.

				

				
					125	צוואת הריב"ש, עמ' יג; דרכי ישרים, עמ' 3, ועוד.

				

				
					126	וכמובן עולה השאלה בדבר אפשרות האוניו־מיסטיקה. מעניין הניסוח החד של ר' שניאור זלמן מליאדי בפירושו לסידור: ‘הדבקות האמתית ... שנעשה עצם א' עם אלקות שנבלע בתוכו בלתי יפרד', וכן: ‘עד"מ [=על דרך משל] כשמדבקים ב' דברים נפרדים בדבק'. ראה חלמיש, משנתו, עמ' 340. וראה אידל, היבטים, עמ' 326 הע' 17-16. וראה גם ר' יצחק דמן עכו: ‘ונעשית היא [הנפש] והשכל [האלוהי] דבר אחד, כשופך כד מים במעין נובע שנעשה הכל אחד' (ראה גוטליב, מחקרים, עמ' 237; מאמרו של משה אידל בקובץ אשל באר שבע, ד, תשנ"ו, עמ' 34).

				

				
					127	תולדות יעקב יוסף, פר' ויצא, תשכ"ב, עמ' פב.

				

				
					128	מגיד משרים, פר' בשלח, יט ע"ג, ע"ד; ר' יעקב יוסף מפולנאה, תולדות יעקב יוסף, פר' חיי שרה, תש"ך, סט ע"ב; בן פורת יוסף, פיעטרקוב תרמ"ד, וד"צ ניו יורק תשי"ד, נז ע"א, עז ע"ד, פד ע"ד, קכג ע"ב ועוד; צוואת הריב"ש, עמ' טז (מהד' ב' מינץ, עמ' רכד); לקוטי יקרים, טז ע"א; כתר שם טוב, ברוקלין תשל"ב, סי' נו, ח ע"ב; דגל מחנה אפרים, ט ע"ג, עד ע"ב. ועוד הרבה. וראה דבריו הנלהבים של שמעון דובנוב, תולדות החסידות, תש"ך, עמ' 50. ראה גם אסתר ליבס, אהבה ויצירה בהגותו של ר' ברוך מקוסוב, עבודת דוקטור, ירושלים תשנ"ז, עמ' 84-81; מרגולין, מקדש, עמ' 242; מרגולין, סוד, עמ' 381-378; קויפמן, דעהו, עמ' 134. והשווה להלן עמ' 92 הערה 48.

				

				
					129	כתר שם טוב, ברוקלין תשל"ב, סי' קכט, טז ע"ב ועוד. ולכך בוודאי נתכוון רש"ז מליאדי בפרשו את הברכה ‘אשר קדשנו במצותיו': ‘פי[רוש] אשר הוא לשון תענוג ואושר' (תורה אור, פר' יתרו, ע ע"ב). הסבר יפה למחשבת הבעש"ט תמצא אצל מרגולין, סוד, עמ' 370-367. 

				

			

		
	
			פרק ד

			דיוקן והתקשרות הדדית

			בתפיסת העולם האימננטית שלהם, שֶבָּהּ הביטוי ‘מלוא כל הארץ כבודו' נתפרש פשוטו כמשמעו,130 הרחיבו המקובלים את המעגל ולא ראו הפרדה בין מה שנראה רוחני לבין מה שנראה גשמי. ‘התבונן הענין ותמצא על כי הוא ית' אמתת מציאותו נקשרת ומשתלשלת בכל העולמות, וכל ההויות נקשרות ונאחזות זו בזו מאמתת מציאותו'.131 וכך נמצא בדברי הזוהר: ‘כד ברא קב"ה עלמא ברא ליה כגוונא דלעילא, למהוי עלמא דא בדיוקנא דעלמא דלעילא. וכל אינון גוונין דלעילא אתקין לון לתתא לאתדבקא ולאתקשרא עלמא בעלמא'.132 כלומר, לא רמז בלבד אלא דיבוק וקשר צורני עמוק. המילים האחרונות מן המובאה מלמדות שלא רק דוגמא ודיוקן לפנינו, אלא שבמבנה הבריאה האלוהית טמונה אפשרות ההתקשרות ההדדית.133 על כן, האדם, בעלי החיים והתורה — כולם ערוכים וקשורים זה בזה.134 עולמות מקבילים נפגשים ומתקשרים זה אל זה. אפילו רב המנונא מכונה ‘עתיקא קדישא סתימא דכל סתימין',135 ובמקביל האלוהות עצמה מכונה רבות בזוהר כ'דיוקנא דאדם' או ‘גופא קדישא'.136 והאדרא משרטט לפרטים את דמותו, ובפרט סלסולי זקנו, של אדם קדמון. וכפי שנאמר בזוהר: ‘"ומבשרי אחזה אלוה" — ומבשרי ממש'.137 והרי גם התיאורים בתלמוד שהקב"ה מניח תפילין (ברכות ו ע"א), מתפלל (שם ז ע"א), או משתעשע עם הצדיקים בדברי תורה138 או מקיים מצוות139 — מניחים ממילא מקום לזיקה הדוקה בין מעלה ומטה. הדבר בולט ביותר בניסוחים החריפים של התניא, כדוגמת: ‘יחוד נפלא שאין יחוד כמוהו ... להיות לאחדים ומיוחדים ממש מכל צד ופנה', בעת לימוד התורה.140

			גם הרמב"ן כותב כי ‘לפי פשוטו של מקרא, הכל קשור ומחובר'.141 ידוע יותר המטבע הלשוני שטבע, ורבים השתמשו בו אחריו, והוא: ‘הכתוב יגיד בתחתונים וירמוז בעליונים'.142 לכאורה, אפשר לראות בכך מטפורה בלבד. צעד נוסף נקט ספר הפליאה,143 בהסבירו את מצות כיבוד זקנים ‘כי הם דוגמא עליונה, ואת דוגמתו אתה מכבד'. משמע, לכאורה אתה מכבד את המטפורה, אבל ‘אתה מכבד' בפועל ממש את העליונים. וכמוהו אצל רמ"ק: ‘לצורך אשתו ... להלבישה לתקן לה בית. ויאמר: הרי בזה שאני מלבישה אני מתקן השכינה שהיא מתקשטת ... כל תיקוני הבית הם תיקוני השכינה'.144 כלומר, המעשה מתרחש בפועל בו־זמנית בשני המישורים. מעין זה נמצא בכתבי האר"י: ‘ותכוין כי אתה בחי' ז"א [=זעיר אנפין] עצמו, והכוס אשר בידיך הוא המלכות'.145 

			הדמיון הדוגמאי החיצוני, ‘כגונא דלעילא', אשר כוּנה גם בשם ‘עולם קטן', מאפשר אפוא ליצור זיקה ישירה והתקשרות העולמות זה בזה תוך השפעה הדדית. וכך כאשר רשב"י התיישב לסעודת שבת אמר: ‘אַתקינו סעודתא דמהימנותא עלאה, אַתקינו סעודתא דמלכא'.146 או: ‘ביני ובין בני ישראל — חולק אחסנא אית לן כחדא'.147 כביכול אדם מישראל חולק עם הקב"ה חלק ונחלה. וכך התפילה בשלביה מתקנת את ארבעת העולמות, ובמקביל את חלקי הנשמה של המתפלל. וכאשר אדם מטביל את גופו הוא מצפה ש'כך יטהרו מלאכי עליון מלאכי השרת את נפשי ואת רוחי ונשמתי למעלה בנהר דינור' וכו'.148 וכך בעת עטיפת הטלית אומר המתפלל: ‘וכשם שאני מעטף גופי בציצת כך תתעטף נשמתי ... ועל־ידי מצות ציצת תִּנָצל נפשי רוחי ונשמתי ותפלתי מן החיצונים, והטלית יפרוש כנפיו עליהם ויצילם'. ושמא גם לכך נתכוון ר' אליה די־וידאש כאשר קבע כלל: ‘מהמורגש צריך שיבחין העבודה האלהית'.149 

			דוגמא אחת מני רבות, להראות שהמקובל מַטֶּה עשייה גשמית לעשייה מיסטית, ובכך כורך את שני העולמות יחדיו בלא להתעלם מן הפן החומרי ובלא להציגו כמשהו מכשיל או שלילי, אפשר להביא, למשל, מהתייחסות מקובלים למעשה הצדקה. במשפט קצר קובע מקובל אנונימי מן המאה הי"ג: ‘המחזיק בידו של עני ועושה עמו צדקה, כביכול עם הקב"ה הוא עושה שלום'.150 וקצת ביתר הרחבה בפירושו של רבינו בחיי למצוה הכלכלית־חברתית: ‘לכך תזהיר התורה, שכל דרכיה דרכי נועם וכל נתיבותיה שלום, שירגיל האדם עצמו במדת הרחמנות שיתן מברכתו צדקה לעני, ובעשותו זה ישתף מדת רחמים [=מעשה הצדקה] עם מדת הדין [=העני, צמצום והגבלת השפע], שהשתוף ההוא הוא קיום העולם ואי אפשר להתקיים מבלעדי שניהם'.151 בהמשך המשפט הזה נאמר מפורשות שהשיתוף מתקיים לא רק בין שתי המידות האנושיות, רחמים ודין, אלא גם עם המידות הספירותיות המקבילות.

			אולי יש בכך המשך לרעיון הקדום, בדבר כפילות של מוסדות מסוימים, הנזכר כבר בספרות חז"ל. כגון: ‘ירושלים של מעלה' ושל מטה,152 בית מקדש שלמעלה ולמטה, ובעקבותיו ‘מתיבתא עילאה' ו'מתיבתא דרקיעא' (שגור בזוהר). מכאן נבין את דברי רח"ו: ‘הוצרך לברוא אדם אחד יהיה כולל כל הנבראים והנאצלים, קושר כל העולמות עד תהומא דארעא, כי הוא היותר קרוב לקבלת השפע מן העשר ספירות. ואז בתיקון מעשיו ימשוך השפע מן העשר ספירות אליו, וממנו אל המלאכים, ומהם אל הקליפות, כדי שיתוקן מהם מה שאפשר להתברר'.153 אמנם בד בבד עולה כאן הייררכיה מסוימת, וזו ממעטת את השוויון או הזהות, אלא אם כן ניאחז בנקודה שהשורש אחד הוא, ונקודה זו היא הנותנת.

			וכך קבע רמ"ק: ‘כל מגמתנו הוא להדמות למעלה כל האפשר, להקשר בשרשים עליונים להדבק בבוראנו כל האפשר'.154 ובלשונו של י' דן, שהם מעין דברי סיכום: ‘הטוטליות של שלטון הספירות הן בתחום האלוהות והן בתחום העולם הארצי גורמת לכך, שהאדם המידמה לכוחות האלוהיים נארג בתוך טוטליות זו ונעשה חלק ממנה, והוא מקדש על ידי כך את כללות המציאות שבה הוא נתון'.155 

			מבחינה זו, אין הבדל בין ערכי מוסר שבין אדם לחבירו לבין ערכי מוסר שבין אדם למקום (ותרומה רבה של רמ"ק שהגָה בהקשר לכך את רעיון ההידמות). ואכן, עולם המוסר הוא חלק בלתי נפרד מעולמו של המקובל. כל כך, לא רק מפני שהמוסר הוא חלק ממערכת המצוות, ואף יתר עליה (בחינת דיני שמים, לפנים משורת הדין, הטוב והישר, ועוד156), אלא מפני שהזולת הוא חלק אינטגרלי מן המערכת האנושית יצירת כפיו של הבורא (ולפחות חלק מכלל ישראל). מכאן מובן היחס המוסרי האישי הנדרש בקשר אל הלא־יהודי הנובע לא רק מתנאים היסטוריים, ‘דרכי שלום', אלא מעקרונות קבליים מהותיים.157 

			וכך גם בעולם האדם. ‘כל הנשמות של בני־אדם, עד שלא ירדו לעולם כולן חקוקות לפניו ברקיע באותו דיוקן ממש שהן בעולם הזה',158 ו'כל בני־האדם העתידים להתקיים בעולם כולם עומדים לפני הקב"ה באותו דיוקן ממש שעתידים לעמוד בו'.159 בכך נקבע הבסיס לקשר. שכן בדרך כלל נתפס העולם כמערכת של קליפות, לבושים, גלדי בצלים, והמציאות הרוחנית יורדת ומקבלת לבוש גשמי (כמיטב המסורת הניאופלטונית) בעולם האדם ובהתנהגותו. וכפי שציין ר' אליה די־וידאש: ‘כל המדרגות קשורות זו בזו וזו בזו מראש המדרגות עד סופם'.160 דימוי זה מצביע על זיקה לבלי הפרד שאינה בת־ניתוק. אחד הדימויים השגורים הוא: צל161 (והפסוק הנדרש: ה' צלך162), שמביע כביכול היות השתקפות הכרחית של כל פרט (פעמים יש לזכור כי הצל אינו מביע הזדהות). 

			כך אפשר לדבר על הנשמה האנושית היורדת לעולם הזה אבל עודנה קשורה למקורה, וכדברי ישעיה תשבי: ‘במאמרים אחדים בספר הזוהר רמוז, שגם כשהנשמה יורדת לעולם הזה אין הוויתה בעולם העליון מתבטלת לגמרי ... רעיון זה ... זכה להשפעה רבה ולפיתוח רחב בקבלת צפת'.163 אף רעיון זה קושר את העולמות יחדיו. דומה כי השיא מגיע בעת מיתת נשיקה, ‘כד אתדבקן דא בדא, פומא בפומא, רוחא ברוחא'.164

			בדרך זו מאוד התאימה לתפיסת העולם הפסיכולוגית הקבלית, ביחס לנשמה, הוספת המילה ‘ממש' לפסוק ‘חלק אלוה ממעל', מילה הרווחת הרבה בזוהר (ובשערי אורה) כסמל לוודאוּת ומוּחלטוּת, ואשר באה להדגיש את הזיקה בין הרוחני והגשמי (ומכאן נתפשטה בספרות המאוחרת). וכך גם לפי הסברו של ר' שלמה אלקבץ: ‘הגוף הוא מלבוש לנשמה או נפש ... כי הנפש בלתי טבעית לעה"ז וצריך להלבישה מעין העולם כדי שתשכון בו, והיא מסתתרת ע"י הגוף'.165 הלבוש הוא אינטגרלי. הקשר אפוא בין הגופני והרוחני באדם הוא מובנֶה. 

			הזיקה הזו מתרחבת והולכת. כך, למשל, במגיד משרים, פר' ויקרא: ‘וז"ס [=וזה סוד] אדם כי יקריב מכם קרבן לה', קרבן ממש, מכם ממש, יהיה ממש הקרבן שרוחכם ידבק בקרבן, וע"י כך יעלה למעלה'. כלומר, בד בבד (יושם לב כי שלוש פעמים מופיעה המילה ‘ממש' ובסמיכות) עם העלאת הקרבן מתעלה נפש המקריב ודבקה במקורה העליון.166 

			מכל זאת גם נוח היה להסביר את העֶרגה לדבקות כשאיפה טבעית של החלק לחזור אל השלם.167 לבד מן המשתמע שבכך מצות הדבקות לובשת אופי אוטונומי, חשוב הוא ההסבר העולה מכאן ליכולת ההשפעה התיאורגית על האלוהות ולפעול לצורכה.168 ולא עוד, יש תפיסה, לפיה ‘היחס בין האדם ככלי קיבול לבין האל כגורם שוכן מתהפך [לאחר המוות], כביכול; מעתה, האל הוא כלי הקיבול ונפש האדם היא הגורם השוכן'.169 כלומר, שניות שחוזרת למצבה האחדותי הבסיסי.

			

			
				
					130	למשל, רמ"ק כותב על אין סוף ‘כי עצמותו נוקב ויורד דרך הספירות ובין הספירות, ותוך המרכבות ובין המרכבות ... ועד נקודה האחרונה שבתהומו[ת], מלא כל הארץ כבודו' (פרדס רמונים, שער ו, פרק ח, לא ע"א. וראה זק, שומר, עמ' 217-216). וכן ‘וזהו “אפס מאותי" (ישע' נד טו), שאין שום דבר שאין אני שם' (מגיד דבריו ליעקב, עמ' 61). וכתוצאה: בפסוק ‘עשה לך שתי חצוצרות כסף' נדרשה המילה ‘כסף — לשון תאוה, שתהא תמיד מתאוה להקב"ה והקב"ה יאהב אותך' (שם, עמ' 40). וכן כתב ר' צדוק: ‘כל עניני הארץ שהם למראית עין נעלם אור הי"ת מהם, ובאמת הם מיוחדים בו ... והמכיר יודע שבאמת הם לאחד' (דובר צדק, אות ג, ד"ה ויחוד). אברהם גרין (בעל היסורים, עמ' 387), מביא מפירוש התפילות של רש"ז, קח ע"ד, הבדל בין ביטול היש = תפיסה שאין לעולם קיום עצמאי נפרד מאלוהות לבין ביטול בעצם שהוא חווית ההתכללות באחדות הכל־מקיפה של ה'. ראה גם דבריו של משה אידל: ‘טכניקות השגת החלום משמעותן היא שהצורות האימננטיות השונות, כלומר נוכחותו הישירה של האלוהי בעולם, אינן סטטיות או פנתאיסטיות במובן המקובל של מונחים אלה, אלא הן רגעים דינאמיים של מפגש, שמקורם לא רק ביוזמות אלוהיות, אלא גם ביוזמות אנושיות' (אידל, מקובלים, עמ' 79).

				

				
					131	ספר הרימון, עמ' 182.

				

				
					132	זוהר ח"ב רכא ע"א. תרגום: ‘כאשר ברא הקב"ה את העולם ברא אותו כעין שלמעלה, שיהיה עולם זה בדיוקנו של העולם העליון. וכל אותם גוונים שלמעלה התקין אותם למטה כדי להידבק ולהתקשר עולם בעולם'. (משפט זה הובא, בהרחבה, בראשית חכמה, שער ב פרק ו, סז ע"א). וכן, למשל, ‘כ"י [=כנסת ישראל] מתברכא ע"י דכהנא, וישראל מתברכאן ע"י דכהנא, וכהנא מתברכא ע"י דכהנא עלאה' (זוהר ח"ג לח ע"א). ראה גם ח"ב עה ע"ב (ונידון בהרחבה בנפש החיים, שער א פרק ו, תשל"ג, ה ע"ד). וכן ‘כל מה דעבדי ישראל לתתא — כלא הוא כעין דוגמא דלעילא' (זוהר ח"ג מ ע"א) ועוד. ראה גם שם, ח"א יז ע"ב; כט ע"ב; נה ע"א (על זכר ונקבה בראם. השווה פירוש בראשית לר' יוסף אשכנזי, תשמ"ה, עמ' 134). וראה תשבי, משנת, א, עמ' רסו, רפח-רצ. לאמיתו של דבר נראה כי שורשם של דברים מצוי כבר במקרא ובדברי חז"ל (ובמרוצת חיבור זה ניתן לראות דוגמאות לא מועטות), והמקובלים הרחיבו מאוד את המעגל, בעיון ובמעשה כאחד. וראה אידל, היבטים, עמ' 187-172. 

				

				
					133	ראה גם אידל, החסידות, עמ' 162; וכן הערתו החשובה של יהודה ליבס: ‘פירוש המילה דוגמא בזוהר הוא סמל. הסמל בזוהר אינו רק מייצג אלא גם משפיע למעלה' (ליבס, המשיח, עמ' 159). ובלשון ר' חיים הכהן: ‘לולי כי כל דבר מאלו יש לו שורש למעלה לא היה כך בעולם הגשמי למטה' (מקור חיים, טור ברקת, סי' תנא, פיעטרקוב תרל"ז, לג ע"ג; וכן שם, סי' תלב, ה ע"ג).

				

				
					134	ראה תשבי, משנת, ב, עמ' שצט-ת; שלום, פרקי, עמ' 49-48; אידל, שלשלאות, עמ' 55, המביא מתוך ספר הרימון. ואפשר לראות בכך גם את היסוד להנהגה הקבלית הרווחת: ‘לא יבזה שום נמצא מן הנמצאים' (תומר דבורה, פרק ג. וראה חלמיש, סדר, עמ' 70-69).

				

				
					135	זוהר ח"ג רפח ע"א (אדרא זוטא).

				

				
					136	למשל, זוהר ח"ג קמג ע"א-ע"ב (אדרא רבא). וכך, למשל, במערכת, קצג ע"א: ‘כל מה שיש למטה כנגדן יש למעלה דברים הנקראים כן'. וראה תשבי, משנת, א, עמ' שסח; ליבס, פרקים במילון ספר הזוהר, תשל"ז, עמ' 289-168; ליבס, המשיח, עמ' 135 הערה 196. אפשר היה להיאחז בכך שמדובר ב'דיוקן' או ‘כנגדן' בלבד, אך הביטויים ‘גופא קדישא' או ‘פרצוף אדם א'' (להלן עמ' 56 הערה 31) מצביעים על זיקה ממשית.

				

				
					137	ח"א צד ע"א. אגב, בעוד המקובלים ראו בגוף האדם בבואה לאדם העליון, הרי בטקסטים חסידיים רבים הבשר עצמו מלא נוכחות אלוהית, וממילא הזיקה עמוקה, ואפשרית פעילות תיאורגית־מאגית, וכן הלאה.

				

				
					138	ראה לוי גינצבורג, אגדות היהודים, א, עמ' 166.

				

				
					139	טעמי המצות לר' יוסף הבא משושן הבירה, מצות עשה, מצוה ח, מהדורת M. Meyer, 1974.

				

				
					140	פרק ה (ועוד שם). וראה חלמיש, משנתו, עמ' 245 והערה 27, ועוד; אידל, היבטים, עמ' 258. 

				

				
					141	רמב"ן לדבר' לד יא. וראה פדיה, הרמב"ן, עמ' 132.

				

				
					142	פירושו לברא' א ב. וכן כתב רדב"ז, הפוסק והמקובל: ‘וכן דרך בעלי הסוד היודעי חן כי לעולם המעשה בהתחתונ[ים] והרמז בעליונ[ים]' (שו"ת, ג, פיורדא תקמ"ב, סי' תקפב, ג ע"ב). ראה גם אור המאיר, פר' ברכה, מד ע"ד. ביטוי זה נוּתַב אצלו גם לעניין העבודה בגשמיות: ‘לעשות בתחתון ולרמוז בעליון' (שם, פר' משפטים, יז ע"א). ובצורה קונקרטית יותר: ‘השם הנכבד ברא הכל ושם כח התחתונים בעליונים' (פירוש הרמב"ן לויקר' יח כה).

				

				
					143	לה ע"א. וכך בזוהר (רע"מ) ח"ג רעז ע"ב: ‘את אביך דא קב"ה, ואת אמך דא שכינתא' (פרפראזה לברכות לה ע"ב).

				

				
					144	תומר דבורה, פרק ששי; זוהר עם אור יקר, כרך יד, תשמ"ו, עמ' נא. וראה של"ה (ירושלים תשי"ט, א, נד ע"ג): ‘שותה מים לצמאו יחשוב שמימי החסד מכבין אש הגבורה'. נראה לי שמקורו במגיד משרים, פר' ויקהל, כה ע"ד (והובא גם במעבר יבק. ראה תשבי, חקרי, א, עמ' 183 הערה 109). כיו"ב, במוצאי שבת יש להבדיל ב'יין זה הלבן מסטרא דקדושה' כי הוא מכניע את ‘ההוא מדורה דאשא מסטרא אחרא' (מקור חיים, טור פטדה, סי' רעג, פיעטרקוב תרל"ז, נד ע"ג). במאמר מוסגר חושב אני שבמקביל לכך הקב"ה נקרא במקרא ‘צדיק', ואף האדם נדרש לכך. כמו כן, אמנם אין הביטוי ‘זך' מצוי במקרא לגבי הקב"ה אך נראה טבעי למדי שנדרש לעבודת המשכן ‘שמן זית זך' (שמ' כז כ) [ומכאן, כנראה, דרישת ר' טרפון להדליק שמן זית בלבד לקראת שבת — שבת כד ע"ב. וראה חלמיש, הנהגות, עמ' 162-161. אגב, היצמדותו של ר' טרפון לעבודת המקדש הופיעה גם לעניין מידת הלולב. ראה נגן, מים, עמ' 97], ו'לבֹנָה זכה' (שם ל לד). הנביא יכול לדרוש ‘רחצו הִזַכּו' (ישע' א טז), ואפשר לאִיוב להתפאר כי ‘זך אני בלי פשע' (איוב לג ט), ואף ‘תפלתי זכה' (שם טז יז). וגם אפשר להעיד על ירושלים כי ‘זכו נזיריה משלג' (איכה ד ז). ולא במקרה דוּבַּר נכבדות בספרי קבלה ב'זכי ראות' (ראה שער הגלגולים, פרעמישל תרל"ה, פרק סד, פה ע"ג; פרי עץ חיים, שער השבת, שער יח, תקמ"ה, עז ע"ג; ר' יצחק א' ספרין, שלחן הטהור, סי' רנו ס"ק א. וראה חלמיש, הנהגות, עמ' 116 הערה 275. ראה גם שלום, פרקי, עמ' 374 סוף הערה 32) וב'נפשות זכות ובהירות' (ראה אידל, שלמויות, עמ' 214 הפניה 56). וראה להלן עמ' 94 הפניה 52. כלומר, ההקבלה לעולם עליון לובשת צורות שונות.

				

				
					145	שער הכונות, ענין ערבית ליל שבת, ע ע"ד. וראה Menachem Kallus, The Theurgy of Prayer in the Lurianic Kabbalah, Ph.D. Thesis, Jerusalem, 2002, p. 141. ראה גם אידל, קבלה וארוס, תש"ע, עמ' 336. לעיל עמ' 28 הערה 12.

				

				
					146	זוהר ח"ב פח ע"ב.

				

				
					147	זוהר ח"ב רד ע"ב. ראה גם לעיל הערה 60. אגב, ברע"מ, ח"ג קד ע"א, נמצא כי כשם שהקב"ה ‘נטיל לון לישראל בהני יומין וחדי בהון אוף הכי ישראל נטלי ליה לקב"ה לחולקהון וחדאן ביה'. וראה מדרש תהלים, כח א: ‘הקב"ה אומר אין חלקי אלא ישראל'. ומעין זה שם, בדרשה למזמור קיט כא.

				

				
					148	של"ה, שער האותיות, קד ע"ב [=ח"א, עה ע"ב].

			פרק ה 

			על עבודה בגשמיות

			ברם, שאלה קשה עולה לפנינו. האם תנאי לכניסת הרוח בממשות הוא ריקון עצמי, סיגוף או לפחות מיזעור צרכי החומר, או שמא היא הנותנת: כוחם של הרצון והמסירות ל'התאחדות' שובר מחיצות מאליהן. וביתר חדות: הדרך הממשית היא ‘בכל דרכיך דעהו'.

			רעיון העבודה בגשמיות המקובע בעולם החסידי, שדיו הרבה נשפכה במחקרים להבנת מהותו, מקורותיו וענפיו (ובלא שנתייחס לכל אלה כאן170), בנוי על האפשרות,171 או החובה,172 לשלב חומרים גשמיים בעבודה הדתית, ואף ‘להעלות את החומר ולקרבו לדרגת רוחניות'.173 ‘לכל פעולה שאדם עושה במשך היום יש קשר לאחת הספירות האחראית הן לאותה פעולה והן לשעת הפעולה'.174 העלאה זו תוארה לפעמים בדמות הפיכת החומר לצורה. למשל, ‘החומר והצורה שהם הגוף והנפש הם ב' הפכים בנושא אחד. כשזה קם זה יורד ... והתכלית שיעשה מחומר צורה'.175 ובמקורות חסידיים שונים אף נתפרשה במובן החברתי, כ'קירוב פשוטי־העם המכונים “אנשי החומר" לדרגת בעלי מעלות סגוליות, “אנשי הצורה"'.176 המשימה האמורה אינה קלה, ואיני יכול להימנע מלצטט את לשונו המופלאה של ר' משולם פייביש מזבארז: ‘שבאם האדם מופשט מגשמיות אזי הוא מוחזק177 בעצמו מעצמו אל עצמו. והוא בקרבו דבוק בבורא ית"ש בתשוקה גדולה, ובחיצוניותו, אעפ"כ, עושה בעולם פעולות גשמי ... בקרבו הוא כמלאך נבדל מגשמי ובחיצוניות הוא כבהמה'.178 כלומר, גם האדם עצמו נמצא בו־זמנית בשני מצבים מנוגדים,179 בחינת שני צדדים של מטבע. עצם הצירוף של שתי המילים ‘עבודה בגשמיות' מציב את הנחת ביטול הניגוד. ובאמת, לפי ר' יעקב יוסף ואחרים, אפשר שהחומר יהפוך לצורה, ולדעת אחרים אפשר לקדושה לשרות בתוך הגשמי.

			עמדות אלה התבטאו גם בהקשר לפסוק, שנזכר לעיל, ‘השֹכן אִתם בתוך טומאֹתם'.180 אפשר לראות את הדברים כפשוטם, שהרי מקורם הוא אחדותי. ואפשר לקחת דוגמה מן הפרעושים, ודומיהם, הניזונים מן הסחי שלגביהם הוא חסר משמעות שלילית. ובסופו של דבר, אפשר לפָּסוק להתקיים.

			אפשר לדבר על עבודה בגשמיות, שפירושה העלאת החומר עצמו לעולם הקדושה, ואפשר לדבר על העלאת (או: בירור, כלומר ברירת) ניצוצות, לפי דעות מסוימות, שבדרך כלל פירושה ריקון העולם החומרי מיסודות הקדושה. מצד אחד יש תפיסה שבעצם מטמיעה את הרוחניות בחומר,181 וכנגדה עומד רעיון מרכזי, לוריאני ביסודו, של ‘העלאת ניצוצות', ומעשה זה בא להפריד את החומר מהקדושה, ולמעשה — לכלותו.182 האפשרויות הללו אינן חתוכות ואינן מוציאות לגמרי זו את זו. בהגות הקבלית, ובוודאי החסידית, ניתן למצוא פנים לכאן ולכאן, מה שמלמד שזו בעיה לוגית וריאלית מסובכת.183 אכן, מגמות שונות מתרוצצות ברחבי ההגות, ואדם נושא על שכמו את הנטל הכבד, כאשר עליו להכריע בכל עת ובכל שעה.

			לצד המגמה של חדירה לחומר קיימת מגמה מובהקת של פרישות, התבודדות וסגפנות שאמורות למנוע מאדם ירידה לחומר. למשל, די־וידאש הדגיש במעשה התשובה את חובת הריחוק מ'דברי העולם הזה'.184 גם בחסידות הודגש לא אחת עד כמה חשובה ההתאיינות האישית כדי לאפשר שריית השכינה.185 בהזדמנות זו אזכיר את מעשה הנבואה שהוגדר בפי אחד החכמים: ‘ואז עומד האדם כאיש מתעלף ואינו יודע באיזה מקום הוא עומד ולא רואה ולא שומע ולא מרגיש מגופו, אבל נשמתו רואה ושומעת. וזה נקרא חזון ומראה, ובזה הענין רוב הנבואות'.186 לכן, הישג גדול הוא זה של משה רבינו, ש'היה מלובש כל שעה [בניגוד ליתר הנביאים — שרק לפי שעה] ברוח הקודש, כאילו ראייתו ושמיעתו בעין הנפש בלבד, לא במצועי עין הגופי'.187 משמע, זו התכלית המתבקשת. לפיכך מעטים הם האישים דוגמת ישעיה ויחזקאל המתוארים כרואים את הקב"ה, וכמותם למשל יורדי המרכבה, במידה זו או אחרת. כגון: ‘ראיתי מלכו של עולם יושב על כסא רם ונשא'.188 או ר' ישמעאל המספר, בראש ספר היכלות, שהגיע ‘לפני כסא הכבוד להסתכל במרכבה', והקב"ה בעצמו פתח לפניו תשעה שערים שונים המנויים שם.189 אך מועטים הם בני העלייה. מכל מקום, העובדה שצריך המתנבא להתנתק מהחומר מצביעה על הניגוד היסודי שאינו בר גישור. בצורתו הקיצונית מתבטא רעיון זה בפרקטיקה של סיגופים.190

			

			
				
					170	ראה לאחרונה מקורות שציינה קויפמן, דעהו, עמ' 407-405; הנ"ל, טבילת, עמ' 239 הערה 68.

				

				
					171	במיוחד אם נקבל את התפיסה האימננטית, הרואה את ה־omnipresence, הנוכחות בכל הקוסמוס. אמנם קיימת הייררכיה פנימית, אבל העקרון ברור. אזכיר מקצת דוגמאות מספרות חסידית: ‘שאין שום דבר בעולם שלא יהיה בו בחינת אלוהות המחיה והמקיים את הדבר ההוא' (דגל מחנה אפרים, פר' כי תשא, מו ע"א); הקב"ה השפיע בתוך הכל ‘חיות הקודש' ובהתאם לכך ‘יוכל האדם לקשר א"ע [=את עצמו] בהבוב"ה [=בהבורא ברוך הוא] בכל עשיותיו, אף באכילה ושתיה' (ר' ישכר בער, מבשר צדק, פרעמישלא תרל"א, פר' קרח, לב ע"ב. השווה מאור עינים, סיום פר' אמור). וכן לאורך הספר מגיד דבריו ליעקב (‘כח הפועל בנפעל' וכיו"ב). על ההשלכות השונות של עקרון ‘כח הפועל בנפעל' העמיד מ' פייקאז'. כגון: ביחס לדרישת ההשתוות (ראה פייקאז', בין, עמ' 45); בנושא של שכינה מדברת מתוך גרונו של משה או של הצדיק (ראה שם, מפתח, ערך שכינה מדברת מתוך גרונו של הצדיק), עמ' 315 (וראה גם פייקאז', ההנהגה, עמ' 22); בתופעת המוכיחים (ראה שם, מפתח, ערך תוכחה), עמ' 316.

				

				
					172	במיוחד אם נקבל את ה'השקפה ספיריטואליסטית, שלפיה העולם־הזה הארצי הוא הוויה גרועה ופגומה הטעונה תיקון ועילוי' (תשבי, חקרי, ג, עמ' 967). וכך הוא לפי אחד הכיוונים שבקבלת האר"י הרואה בחטא האנושי משום שחזור של המשבר האלוהי. ראה רונית מרוז, “מליקוטי אפרים פאנציירי", קבלת האר"י, תשנ"ב, עמ' 217.

				

				
					173	חביבה פדיה הבליטה אצל המגיד את ‘פגישת הגשמיות לשם ריקונה' בעוד הבעש"ט הבליט את ‘פגישתה לשם הטענתה בקדושה'. ראה פדיה, דעת, 45. (ושם, עמ' 58, על הבעש"ט ור' יעקב יוסף).

				

				
					174	כך מסכמת ברכה זק את שיטת רמ"ק. ראה זק, בשערי, עמ' 227. עיין עוד שם. 

				

				
					175	ר' יעקב יוסף מפולנאה, בן פורת יוסף, ברוקלין תשנ"ה, עמ' תטז-תיז, בהסתמך על בעל עוללות אפרים. וכך ייעשה לא בהכנעה וסיגוף של החומר אלא ‘החכם יעשה בדעת ... מעט מעט בהדרגה'. וראה מרגולין, מקדש, עמ' 251. (אגב, אלברט איינשטיין הגיע למסקנה שחומר וקרינה הם מהות אחת.) בהקשרים אחרים תופיע חובת ה'אתהפכא', כדלעיל.

				

				
					176	ראה תשבי, חקרי, ג, עמ' 968. הובא גם אצל מרגולין, מקדש, עמ' 168.

				

				
					177	בנוסח לקוטי יקרים, למברג תרל"ב, כט ע"א: מוחלק. וכך אצל וייס, ראשית, עמ' 61; ש"ץ, החסידות, עמ' 52; קויפמן, טבילה, עמ' 137 — ונראה נכון יותר.

				

				
					178	דרך אמת, עמ' יט. ובלשונו של אחיו, ר' אברהם הלר (זריזותא דאברהם, ניו יארק תשי"ב, צד ע"ד): ‘קדושת אכילה הוא בעילוי יותר מן קדושת התורה והעבודה'. אמנם המגיד ביטא עמדה שונה, וטען כי גם אם המדרגה השפלה כוללת כל המדרגות, ‘אבל מעשה התורה והמצות, שהם בעצמם אלוהות כביכול, זה נקרא חכמה עילאה' (מגיד דבריו ליעקב, עמ' 166).

				

				
					179	ואצטט ממסקנתו של אליוט וולפסון במאמרו “מין ומינות בחקר הקבלה", קבלה, 6, תשס"א, עמ' 250: ‘תכונות הפכיות אינן מהויות ניגודיות אלא היבטים הדדיים למציאות אחת'. ראה גם יונתן זקס, לכבוד השוני, תשס"ח, עמ' 56.

				

				
					180	ויקר' טז טז; שם, טו לא.

				

				
					181	בעצם כך היא גם תפיסתו העקרונית של הרמב"ן בדבר ההויה הכפולה, לפיה ‘הנגלה והקונקרטי הוא שער בלעדי והכרחי למציאות עליונה', וכי ‘המציאות הספיריטואלית וההבנה הספיריטואלית אינה מוציאה או מבטלת את האירוע הקונקרטי ... באשר הקונקרטי הוא האמצעי הבלעדי להבנה ולהתמודדות עם הספיריטואלי, אין לוותר עליו גם משֶהוּשג הספיריטואלי' (חביבה פדיה, “ארץ־של־רוח וארץ־ממש", ארץ ישראל בהגות היהודית בימי הביניים, בעריכת משה חלמיש ואביעזר רביצקי, תשנ"א, עמ' 270, 275, 289 ועוד שם).

				

				
					182	ראה תשבי, תורת הרע, עמ' פב ועוד. בכיוון זה יש לשים לב למה שנתפתח אצל מקצת מן החסידים המדברים על ‘עבודת נשמה', או המחשבה, וכביכול הגוף מתנתק מאליו. ראה צוואת הריב"ש, עמ' כח; אור האמת, סה ע"ג. ומצוטט אצל ש"ץ, החסידות, עמ' 109-108; ראה גם חלמיש, סדר, עמ' 33-32; חלמיש, חקרי, עמ' 13 והערה 19. על הסיכון הכרוך ברעיון העלאת הניצוצות ראה, למשל, פייקאז', ההנהגה, עמ' 98-97. בהקשר לפולמוס בובר־שלום כותבת ציפי קויפמן: ‘העבודה בגשמיות לדידו של שלום אינה ביטוי ליחס חיובי אל החומר, אלא דרך להתנתק ממנו ולרוקן אותו מהנוכחות האלוהית שבו' (קויפמן, דעהו, עמ' 239). וראה אור יקר, סוף פר' מקץ, על מצרים. 

				

				
					183	וראה קויפמן, דעהו, עמ' 396 ועוד. ולמשל, כאשר מדובר על סכנת החיים במהלך הדבקות המתמדת מוצע להפסיק קמעא (אפילו במחיר הרעיון ש'תענוג תמידי אינו תענוג') ולרדת (בחינת ‘רצוא ושוב') לעולם הגשמי, הרי בשעה זו הגשמיות נתפסת כאנטי־תזה של הרוח.

				

				
					184	ראשית חכמה, שער התשובה, פרק ה, קיח ע"ג; שם, שער הקדושה, פ"ז, קנה ע"ב.

				

				
					185	ראה, למשל, מרגולין, מקדש, עמ' 281-270. וכך רווח השימוש בשיכול האותיות במילים אני=אין. אמנם יש משמעויות שונות ל'אין' בכתבי החסידים. ראה אידל, החסידות, עמ' 231-202.

				

				
					186	ספר החיים המיוחס לראב"ע. ראה אידל, החוויה, עמ' 18-17 (עמ' 39-38 ועוד). השווה שערי קדושה, חלק ג שער ה, עמ' קב. ובעצם כך גם בחובת הלבבות, שער חשבון הנפש, פרק ג, באשר ל'מדרגה העליונה ממדרגות החסידים ובמעלה הרמה ממעלות הצדיקים'. נראה שמצב זה בעיקרו טמון גם במאמר התלמודי: ‘איהו לא חזי — מזליה חזי' (מגילה ג ע"א), וראה גם ספר חסידים, סי' תתשמד; רמח"ל, דרך ה', חלק ג פרק א, תשמ"א, עמ' 91. 

				

				
					187	רמב"ן, שער הגמול (ח"ד שעוועל, מהדיר כתבי רמב"ן, תשכ"ד, ב, עמ' רצט. וראה תשבי, משנת, ב, עמ' רצב). השווה משכן העדות, עמ' 7.

				

				
					188	שפר, סינופסיס, עמ' 210, סעיף 556. ראה גם סעיף 688. ומעין זה בספר שיעור קומה. ראה M. S. Cohen, The Shi’ur Qomah; Texts snd Recensions, Tubingen 1985, p. 192. ועל ר' אברהם ברוכים ‘שֶראה השכינה עין בעין בהקיץ' ראה, למשל, חיד"א, שם הגדולים, מערכת הגדולים, ערך ר' אברהם הלוי ברוכים. אגב, כאשר בספרות ההיכלות מרבים לדבר סביב ‘מלך ביפיו תחזינה עיניך' — מה היא הקטגוריה של היופי? רוחנית או גשמית? וראה הבחנה בין סוגי חוויות מיסטיות, במאמריה של חביבה פדיה, דעת, 45, עמ' 46-45; דעת, 55 (תשס"ה), עמ' 108-73. ראה גם חביבה פדיה, המראה והדיבור, תשס"ב, עמ' 12 ועוד.

				

				
					189	שפר, סינופסיס, עמ' 5, סעיף 2. 

				

				
					190	ראה אידל, החוויה, עמ' 128-127. אולם כבר בשם הבעש"ט נאמר לא אחת כי התנגד לסיגופים. למשל: ‘אני לא באתי אלא ללמד שלושה דברים, אהבת ה', אהבת התורה ואהבת ישראל, ואין צריך לסיגופים'. או הדוגמה המובהקת והמפורסמת על אופי הטבילה של ר' נחמן מהאראדענקע לעומת הדרך החיובית שהורה הבעש"ט (שבחי הבעש"ט, עמ' 205).

				

			

		
	
			פרק ו 

			כיוונים של מורכבות קוסמית ומשמעויות

			בעצם, האפשרות של ‘ממשות ורוח — רוח וממשות' עולה לדיון מפני שהעולם מורכב ומפני שהבורא שלו, כביכול, מורכב191 — אנכית ואופקית. אופקית — בהיות הבורא ‘יוצר אור ובורא חשך' כאחד.192 כיוצא בכך גם במידות האדם כלפיו: ‘אין לך אהבה במקום יראה, ואהבה במקום יראה, אלא במדת המקום';193 ואנכית — בהצגה הפשוטה והרווחת של תפיסת האצילות הניאופלטונית, לפיה האצילות שופעת אך הולכת ומתמעטת. 

			ובאשר לאדם — בעולם המקרא נראה האדם אחדותי, אולם למן התקופה היוונית חדרה התפיסה הדיכוטומית של גוף ונפש,194 אם כי ראיית הניגודיות שבין גוף ונפש, חומר ורוח, בהקשר לעבודה הדתית, לתהליך הספיריטואליזציה, התרחשה ביהדות רק למן המאה העשירית.195 אף גוף האדם עצמו מורכב מהֶמיספֶרה ימנית ושמאלית, ומעמד המוח הלב והכבד [=מל"ך] אינו כמעמד יתר האברים.196 ודי בחגירת אבנט כדי ליצור נתק עד ש'אין לבו רואה את הערוה'.

			ואולי מכל זה (מוּרכבוּת הדברים) אפשר להבין את ההיגד החוזר אצל כמה אישים, שאולי היו גם בעלי שמיעה מוסיקלית. הנה כותב ר' שניאור זלמן מליאדי: ‘שכל בחינת יופי והידור אינו אלא כשיש התכללות משני דברים הפכיים, כגון העירוב מִגְוָונין הרבה או עירוב הקולות משני הפכים יחד'.197 כמוהו כותב כעבור כמאה שנה ר' יחיאל מיכל אפשטיין: ‘וכל התורה כולה נקראת שירה. ותפארת השיר היא כשהקולות משונים זה מזה, וזהו עיקר הנעימות'.198 הניגודיות אינה אמורה אפוא לפסול אפשרויות חיבור אלא לעודד שאיפה כזו. בכך גם מושגת התלכדות מלאה של הרוחני והגשמי, האלוהי והאנושי. 

			ואמנם, מצוָה נדרשת מלשון צוותא,199 ומסמלת התחברות עם האלוהי באמצעות מעשה גשמי, ואשר כנגדה חטא הוא ‘שרייה ברע, במה שאיננו אלוהי'.200 סטרא אחרא מאוּפין אצל רש"ז מליאדי כסמל הנפרדוּת.201 ולפי ר' פינחס מקארעץ, ‘הספקות הדתיים מקורם בהפרדה בין הרוחני לגשמי. הספקן מניח שהעולם הפיזי אינו קשור ומחובר לעולם הרוחני'.202 אכן, בחסידות מרבים לצטט את הרמ"א באו"ח, סי' ו ס"ק א, ביחס לברכה: ‘"שמפליא לעשות", במה ששומר רוח האדם בקרבו וקושר דבר רוחני בדבר גשמי'. וזהו תפקיד ישראל, לפי הזוהר, כמשמעות הדבקות, לעשות הכל כדי לקרב הכל מלמטה למעלה: ‘דהא בני ישראל קיימי לתתא לאפתחא ארחין ולאנהרא שבילין ולאדלקא בוצינין ולקרבא כלא מתתא לעילא — למהוי כלא חד'.203

			משמע, קדושה מציינת אחדות, והרי במקראות הרבה ובביטויים שונים נדרש האדם להיות ‘עַם קדוש אתה'. לצד הקדושה נדרשה אהבה, ולא במקרה גם ציינו את השוויון המספרי של ‘אהבה' = ‘אחד'. וכמו כן, יש לשים לב לביטוי מן הזוהר שנתגלגל בלשונו של רמח"ל לניסוח המפורסם: ‘קוב"ה ישראל ואורייתא חד הם'.

			ואמנם מתיאורי הקשר בין אלוהים לאדם קבע א"י השל כי ‘עבודת אלוהים והחיים אינם שני תחומים נפרדים. אם חיינו אינם צורה של עבודת אלוהים, אזי עבודת אלוהים שלנו נעדרת חיים ... אנו מגיעים לפסגה הגבוהה ביותר של חיי הרוח לאו דווקא ברגעים נדירים של אקסטזה. הפסגה הגבוהה ביותר נמצאת במקום שבו אנו ניצבים, וניתן להעפיל אליו באמצעות מעשים יום־יומיים'.204

			

			
				
					191	המהר"ל (נתיבות עולם, נתיב השלום, פרק א) מציין כי שמו של הקב"ה ‘שלום', כי הנבראים כוללים הפכים ואילו ‘הוא ית' כולל הכל ומקשר ומאחד הכל'. ‘ואין דבר זה תאר בלבד ... רק הוא דבר עצמי', מהותי. ראה גם זוהר ח"ג פ ע"ב (תורגם אצל תשבי, משנת, א, עמ' שכג). והשווה לשון ר' שמעון לביא: ‘החשך והאור לפניו שוים ולא יובדלו רק כפי המקבלים' (כתם פז, תשמ"א, צב ע"ד).

				

				
					192	ברא' פרק א, ומפורש יותר אצל ישע' מה ז; נד טז. כיו"ב נאמר בתלמוד שהקב"ה מתפלל, ובתפילתו נכלל: ‘ויכבשו רחמי את כעסי' (ברכות ז ע"א). ובלשון אחרת: ‘הוא עומד מכסא הדין ויושב על כסא רחמים' (ירוש' סוטה ט; תקוני הזוהר, תקון יח, לד ע"א).

				

				
					193	מדרש תנאים, עמ' 25. ואפשר להסתמך גם על הדרשה התלמודית: ‘"גילו ברעדה" — במקום גילה שם תהא רעדה' (ברכות ל ע"ב).

				

				
					194	ראה, למשל, אורבך, חז"ל, עמ' 197-192 ועוד; דן, הקדושה, עמ' 338. 

				

				
					195	דן, הקדושה, עמ' 340-339.

			פרק ז 

			מורכבותה של השכינה ומשמעויות

			הנושא שלנו משתקף היטב במעמד השכינה. עצם מעמדה בתחתית עולם האצילות ובראש העולם התחתון יש בו משני האספקטים של רוח וגשם. אפשר שיש כאן ביטוי לרעיון שאין בעולם מושג קטגורי חד־משמעי. אפילו הספירות מעורבות ופתוכות זו בזו, והן כאבן ספיר שהקרניים שבו משתברות ומאירות אהדדי. כך גם מלכות אינה נשית בלבד אלא יש בה גם אספקט זכרי. ולהיפך, ‘כי גם כן נקראות כל הספירות בלשון נקבה לפי שהן מקבלות זו מזו'.205 רק האינסוף הוא חד־ממדי, ‘אחד ואין יחיד כיחודו', ‘אחד יחיד ומיוחד'.206

			מורכבותה של השכינה אמורה גם בכך שמצד אחד היא מתוארת כחלק מן האלוהות, אבל מצד שני נמצא, למשל, שהיא מתפללת לפני הקב"ה.207 

			מורכבות זו שבשכינה מתבטאת בתחומים נוספים. למשל, גרשם שלום דן בתופעה שהשכינה מתוארת לפעמים בשני סמלים מנוגדים: זכר ונקבה.208 ויש שהשכינה מתוארת בזוהר כמלאך, ‘והאי איהו מלאך דלזמנין דכר ולזמנין נוקבא'.209 ועל התופעה הפרדוקסלית העיר ר' יצחק אייזיק יחיאל יהודה מקאמרנא: ‘השכינ[ה] כוללת כל העולמות דצח"מ [=דומם צומח חי מדבר] וכל הנבראים שבעולם, הן טובים הן רעים. והיה משה רבנו מתמה שהיחוד אמיתי הוא השכינה ואיך כוללת שני הפכים בנושא אחד משתתף טוב ורע, והם שני הפכים והוא היחוד'.210

			על שכינה זו נאמר, למשל, בזוהר כי ‘האי מטרוניתא כד אתחברת עם מלכא, כל עלמין מתברכן ואשתכחו בחדוותא דכלא'.211 ועם זאת, ‘עונותינו מפילים אותה כביכול, וזכיותינו מעלים אותה'.212 יש פה אפוא שני אספקטים: בעולם העליון היא עומדת בפני עצמה, כמטרוניתא, אך האידאל הוא התחברותה עם המלך, סמל הזכר, ואז כל העולמות התחתונים מתברכים. התחברות זו מבוצעת באמצעות האדם שבעולם התחתון. הוא האחראי על מעמדה, שכן מעשיו ומחדליו הם המכריעים את הכף. אחריות מקפת זו גם הביאה לכך שדוּבר על הזדהות עם השכינה.213 ממילא נמצא נושא הממשות והרוח בשלב עמוק יותר.

			דברים אלה באים לביטוי בלשונו של ר' יוסף ג'יקטילה: ‘השכינה בזמן אברהם אבינו ע"ה נקראת שרה, ובזמן יצחק אבינו ע"ה נקראת רבקה, ובזמן יעקב אבינו ע"ה נקראת רחל'.214 משמע, לא סמליות וייצוג לפנינו אלא זהות. הזיקה בין דמויות אלוהיות ואנושיות נראית ממש טבעית. ולכן יכלו מקובלים להתקדם לעבר האדם ולטעון כי יחידי סגולה זכו לממש בחייהם מידות אלוהיות, ספירות. למשל, ‘היה גופו של אברהם אבינו ע"ה זך, שהיה מוכן לקבל זיו זוהר חסדו של הב"ה, ונתלבש ממנה, כאלו הוא היא והיא היא'.215 לא קשה היה ‘להסתמך' בכך על המסורת המדרשית השגורה: ‘האבות הן הן המרכבה',216 אבל הנחה זו העמיקה שורשים בהגות הקבלית. וכמדומה שאחד מהם הוא הביטוי ‘שכינה מדברת מתוך גרונו של משה' או של הצדיק.217 והגיעו הדברים לידי כך שהאדמו"ר האחרון לבית חב"ד, ר' מנחם מנדל שניאורסון, ‘ראה עצמו מזוהה ומייצג של ס[פירת] מלכות השביעית ... הוא ראה את תפקידו ובשורתו במימוש האחדה זו שבין האינסוף לסוף'.218

			עניין מיוחד יש בהתייחסות לספירה התחתונה, הנקבית, שעקב ייחודה נולדו גם מסקנות מעשיות שונות. מעמד מיוחד לשכינה, לאו דווקא כנציגת עולם הספירות או כמקשרת בחינת “כתר מלכות", אלא בהווייתה הנשית. לבחינה זו מתלווה יסוד הייחוד והזיווג. אחת מהנחות היסוד היא שפעילות או תפילה של האדם אמורות להביא לייחוד קוב"ה ושכינתיה.219 שאיפה זו, ‘לייחדא שמיה דקודשא בריך הוא ושכינתיה', היא יעד מרכזי. ייחוד זה נתפס אצל המקובל כהתרחשות ממשית כי השכינה היא ישות ממשית.220 יש התייחסות לשכינה גם באופן ספציפי. למשל, הבחינה הנשית מתבטאת בהלכה שתפילה של יד מניחין אותה מִיוֹשֵב.221 ואפשר למנות פרטים נוספים, כגון: היות שיש בתפילין פן ארוטי של ייחוד זכר ונקבה, ותפילה של יד מסמלת את השכינה, הדמות הנשית, הרי מטעמי צניעות מכסים את התפילה של יד. גם יש לכרוך את רצועת התפילין על אצבעות היד מייד לאחר הנחת תפילה של ראש כי יש כאן מעשה ייחוד (והרי נאמרים גם פסוקי ‘וארשתיך') ואין להפסיק בינתיים. וכאשר הייחוד מתבצע, קרי הזיווג, הרי זה בצנעה. לפיכך, למשל, בתפילת עמידה, שבה מתרחש הזיווג בין קב"ה ושכינתיה, וכוונת הייחוד של האדם הופכת להיות זיווג ממשי, הרי מכאן מתחייבת אווירה של צניעות, ולכן התפילה נאמרת בלחש,222 ותוך כדי עצימת העיניים או קריאה מתוך הסידור בתפילת עמידה, המכוונות להסיט את המבט ממעשה הייחוד. וכך גם בסיום תפילת עמידה.223 החובה ההלכתית המקורית לעצימת עין, שנועדה למנוע הסחת דעת, לובשת משמעות חדשה לגמרי, וזו נושאת עמה פעילות יצירתית חיובית. מאותה סיבה גם נקבעה ההלכה שלא יהא דבר חוצץ בינו ובין הקיר בעת התפילה.224 ולפיכך יש לעצום עיניים גם בנפילת אפיים,225 ואין להסתכל בלבנה בעת ברכת הלבנה226 ובקבלת שבת.227 

			יש גם בחינה של כבוד לנשיות המלכותית, ובמיוחד במסגרת הליכות שבת. למשל, יוצאים לקראתה בערב שבת וכביכול מכניסים אותה לביתם, עומדים (לפי חמדת ימים, א, מח ע"ג: יושבים) ושרים לכבודה ‘אשת חיל'. האשה האנושית מממשת מלכותיות זו בכך שהיא נמנעת מעשיית מלאכה כלשהי, חגיגית ולבושת לבנים, והיא אף מקבלת ראשונה מן החלה שנבצעה בליל שבת, ואפילו תסב אל השולחן אישיות תורנית מכובדת — האשה תקבל תחילה.228 

			ברם, השכינה מייצגת גם את מידת הדין, אמנם היא רפה. ולכן אין ליפול אפיים בלילה כי אז הוא שלטון הרע ואין לעורר את הכוחות השליליים.229 לפי האר"י, אין לקרוא מקרא בלילה מסיבה זו.230 גם אין נותנים צדקה בלילה אלא בהזדמן. הוראות אלה נקבעו כתוצאה מן הזיקה בין האנושי והאלוהי. 

					214	שערי אורה, שער ה, נה ע"ב (שכינה נקראת רחל גם בזוהר ח"ב כט ע"ב). וראה שלום, פרקי, עמ' 295-294.

				

				
					215	מאירת עינים, עמ' מז. וראה חלמיש, מבוא, עמ' 119-118. ראה גם רואי, אהבת, עמ' 408; אוריה, כלא, עמ' 76 הע' 150 (וצריך לתקן שם: מבוא לקבלה, במקום: משנתו העיונית). ולא רחוק מכאן נושא הזיווג של משה רבינו (ורשב"י) עם השכינה, כדלהלן.

				

				
					216	בראשית רבה, פרשה מז. הש' כתבי רמב"ן, ב, עמ' שצז.

				

				
					217	ראה פייקאז', בין, עמ' 315, מפתח, ערך שכינה מדברת מתוך גרונו. וראה גם פייקאז', ההנהגה, עמ' 22. ועל סמך זה ציטט ר' צדוק הכהן ‘כמו שאמרנו כמה פעמים מר' ר' [הכינוי הכפול ביחס אליו רווח מאוד בעולם החסידי] אלימלך זצוק"ל שזה ענין שהקב"ה מתפלל היינו בתוך פיפיות ישראל' (פרי צדיק, ר"ח אדר, אות ד, תשנ"ט, עמ' קצז).

				

				
					218	אוריה, כלא, עמ' 65. וכך לאורך כל הספר.

				

				
					219	למשל, ‘וכל מצוה ומצוה קודם שיעשה אותה יכוין בעניניה ורמזיה ויאמר לשם יחוד קב"ה ושכינתיה. ואפי[לו] בדברי העולם במשאו ומתנו ואכילתו ושתייתו יכול לכוין. וזהו בכל דרכיך דעהו ... אפילו בדברים הגשמיים' (תוצאות חיים, עמ' 19). וראה חלמיש, הקבלה, פרק שני.

				

				
					220	דומה שעל רקע זה באו כל דברי השבח המעניינים לדמות הנשית, בזוהר ח"א מט ע"א-ע"ב. וראה דיונו של דן, הקדושה, עמ' 430-429. על ממשות השכינה בספרות חז"ל ראה א' ארליך, כל עצמתי תאמרנה, תשנ"ט, עמ' 122-121. 

				

				
					221	ומקור ההלכה בהנחיה התלמודית: ‘מעשה אשה מִיוֹשֵב' (פסחים ג ע"א. ושם (וכן בספר תש"ק, עמ' 97) גם: ‘באשה קראו מ[י]ושב'. וראה חלמיש, הקבלה, עמ' 151, הערות 31, 33). ראה גם חלמיש, הנהגות, סוף עמ' 299; עמ' 485 הערה 1976. ראה גם זוהר ח"ב קפג רע"א. אגב, מעניין שהאשה עצמה פטורה מהנחת תפילין. כך בקדושין לד ע"א. אמנם מסופר על מיכל בת שאול שהניחה תפילין (עירובין צו ע"א). אולם הרמ"א בהגהתו לשו"ע סי' לח ס"ק ג, מביא את דעת ספר כלבו, שגם אם רוצות להחמיר ולהניח ‘מוחין בידן'. וכך נפסק בשו"ע הרב, סי' לח ס"ק ג. וכך בספרות הקבלית, כגון, אור יקר, כרך ו, עמ' עח; שער הכונות, ענין התפילין, דרוש ה, י ע"א ועוד.

				

				
					222	זוהר ח"ב קכח ע"ב, קלח ע"ב. וראה פרי עץ חיים, שער התפלה, ו ע"ד: ‘וע"י התפלות גורם אדם זיווג עליון'.

				

				
					223	וכך כתב רח"ו: ‘הנה בתפילת העמידה היית שושבין המזַווג חתן וכלה שבעולם האצילות, ועתה שהוא עת זיווגם ירידת הטפה אין דרך ארץ לעמוד שם, ואתה מתרחק מהם שלושה פסיעות' (שער הכונות, לח ע"ב). וראה, למשל, ר' אברהם אזולאי, חסד לאברהם, מעין ד נהר נא; ש"ץ, החסידות, עמ' 108 אחרי הפניה 51; חלמיש, הקבלה, עמ' 312 והע' 158; חלמיש, סדר, עמ' 165-164; אידל, פרקים בקבלה נבואית, תש"ן, עמ' 178-175. לפי הבעש"ט, מכאן נענועי הגוף בתפילה, כמעשה של זיווג. ראה צוואת הריב"ש, עמ' טז. ראה גם אידל, קבלה וארוס, תש"ע, עמ' 336. על העמידה כזקיפת רגלי השכינה בתקוני זוהר ראה רואי, אהבת, עמ' 268.

				

				
					224	ראה תקוני זוהר, תקון נח, תל־אביב תש"ח, צב ע"א, ובניצוצי זוהר, אות יב. עוד על הממשות בתפילה ראה חלמיש, ילקוט, עמ' 334, בין הפניות 147 ל־153.

				

				
					225	לענין הסתרת הפנים בעת נפילת אפים כמעשה של צניעות ראה תשבי, משנת, ב, עמ' רעה; זק, בשערי, עמ' 236-235; דן מנור, “ר' משה בר מיימון — פרשנות קבלית ומקורותיה", קבלה, 7 (תשס"ב), עמ' 214.

				

				
					226	גם ‘אסור להסתכל בקשת הנראית בענן מפני כבוד השכינה' (ספר חרדים, מז סע"א). וראה להלן עמ' 145-144 ליד הפניות 8-6. ואין טעם להיכנס כאן לדון בכך שפעמים קשת נתפסת כיסוד זכרי.

				

				
					227	ראה גוטליב, מחקרים, עמ' 561-560; חלמיש, הנהגות, עמ' 194, עמ' 295 הע' 1085.

				

				
					228	על כל אלה דנתי בהרחבה בספרי הנהגות קבליות בשבת.

				

				
					229	ראה, למשל, רקנטי (פר' קרח, עו ע"ג): ‘אסור לעשות נפילת אפים בלילה, שלא להפרידה מן הבנין'. ועיין מאירת עינים, עמ' פד. וראה הרחבת דברים אצל חלמיש, הקבלה, עמ' 479-474. כמו כן, אין נפילת אפיים בבית אבֵל, מפני שמידת הדין מתוחה שם (לבוש, סי' קלא ס"ק ד).

				

				
					230	למשל, סידור ר' שבתי: ‘ולא ילמד מקרא בלילה שהוא גובר כוח הדין' (קארעץ תקנ"ה, ח"א, כא ע"א). וכך הדריכו בימי הביניים: ‘ודע כי צריך אדם להתעסק בתורה שבכתב ביום, ותורה שבעל פה בלילה, דבר כפי ענינו' (רקנטי, פר' יתרו, מה ע"א). ובעצם קרוב לכך במדרש תהלים יט ז: ‘הקב"ה עוסק במקרא ביום, ובמשנה בלילה'.

				

			

		
	
			פרק ח 

			מורכבויות ומשמעויות

			במבט־על אפשר לראות בנושא שלנו מין השתקפות של היחס אלוהים־עולם־אדם. נראה שהמורכבות בשכינה, שסקרנו בקצרה, מקרינה על תחומים רבים בעולם. מצד אחד האלוהות היא אימננטית, וכמעט תתואר בלשון פנתאיסטית, ועם זאת העולם שונה ומנותק ממנה. וכך גם מצב האדם. מצד אחד נופחה בו נשמה אלוהית, ומצד אחר גופו נצבר מן האדמה, מן הקוטב הנגדי. ומכאן סלולה הדרך לזיקות הדדיות, אך גם לצמצום גבולות ופערים של ממשות ורוח, גשמי ורוחני, גוף ונשמה, בתחומים הרבה.

			כל פרט בעולם ניצב כביכול לעצמו, אך לאמיתו של דבר (כבחינת ‘האמת המתגלה' ו'האמת כשלעצמה'), הכל נתון במצב קונטינגנטי.231 בעצם העולם הוא מבנה מעגלי סגור, בזמן ובמרחב, ומה שהיה הוא שיהיה, מעין ‘הכל בא מן האחד והכל שב אל האחד' (ע"פ קהלת ג כ), או בלשון ספר יצירה: ‘נעוץ סופן בתחילתן ונעוץ תחילתן בסופן'. דבר זה מקבל ביטוי מיוחד בתפיסה הרווחת בחסידות חב"ד כי ככל שיֵשוּת נמוכה יותר כן שורשה גבוה יותר.232 

			לכך מצטרף הרעיון הזוהרי של ‘אתהפכא', שר' שניאור זלמן מליאדי מעלה אותו רבות. למשל, ‘אחר שלימות הבירורים שמעולם התהו, שהוא בחי' גבורה ... אז גם היצר הרע שמבחי' גבורה יתהפך להיות טוב מאד',233 שכן כל הענפים חוזרים לשורשם היחיד. דרישה זו מלמדת שגם הדבר הנמוך ביותר עשוי להגיע לרמה גבוהה, שכן הטוב האלוהי טבוע ביסודו. ובלשונו הציורית של ר' נחמן מברסלב: ‘אם אתה מאמין שאפשר לקלקל — תאמין שאפשר לתקן'.234

			אפשר שמכאן יונקת תפיסת הטבעונות, שבה הכל חוזר למעמדו המקורי. מעין זה היא ההנחה של המשיחיות האפוקליפטית, שטֶבע החיות הטורפות עתיד ‘להיות בטל לימות המשיח'.235 ובמסגרת זו תיזכר גם הדעה שמצוות בטלות לעתיד לבוא,236 ואפילו חזיר יחזור למעמד חיובי.237

			נשים לב לרגע לתופעת החלום, שלכאורה מעורבים בו מציאות ודמיון. בספר בראשית, החלום נראה כתחליף להיגד הנבואי המאוחר. דוגמה מובהקת הם דברי יוסף לפרעה: ‘כי נכון הדבר מעם האלוהים וממהר לעשותו' (ברא' מא לב). פעמים שאלוהים עצמו מופיע בחלום, ופעמים שבחלום נשמעת הנחיה או נראית התגלות מיוחדת הנושאת עמה מסר (למשל, חלום הסולם של יעקב). אולי לאחר שהופיעו אנשי מרמה שהשתמשו בחלום באופן שלילי, נתערער היחס אל החלום עד שנמצא כי כבר בחומש דברים מופיע יחס שלילי אל מי שחולם חלומות שוא. וכן נקבע כי ‘חלומות השוא ידברו' (זכר' י ב) וכיו"ב. אולם מאחר שאין עיסוקנו כאן בתופעת החלום,238 נעצור בנקודה זו מתוך הקביעה שחיי אדם מוּנְחים הן באמצעים פיזיים הן באמצעים מטה־פיזיים. ואם נרצה, נוכל להרחיק באותו קו אל ההתגלות הנבואית שתופסת משקל חשוב במקרא. ובמשתמע, העולם אינו מתנהל בשחור־לבן, אלא בהבלחות מצד אל צד. 

			

			
				
					231	למשל, ר' חיים מוולוז'ין הדגיש זאת באמצעות המאמר המדרשי על היות הקב"ה מקומו של עולם (נפש החיים, ריש שער ג ועוד), ואילו הבעש"ט הדגים זאת באמצעות פסוק מתהלים שנתפס כפשוטו: ‘לעולם ה' דברך נצב בשמים'. ראה לעיל עמ' 22 הפניה 11. ובלשון הפשוטה של המשורר: ‘אם לא שויתי ורוממתי נפשי כגמ[ו]ל עלי אמו כגמ[ו]ל עלי נפשי' (תהל' קלא ב). וראה שוורץ, מחשבת, עמ' 133-131.

				

				
					232	ראה, למשל, לקוטי תורה, פר' במדבר, יט ע"ב; תשבי־דן, “תורת החסידות וספרותה", אנציקלופדיה עברית, כרך יז, עמ' 777; חלמיש, משנתו, עמ' 306, 377, 381 ועוד; שוורץ, מחשבת, עמ' 267. 

				

				
					233	לקוטי תורה, פר' קרח, ברוקלין תשכ"ה, נד ע"ג. וראה חלמיש, משנתו, עמ' 382-374; מרגולין, סוד, עמ' 376-375.

				

				
					234	במשנתו של ר' יודא אשכנזי (מָנִיטוּ), משך הזמן נועד לתת פתרון לבעיה המוסרית, להפוך אדם מנמצא בחסד להווה בזכות.

				

				
					235	דרשת תורת ה' תמימה, נדפסה בכתבי רמב"ן, א, עמ' קנד-קנה; וביתר הרחבה בפירושו לויק' כו ו. ולא במקרה סיכם שלום רוזנברג כי ‘מוטיב השלום עם החיות עובר כחוט השני ביצירות ההגות היהודית לתקופותיה', והוא מביא דוגמאות (מאמרו בקובץ הרעיון המשיחי בישראל, תשמ"ב, עמ' 74 הע' 104 [ואפשר להוסיף: אברבנאל, משמיע ישועה, המבשר השלישי, נבואה ב]).

				

				
					236	נדה סא ע"ב.

				

				
					237	ראה מקצת מקורות אצל משה סבר, מכלול המאמרים והפתגמים, תשכ"ב, ב, עמ' 1095. וכן במבוא של ש' אברמסון לדרשות אבן שועיב, תשכ"ט, עמ' 12. וראה זק, שומר, עמ' 218 הערה 28.

				

				
					238	וראה ורבלובסקי, קארו, עמ' 59-53; אידל, מקובלים.

				

			

		
	
			פרק ט 

			מגוון גילויים של זיקה בין רוחני וגשמי

			במקראות שונים בתנ"ך קוראים אנו על קיומן של מהויות רוחניות. בראש וראשונה, כמובן, האלוהים המקראי שהוא מעל ומעבר לכל דבר גשמי, בניגוד לתרבויות האליליות כולן שנתקיימו באותו זמן. ואף במחיצת האדם (בלא שניכנס כעת לפרשת המלאכים) למדים אנו כי קיימים עצמים גשמיים שיש בהם גם מהות רוחנית, ולפיכך אף טמונה בהם סכנה מסוימת. למשל, עוּזָה שביקש להציל את ארון הברית הנוטה ליפול, נגע בו, ‘ויכהו שם האלהים על השַל וימת' (שמ"ב ה ז). שִכְחתו את הקדושה האלוהית האופפת את הארון עלתה לו בחייו למרות כוונתו הטובה (כמו הנוגע באקראי בכבל פתוח נושא מטען חשמלי, שאַחַת דינו). וכך במפורש ניתנו הוראות לבני שבט לוי נושאי הארון במסע במדבר שייזהרו לבלתי נגוע בו (במד' ד טו). אף במעמד הר סיני נצטווה משה להגביל את ההר, פן מעוֹצם החוויה, שהרי אדם נמשך אל הטרמנדום, ‘יהרסו אל ה' לראות — ונפל ממנו רב'.239 והיטיב לנסח זאת בעל גלא רזיא (יא ע"ד): ‘יש אנשים שאינם יכולין לסבול ולהבין בשכלם איך יתכן ששום [=שאיזשהו] דבר חיצוני יהיה לו כ"כ כח שיוכל לשלוט ולנגוע באדם שנברא בצלם אלוהים'. משמע, פרטים גשמיים שונים במציאות יש בהם מורכבות רוחנית נסתרת.

			נראה מעתה כמה וכמה נושאים בהם מתגלה הזיקה הבינ־תחומית. למשל, אדם שאינו חי (ועם זאת) נושא עליו טומאה, וכל הנוגע בו נטמא וחייב לעשות פעולות מסוימות כדי להשיל מעליו את הטומאה ולהיטהר, דהיינו, לחזור למצב ‘נורמלי'. פעולה מרכזית היא הטבילה במים, שכביכול מסלקים פיזית את רוח הטומאה, ויוצרים אדם חדש, נקי.240 ומכאן עולה חובת הטובל להשקיע את כל גופו במים.241 

			הזוהר מדבר על ‘רוח מסאבא' שמהלכת בעולם ונותנת אותותיה במציאות, אבל חשוב שגם היא ניתנת למחיקה, למשל, באמצעות השם הקדוש הנרשם על הפתח עם הטבילה באגודת אזוב,242 או ע"י אפר פרה אדומה.243 ובפשטות: טבילה במים.244 טומאה וקדושה הן אפוא מהויות רוחניות שאינן ניתנות למישוש אבל יכולות לבוא לכלל מימוש, והן נצמדות בדרך כלשהי לישויות גשמיות המקבלות בכך מעמד מיוחד. אפילו בעל־חיים, כשָעיר, יכול לשאת עליו את עוונות בית ישראל לעזאזל.245

			יתר על כך מצינו בספר במדבר: ‘זאת התורה, אדם כי ימות באהל, כל הבא אל האהל וכל אשר באהל יטמא שבעת ימים' (במד' יט יד), אפילו בלא מגע פיזי כלשהו. הטומאה (שמבחינות מסוימות שקולה היא למים או לחשמל) זורמת, ויכולה לטמא בדרכה אנשים או חפצים שונים, בהינתן תנאים מתאימים.246 

			טומאת המת מתפשטת כביכול כמציאות נוכחת במרחב הסמוך הסגור.247 היסוד הרוחני שנוסף, שבמהותו אינו נופל תחת מגבלות זמן ומרחב, ממלא את כולו, ואינו ניתן לשיעורין.248 בדומה לכך מסופר (שבת קכז ע"ב) על ר' יהושע בן לוי שהיה בביתה של מטרוניתא, ‘ולאחר שיצא — ירד וטבל'. משמע, לדעתו, שעצם השְהִייה בביתה של אשה טמאה מביאה גם עליו את הטומאה, וממילא מחייבת טבילה. כמו כן, ‘מי הנטילה [של הידיים בהשכמת הבוקר] אסור לברך ולקרות [קריאת שמע] נגדם אלא ישפכם או יכסם'.249 כביכול הטומאה עברה מן הידיים אל המים. ואין זה עניין טכני או אסתטי גרידא, אלא יסוד מהותי — ‘אסור לברך' — כאמור. ואכן, מקובלת היתה העמדה ש'הטומאות ישחיתו את האויר ויעכירוהו ויפסידוהו ויעפשו אותו'.250 ולפי אותו קו החמירו חכמי אשכנז, ונתפשטה עמדתם בקהילות שונות, שאשה לא תיכנס לבית כנסת בימי נידתה.251 

			וכנגד זה אפשר לקבוע שהאויר הזך של צפת יכשיר את יושביה לגילוי סודות ולקליטתם.252 ואמנם נמצא בחמדת ימים, המציין שורת מועדים מסוגלים במיוחד לקליטת סודות הקבלה, ומוסיף כי ‘וביותר אם דר בארץ ישראל, דאוירא דא"י מחכים ביותר בחכמ' זו'.253 גם נזכור כי פעמים רבות מודגש שתפילות עוברות דרך ירושלים או ארץ־ישראל,254 שוב מקום קדוש שמוסיף ומעלה נופך של מטען רוחני יעיל. זמן ומרחב מתלכדים אפוא עם הרוח.

			ולצד זה, נציין כמה פרטים בעיקר בהקשר לחושי האדם. 

			כמו הטומאה והטהרה שהן מהויות רוחניות ונצמדות אל עצמים גשמיים, כך הריח הוא מהות רוחנית255 ומתקשר לעצמים גשמיים.256 ואף אפשר שיתקשר לחוויה מיוחדת. למשל, בזוהר נאמר ש'עתיק יומין' מריח דבר תורה שנתחדש ‘וניחא קמיה מכלא'.257 ולאחר דרשת רשב"י: ‘סלקין ריחין דבוסמין דעדן עד עתיק יומין'.258 וכך מסופר באדרא רבא, שלאחר תום הפגישה ‘קמו ואזלו, בכל אתר דהוו מסתכלי — סליק ריחין'.259 בדומה לכך מספר תלמיד של ר' חיים אבן עטר, כי בני החבורה למדו זוהר בשבת במירון ‘בחשק גדול ובאהבה גדולה ובשמחה ... ובסוף ששה שעות נתמלאה הבית ריח טוב אשר כמוהו לא נהיה, והריחו כולם אנשים ונשים'.260 יש להניח שהנשים לא השתתפו בלימוד עצמו, עם זאת גם הן חשו בריח שהעלה הלימוד בתוך הבית הסגור. כיוצא בכך מסופר בזוהר כי ינוקא הריח במלבושי אורחיו שקראו קריאת־שמע שלא בזמנה.261 ומעשה הקטורת, שחז"ל האריכו לדון בדרכי פיטומו והפליגו בעוצמת ריחו, זכה אף בזוהר למעלה עליונה.262 וכך יש שנהגו להשליך שום על קברים כי ריחו מבריח את החיצונים.263 הוא הדין בכיוון השלילי: ‘אם מריח אדם באיזו נבילה או ריח רע — פוגם מאד בנפשו'.264 

			כיוצא בדבר לגבי ראייה (שיכולה להיחשב כשתי האפשרויות הנזכרות להלן לגבי דיבור) — מעשה שנעשה באמצעות אבר גשמי אך באופן לא מוחשי.265 בדתות שונות מצאו עניין בפעולת ההבטה, שכן מתברר שמעשה ההסתכלות יכול לחולל שינויים. וכבר במקרא למדנו שהבטה בנחש הנחושת מביאה לתוצאה פיזית של ריפוי.266 וכך יש להבין את דברי אליהו אל אלישע: ‘אם תראה אותי ל[וּ]קָּח מעמך יהי כן. ואם לא לא'.267 וכן הוליכו את בלעם לנקודות טופוגרפיות בהן יוכל לראות את ישראל כדי לקללו.268 אף ספרות ההלכה כוללת מושג משפטי מובהק בשם ‘היזק ראייה',269 ומסופר על רשב"י שנתן עיניו באדם ונעשה גל של עצמות.270 

			אין זה פלא שבהמון עם רווחת חרדה מפני אפשרות של ‘עין הרע'.271 ובהדגשה: ‘כבר ידעת כי בעלי עין הרע יוכיחו כי מכח מחשבתם יזיקו'.272 כמו כן, חכמינו הורו כי ‘אסור להסתכל בפני אדם רשע',273 כי בכך מוטבע חותם הרשע במסתכל. ולפיכך: ‘וְיֵדע נאמנה כי איסור גמור להסתכל בנשים ולבושיהן ותכשיטיהן ... כי כל זה גורם לטמא נפשו ... וכ"ש שצריך להימנע מהן בנידתן'.274 ובמרוצת הדורות אסרו להסתכל בפני ‘הצלובים', מחשש של היזון חוזר.275 ואין זה פלא שכיוצא בכך החמירו חכמים שלא לשתות מיין שעיני גוי שָזפו אותו.276 ויתרה מזו, ‘אל ילמוד אדם בספר אדם רשע אפי' יש בו ד"ת [=דברי תורה] כראוי, לפי שנתדבק בנשמת אדם שעשה זה הספר'.277 

			וכנגד זה, אך באותה תפיסה, יש מצדיקי החסידות שמפרשים את המאמר התלמודי ‘חייב אדם להקביל פני רבו ברגל',278 בכך שהסתכלות בפני רבו עשויה לצייר השתקפות האלוהות במחשבתו הדבֵקה של רבו.279 וכבר כתב ר' שלמה מרדומסק: ‘מה לי לנסוע אל צדיק הדור ... כי ראיית פני הצדיק הוא מבטל ממנו כל המדות רעות' וכו'.280 ובכך קדם הרדב"ז בכותבו: ‘מצינו בחכמי[ם] הראשוני[ם] שהיו מביטי[ם] בפני רבם והיו מושכי[ם] ממנו נשמה יתרה'.281 ולפני אלה, מסופר על האמורא החשוב רבי יוחנן שישב ליד שערי בית הטבילה כדי שהנשים תחזינה ביופיו ותלדנה צאצאים יפים כמוהו.282 ואפשר לדבר גם על לידה באמצעות ראייה. אכן, יש בעלי חיים שמולידים או ממיתים מכח ראייה, וביניהם ה'ראה'283 או ה'אפעה'.284 ובהקשר לכך ייזכר הכתוב באגרת הקדש,285 שבהתאם למחשבת ההורים בעת התשמיש נולד הצאצא.286

			בהתאם לכך גם נמצא ספרי קבלה המביעים חשיבות בהבטה בנרות וביין בליל שבת ובעת ההבדלה.287 

			לאחרונה נציין צירופים אחרים של הבטה. הנה המדרש קובע שהאור הקדמון נגנז לצדיקים לעתיד לבוא, שמסוגלים לראות באמצעותו מסוף העולם ועד סופו.288 על פי זה נמצא במקורות שונים שכיום אפשר ליחידי סגולה לקרוא בספר תהלים או בספר הזוהר, למשל, ולראות באמצעותם התרחשויות פיזיות במרחקים.289 ואין צריך לומר ש'זכי ראות' מסוגלים לראות ‘אורות רוחניים דקים מושגים בצורת המרכבה לזכי הראות לבעלי רוה"ק והנביאים'.290 כיוצא בדבר, בסיפורי חסידים מסופר שהבעש"ט, בניגוד לגיסו — ר' אברהם גרשון קוטובר — נכנס לחדר מסוים, הניח ידו על המזוזה ולא נישקה. התברר שהמזוזה פסולה.291 בדומה לכך נמצא בכתבי האר"י שאכל ביצים צלויות שלימות בלא שבדק תחילה אם יש בהן דם, כי ‘לא היה נעלם ממנו שום דבר גדול או קטון אשר נעשה בשמים ממעל ומתחת לארץ, כ"ש [=כל שכן] שידע ממה שהיה בידו, לכן לא היה חושש לדם'. ואכן, ‘איניש דעלמא, מי שהוא בעל נפש, יזהר בהם'.292 ראינו אפוא אור והבטה בהתממשותם הרוחנית והפיזית. 

			שוב, דוגמה חשובה לזיקה הבין־תחומית היא הדיבור. הסיפור המקראי כפשוטו בבראשית פרק א, המאמר החז"לי ‘בעשרה מאמרות נברא העולם', ראשית ספר יצירה ו'האמירה הבוראת'293 — אלה ועוד העמידו את המקובלים על עוצמת כוחו של הדיבור. ‘כמה גדול כח הדבור לפעול, הן לטוב הן להפך, כי האותיות ביוצאם מהפה עושות רושם באויר ופועלות למטה'.294 כך, למשל, קיימת, לפי רמ"ק, אפשרות צירוף של אותיות, ספירות ונשמות.295 בעקבותיו כתב ר' אברהם אזולאי, שלכל אות יש רוחניות פנימית ו'אור נכבד אצול מעצם הספירות', ו'מהבל פיו [של האדם] תהיינה צורות קדושות עליונות מתקשרות בשרשן בעצם האצילות'.296 וביתר הרחבה: 

			כי הלא בהוצאת התיבות כתקנן מעורר רוחניות ומניע כחות האותיות המצטרפות ותנועתם והכאתם זה בזה, ועי"ז יתהוו אורות חדשות על דרך הרכבת המרקחות, והם חדשות ממש לפי העת והרגע ההוא, וצירוף שם המיוחד המתגלגל באותו רגע וכיוצא. ומשו"ה [=ומשום הכי] צריך להתפלל בבטוי שפתים,297 כי חוץ מענין התפלה והבקשה יאירו אורות חדשות לא שערום המתפללים, בהוצאת התיבות באותיות קדושות מעורר שרשן ויתהוה הכח חדש מהרכבה הנעשית בהכאת רוח חיות האותיות לפי מצב העולמות ברגע ההוא.298 

			דברים אלה השפיעו על עולם החסידות, שבה רווח תפקיד מרכזי לאותיות, וכדברי ר' יעקב יוסף מפולנאה: ‘שהאותיות מלובש בחומר עניני העולם בכמה כסויין ולבושין וקליפות, ובתוך האותיות שורה רוחניות הקב"ה, הרי שכבודו ית' מלא כל הארץ וכל אשר בה, לית אתר פנוי מני', כמבואר בתיקונים,299 רק שהוא בהסתרה!'300 

			בעקבות כך הוֹרָה הבעש"ט ביחס לאותיות התורה והתפילה, שכל אחת מהן עשויה לשמש ‘תיבה' לאימננטיות האלוהית, משום ששורש האותיות נעוץ בעולם העליון. הזדקקות האדם, המתפלל או הלומד, לאותיות האלוהיות מקשרת אותו מאליה לעליונים. וכך נאמר באגרת עליית הנשמה של הבעש"ט (לפי נוסח קאריץ): 

			בעת תפלתך ולמודך, וכל דיבור ודיבור ומוצא שפתיך, תכוין ליחד שם כי בכל אות ואות יש עולמות ונשמות ואלקות,301 ועולים ומתקשרים ומתייחדים זה עם זה, ואח"כ מתקשרים ומתיחדים האותיות ונעשים תיבה ומתייחדים יחוד אמתי באלקות, ותכלול נשמתך עמהם. 

			יתר על כן, אדם נדרש לדבר (תורה או תפילה) ‘בכל כחו'.302 כלומר, מיצוי מקסימלי של אפשרות ההתאחדות הנמצאת בפוטנציה.

			מקורות קדומים, ובמידה לא קטנה חסידי אשכנז, כבר עוסקים בצירופי אותיות לשם יצירת גולם, שאמנם כח דיבור לא היה בפיו מלכתחילה כדי שלא ימשיך לברוא עולמות. ואגב, ע"י צירוף אותיות הפוך או השמטת אות, בעיקר הראשונה, אפשר היה להמית את הגולם.303 כלומר, יש פה מערכת מיוחדת במינה של חוקי בריאה שבה אותיות משמשות אבני בניין.304 רואים אפוא את האותיות ברוחניותן ובגשמיותן ובזיקה המתמדת ביניהן.

			בכמה מקומות במקרא ניתן להבין שקיימת זיקה עמוקה בין הרוחני והממשי, בין הנסתר המטאפיזי והנגלה הפיזי. כבר הפרק הראשון מעורר הרהורים בכיוון זה. למשל, כל ‘ויאמר אלוהים' (בהנחה שהוא רוחני) הופך מיידית למשהו פיזי. כלומר, חפץ פיזי מתמלא רוחניות נסתרת, ובכך גם נטען בשאיפה לחזור ולעלות למקורו. ואולי מכאן נובע הרעיון של הד חוזר, אור חוזר. לפיכך אין תימה בכך שדבר זה חל, לפחות במקרא, גם על אמירת דברי ברכה או קללה מצד האדם, כפי שעולה מסיפור ברכת יצחק (ברא' כז) או מהכתוב בויק' כד יד, או במל"ב ב כד, וכדומה.305 האמירה הופכת למציאות ממשית.306 כמה משמעותי הוא מתן שם ליילוד, עד שבמקרים מסוימים מחליפים (או מוסיפים) את השם תוך כדי חייו.307 והרי כבר במקרא נמצא בצמתים חשובים כי עולה שאלה: ‘מה שמך?', שהרי השם החיצוני מעיד על המהות הפנימית.308 ‘זה שמי וזה זכרי'! אף נזכור כי למילה שֵם יש גם משמעות של ריח, יסוד רוחני. כגון: ‘שם טוב', ‘שמן תורק שמך'.

			אמנם לגבי האדם נוכל לשאול אם הבל פיו בדיבורו הוא משהו ערטילאי שאינו ניתן למישוש, או שהארטיקולציה של המילים הופכת אותו למעשה גשמי.309 נראה ששתי האפשרויות קיימות ואינן מוציאות זו את זו, שהרי עצם ההגייה היא נטולת משמעות, ורק התוכן המסוים שהיא נושאת עמה מעלה את הכל להוויה אחת. מכל מקום, לענייננו חשוב שהדיבור נושא אופי רוחני וגשמי כאחד. לפיכך, בכוחו של אדם לקדש דבר בהבל פיו בלבד, וקדושה רבת משמעות מעשית מינה ובה חלה עליו או על חפץ כלשהו. ואף אדם שנשבע — ‘לא יחל דברו'.310 ואין צריך להזכיר את האיסור בתורה: ‘לא תשא את שם ה' לשוא',311 כביכול מצב לא רצוי הוא שהשם האלוהי נישא על פני משהו שלא כדין. יתרה הימנו ההוראה הקבלית כי אין לבטא כלל את שמו של ‘דיאבלו' או סמאל, והוא נקרא סמך מם312 או סטרא אחרא, כי ביטוי שמו מושך את כוחו.313 וכפי שהאריך לצטט ר' אליה די־וידאש: ‘ולא יוציא מפיו דבר נגד השטן; ולא יזכירהו כלל; ולא יזרוק בכעס שהיא תקרובת לו, וכיוצא; ולא יקלל עצמו; ולא יאמר: יהיה לשטן או בשעה רעה, וכיוצא; כי הדיבור גורם רע גדול; ולא יפחיד לקטן ויאמר חתול קחהו' וכו'.314 ובקצרה נֶאמר ככלל: ‘אין שום דבור שאין בו ממש'.315 מעין זה, אין לעסוק בחכמות חיצוניות כי הן מביעות התחברות עם כוחות הטומאה, וכמוהן כבעילת בת אל נכר (כנראה תמונת ראי של הזהות בין התורה והאלוהות).316 בהקשר לכך ייזכר ביאורו של רמ"ק לישיבה באדרא, ב'חצי גורן עגולה', שבה כל דיוקן נחקק בדיוקנות האחרים בעת הדיבור.317

			

			
				
					239	שמ' יט כא. אין צריך להזכיר מקורות נוספים בדבר סכנת הראייה, כגון: שמ' ג ו; שם, לג כ; במד' ד כ; שופ' ו כב-כג; שם, יג כב. ולא ניכנס כאן לתודעת מיסטיקנים רבים שעלייתם לפסגה פירושה מוות פיזי. ראה למשל, מיכאל שניידר, “חנוך תופר המנעלים" וכו', קבלה, 6, תשס"א, עמ' 289-288. על עמדת מיסטיקנים חסידים ראה אידל, החסידות, עמ' 404. בהקשר זה תיזכר גם הסכנה הרובצת לרגלי מי שמבקש להיכנס לעולם הסוד ואינו ראוי. ראה, למשל, חגיגה פרק ב משנה א; מעשה הארבעה שנכנסו לפרדס; פתיחת אדרא רבא (ח"ג קכז ע"ב — קכח ע"א); חתימת ספר התמונה (למברג תרנ"ב, עא ע"א-ע"ב). וידוע הסיפור על האר"י שנגזר עליו שבנו הקטן ימות מפני שהוא גילה סודות. ויש מסורת שהוא לא נמנע מהוראתו. ראה בניהו, תולדות, עמ' 198. ראה גם אידל, החסידות, עמ' 193. 

				

				
					240	ראה חלמיש, ילקוט, עמ' 101-99; מירצ'ה אליאדה, תבניות בדת השוואתית, תשס"ג, עמ' 122. גם המילה ‘כפרה', בהקשר זה, מציינת העלמה, הסתרה ואף הסרה. (ואולי גם ‘מחילה' שעניינה מְחִייה). כדאי להזכיר גם את הרעיון הזוהרי (זוהר ח"ב פב ע"ב), שיחזקאל זכה לנבואה בחו"ל מפני שהיה זה על נהר כבר, על מים, במקום שאין הטומאה שורה עוד.

				

				
					241	ראה חלמיש, ילקוט, עמ' 100. וראה להלן עמ' 114 הערה 10. אף רוחצים את המת לפני קבורתו, ‘שברחיצה מרחיקים ממנו ומנשמתו חומריות העוה"ז' (מעבר יבק, שפת אמת, פרק כה).

				

				
					242	זוהר ח"ב לה ע"ב.

				

				
					243	שם, ח"ג קפ ע"ב.

				

				
					244	וראה, למשל, זוהר ח"ב רלז ע"ב. על מנהג הטבילה ראה חלמיש, ילקוט, עמ' 112-93.

				

				
					245	ויק' טז כב. וראה ורבלובסקי, קארו, עמ' 240-239. בדומה לו במנהג הכפרות. התרנגול הוא ‘חליפתי' הנושא עליו את חטאיי (והוא ההולך למיתה).

				

				
					246	ראה, למשל, דברי הרמב"ם: ‘אין הטומאה נכנסת לאהל ולא יוצאת ממנה בפחות מטפח' (הלכות טומאת מת, פרק יד הלכה א). יש, כמובן, תנאים הלכתיים נוספים ולא נעסוק בכך במסגרת זו.

				

				
					247	ולכן נמנעו, למשל, מליטול דברים או מאכלים מבית המת (ר' דוד ממודינא, זכר דוד, מאמר ראשון, לה ע"א. מעניין שיש מגמה הפוכה לגבי מאכלים מפני שיש לברך עליהם ובכך מזַכּים את המת. ראה גם להלן עמ' 134 הערה 13). הקורא עשוי להיזכר בפתגם סיני עתיק: ‘בית אינו ארבעה קירות, אלא האווירה שבינתיים' (ספר פתגמים מתורגם לאנגלית שהופיע בראשית צעדיי כסטודנט בירושלים, רכשתיו, ובינתיים מישהו שאל אותו ונשאר בחיקו). ובהקשר לכך ייזכר מעמד האדרא בזוהר שאף הוא התכנסות סגורה, ולא במקרה הושיב האר"י את תלמידיו במקביל לישיבה הזוהרית. ראה גם בניהו, תולדות, עמ' 180-179; ליבס, המשיח, עמ' 110-107. על האדרא כהזדהות ראה חלמיש, הריטואל, עמ' 190. ראה גם להלן עמ' 114 ליד הפניות 12-11.

				

				
					248	נראה לי שבדומה לכך יובן הכלל התלמודי: ‘אין איסור חל על איסור' (פסחים לה ע"ב, ועוד). כביכול אין מקום לשניים יחדיו.

				

				
					249	חיד"א, קשר גודל, סי' א ס"ק ה. והמקור הוא בזוהר ח"א קפד ע"ב, ומקבילה אצל ר' דוד בן יהודה החסיד, אור זרוע, תשס"ט, עמ' 111. ראה גם חלמיש, סדר, עמ' 351 והע' 57; להלן עמ' 156 הערה 60.

				

				
					250	ר' לוי בן אברהם, לוית חן, איכות הנבואה, מהדיר: חיים קרייסל, באר שבע תשס"ז, עמ' 849. תפיסה זו הילכה בתרבויות שונות בעיקר בהקשר לנידה. וראה להלן עמ' 90-89 הערות 37-36.

				

				
					251	ראה חלמיש, הריטואל, עמ' 107-106. אף נמצא ‘שלא יגעו בהם [=בתכריכי המת] נשים או בעלי קריין. גם המים שרוחצין אותו בהם יזהרו שלא יגעו בהם נשים ובעלי קריין כלל, וכ"ש [=וכל שכן] גוים' (ראה מאיר בניהו, מעמדות ומושבות, תשמ"ה, עמ' שמב). וראה אפרים קנרפוגל, סוד, מאגיה ופרישות, תשע"א, עמ' 94.

				

				
					252	כך לפי ר' אברהם אזולאי, חסד לאברהם, מעין שלישי נהר יג; ר' אברהם אזולאי, בעלי ברית אברם, ווילנא תרפ"ד, וד"צ תשמ"ב, פה ע"א (‘מקום האויר היותר נאות למזג האדם ... באלו הטובות הגשמיות ... שיהיה הכנה למושכלות'). וראה בניהו, תולדות, עמ' 156: ‘סגופים שעשית בְּארץ טמאה אינם מועילים לארץ־ישראל, כי אויר של א"י רוחני יותר'. וכן במגיד משרים, פר' ויקהל, כה ע"ב: ‘ואויר הכפרים הוא זך וברור, ושמעתתא בעיא צלותא'. וכך כתב האלשיך: ‘אויר א"י קדוש הוא, וימשך בו דרך ישרה איכות שורש נפשו אל נפשו אשר בקרבו' (תורת משה, פר' לך לך). יוסף שלמון מצטט במאמרו מדברי רב בתקופת הציונות: ‘כי רק הארץ הזאת, המוכשרת ומכשרת לעבודה, רק הארץ הזאת ראויה וכשרה לבני ישראל, כי היא מתאמת עם הלך־רוחם' (נדפס בקובץ המיתוס ביהדות, בעריכת משה אידל ואיתמר גרינולד, תשס"ד, עמ' 219). נראה לי שיש כאן השפעה. ש"י עגנון מיישם זאת בתארו את מרים, שפעלה רבות ‘כדי שיהא רפאל אישָהּ עושה את עבודתו [בכתיבת תפילין ומזוזות] בתוך אויר זך וטהור' (אגדת הסופר, עמ' קלב). וראה חלמיש, קווים, עמ' 225.

				

				
					253	חמדת ימים, ויניצאה תקי"ח, שבועות, נא ע"א, סגולה ט. בעצם מקורה של רשימת המועדים הנמנית הוא אצל רמ"ק, אך בחמדת ימים הוסיף את ארץ ישראל. וראה גם מאמרו של יעקב אלבוים, בקובץ ארץ ישראל בהגות היהודית בעת החדשה, בעריכת אבי רביצקי, תשנ"ח, עמ' 101-100. לפי ר' נחמן מברסלב (לקוטי מוהר"ן, סי' לז ס"ק ד), אופי ה'אוירא דא"י' הוא ‘הבל הקדוש שאין בו חטא'. וראה עוד שם, סי' מד. כמו כן יש הבדלים בין ארץ ישראל וחו"ל בתחומים שונים שנרשמו בידי ר' אברהם אזולאי, חסד לאברהם, מעין שלישי. ראה גם חלמיש, קווים, עמ' 231. בהקשר זה יש לזכור גם את תורת האקלימים שרווחה בימי הביניים.

				

				
					254	ראה, למשל, פירוש הרמב"ן לברא' כח יז. ראה גם חלמיש, קווים, עמ' 227-226.

				

				
					255	ובלשון התלמוד: ‘ריחא לאו מילתא' (פסחים עו ע"ב). וכן: ‘איזהו דבר שהנשמה נהנית ממנו ואין הגוף נהנה ממנו? הוי אומר זה הריח' (ברכות מג ע"ב. ראה גם ספר תש"ק, 1987, עמ' 83; מדרש תדשא, ילינק, בית המדרש, ג, עמ' 175). וראה חלמיש, הריטואל, עמ' 106 הערה 89. ראה גם לשון ר' עזרא בפירושו לשיר השירים: ‘תענוג הנשמה בהנאת ריח' (כתבי רמב"ן, ב, עמ' תפה-תפו). ור' משה די־ליאון כתב: ‘ריח האדם ביום התענית יוצא מפה בלא אכילה ושתיה אלא בסיגוף, יוצא ועולה מפיו למעלה והוא ריח ניחוח אשה לי"י' (משכן העדות, עמ' 81). ויושם לב להערכת הריח: ‘בשעה שהק"ב נכנס בגן עדן עם הצדיקים עץ החיים נותן ריח ... ואותו הריח הוא חיים לכל הצדיקים' (ילינק, בית המדרש, ג, עמ' 138).

				

				
					256	בניסוחו של יוסף דן: ‘טבעו של הריח כחוש ממוצע בין החושים הגופניים לחושים הרוחניים הוא מן המוסכמות של ימי־הביניים' (תורת הסוד של חסידות אשכנז, תשכ"ח, עמ' 248). אף תיזכר עמדתה של ביטי רואי, כי ‘את השימוש בחושים ... כתיאור מערכות אלוהיות יש לראות לדעתי כחלק מהמגמה [בתקוני הזהר] המבקשת להנכיח [הדגשה שלי, מ"ח] את השכינה, לקרבה אל האדם' (רואי, אהבת, עמ' 70).

				

				
					257	ח"א ד ע"ב. ראה גם ח"ב מו ע"א. קרוב להניח שהמקור הוא במסכת שבת, פח ע"ב: ‘כל דיבור ודיבור שיצא מפי הקב"ה נתמלא כל העולם כולו בְּשָֹמים'.

				

				
					258	זוהר ח"ב יד ע"ב.

				

				
					259	ח"ג קמד ע"ב. תרגום: ‘קמו [=עמדו] והלכו. בכל מקום שהסתכלו עלו ריחות'. וכך גם בהמשך שם: ‘דאלין מתבסמן נשמתייהו באינון מלין'. ראה גם במובאה של ליבס, המשיח, עמ' 220, מתוך שער הרזים של ר' טודרוס אבולעפיה. ואף לפני כן, בפיוט שהיה לאחת הבקשות השגורות בסידורי ספרד הקדומים, בפיוט הפותח ‘אלהי אל תדינני כמעלי' (ראה חלמיש, חקרי, עמ' 31 הערה 79) נמצא: ‘חטאי לוּ יְריחוּן בם שכֵני / אזי ברחו וארחו מגבולי'.

				

				
					260	בנימין קלאר, רבי חיים אבן עטר — עלייתו לארץ ישראל, ירושלים תשי"א, עמ' מד. וראה חלמיש, הריטואל, עמ' 298.

				

				
					261	זוהר ח"ג קפו ע"א. וראה על ריחו של ירבעם בזוהר חדש (מדה"נ), פר' בראשית, ווארשא תרמ"ה, כ ע"א.

				

				
					262	זוהר ח"ב ריח [כמה אירוני מספר הדף] ע"ב. וראה להלן עמ' 105 הערה 10.

				

				
					263	אגב, לפעמים משתמשים בבצל להבריח מזיקים. ועל מלח ראה שפרבר, מנהגי, ח, עמ' קלב-קלט. כדאי להזכיר פה את עישון הלולקע בעולם החסידי, ולפי הסברו של שמואל אבא הורודצקי: ‘שהיה הבעש"ט מקטיר בזה קטורת ומעביר על־ידי העלאת העשן את הרוחות הרעות מן העולם' (שבחי הבעש"ט, מהד' הורודצקי, עמ' ר). למשל, שבחי הבעש"ט, עמ' 208; קטלוג בעקבות הבעש"ט, אוצרת אסתר ליבס, תש"ע, עמ' 83-82; וראה חביבה פדיה, “החוויה המיסטית והעולם הדתי בחסידות", דעת, 55 (תשס"ה), עמ' 105-102. גם בשבתאות נהגו בכך. ראה מקורות אצל גריס, הנהגות, עמ' 205 הערה 109. שלמה מימון מציין את קופסת הטבק הלבנה של המגיד ממזריטש (חיי שלמה מימון, עמ' 144). ציון הצבע הלבן מעיד על גישה נוספת, דהיינו היות הבשמים עצמם בבחינת חסד. הסבר אחר ראה רבקה דביר־גולדברג, הצדיק החסידי וארמון הלויתן', תשס"ג, עמ' 161, עמ' 248 הערה 60.

				

				
					264	ר' חיים ויטאל, שער רוח הקדש, ירושלים תשמ"ט, ח ע"א.

				

				
					265	בלשון המגיד ממזריטש: ‘ההסתכלות הוא כלי להמחשבה' (מגיד דבריו ליעקב, עמ' 99). וראה אידל, שלמויות, עמ' 250. ובלשון מאור עינים, פר' דברים, קפו ע"ב: ‘להבין לשון ראה — שהוא מראה באצבע'.

				

				
					266	במד' כא ח. אכן, דבר זה הוא ‘הֵפך הטבע' — בלשון רבינו בחיי לבמד' כא ט, או ‘נס בתוך נס' — בלשון הרמב"ן, שם. בתופעה קרובה, הפסיכוקינזיס, לא נעסוק כאן.

				

				
					267	מלכים ב' ב י.

				

				
					268	וכן ‘בנות צעדה עלי שור' (ברא' מט כב. ‘שור' מלשון חומה וראייה כאחד). וראה דוגמאות אצל ר' עובדיה ספורנו, בפירושו לברא' מח י.

				

				
					269	למשל, בבא בתרא, ב ע"ב; רמב"ם, הלכות נזקי שכנים, פרק ב הלכה יד; שלחן ערוך, חושן משפט, סי' קנז. וראה מיקרופדיה תלמודית, כרך ה, עמ' 303-295.

				

				
					270	שבת לד ע"א. וראה מגיד משרים, ריש פר' מקץ, מהדורא קמא; שער מאמרי רז"ל, שבת, עמ' י; רואי, אהבת, עמ' 340 הערה 57.

				

				
					271	וכבר חז"ל עמדו על כך. למשל, שוח"ט יז ה. וראה טרכטנברג, עמ' 153. והאמורא רב הפליג באמרו: ‘תשעין ותשעה [מתים] בעין רעה, ואחד בדרך ארץ' (בבא מציעא קז ע"ב). אמנם דעה מנוגדת מופיעה במסכת ברכות, ז סע"א: ‘עין שלא רצתה לזון ממה שאינו שלו — אין עין הרע שולטת בו'. 

				

				
					272	ר' שמעון לביא, כתם פז, תשמ"א, א, רלז ע"ב. וראה בועז הוס, “מגמות תיאורגיות במשנתו הקבלית של ר' שמעון לביא", דעת, 28 (תשנ"ב), עמ' 28; הנ"ל, אדני פז, עמ' 219.

				

				
					273	מגילה כח ע"א. וראה גם ר' אברהם אזולאי, חסד לאברהם, מעין שני, נהר לג (צוטט ע"י ר' מנחם מנדל מויטבסק [המושפע ממנו ברגיל], פרי הארץ, מכתבים, ירושלים תשכ"ה, מב ע"ב). השווה חלמיש, הריטואל, עמ' 106. וראה להלן עמ' 100 הערה 78.

				

				
					274	חיד"א, צפורן שמיר, סי' ו, אותיות פג-פה. גדולה מכך דעת הזוהר, שהסתכלות באשה כמוה כעבודה זרה (ח"ג פד ע"א [וכך העיר בצדק ח"ד שעוועל, מהדיר כתבי רבינו בחיי, ח"ב, סוף עמ' תקכב]). במיוחד נאמרו דברים חמורים בהקשר לנידה. למשל, ‘בהסתכל אשה נדה במראות הצובאות ידבקו כמה כתמים במראה המחשיכים את זהירות [=מלשון זוהר] המראה' (ר' צבי הירש קוידנובר, קב הישר, פרק לא). וראה לעיל עמ' 84 הערות 12, 13. וראה גם אברהם גרוסמן, חסידות ומורדות, תשס"א, עמ' 51-47; איריס בראון, “טומאת הנידה", דעת, 61 (תשס"ז), עמ' 134-113.

				

				
					275	ראה נגיד ומצוה, עמ' קסד; שער רוח הקדש, ירושלם תרל"ד, ח ע"א; פרי עץ חיים, שער הנהגת הלימוד, דובראוונא תקס"ד, פג ע"ג; ר' שמעון ב"ר משה הכהן, דרך חיים, אלטונא תקס"ג, י ע"א. ייזכר כאן הסיפור על אמו של ר' ישמעאל, שבצאתה מבית הטבילה נזדמנו לפניה כמה פעמים בעלי חיים טמאים ונאלצה לחזור ולטבול עד שהמלאך גבריאל הציל אותה (בכך שהעמיד עצמו ראשון שאותו תראה עם צאתה. וראה להלן עמ' 91 הפניה 44). ראה יהודה דוד אייזנשטין, אוצר מדרשים, ב, תרע"ה, עמ' 441.

				

				
					276	ראה חלמיש, הקבלה, עמ' 311; חלמיש, הנהגות, עמ' 310. וראה ר' עבדאללה סומך, שו"ת זבחי צדק, ג, תשמ"א, עמ' רצז. וכנגדו, בן איש חי, ב, פר' בלק, אות טז.

				

				
					277	מגיד דבריו ליעקב, עמ' 51. וראה גריס, ספר, עמ' 75, מתוך ספרו של גוטלובר. מעניין לציין שעמדה זו סותרת את עמדת ר' מאיר אשר התייחס בחיוב לדברי רבו אלישע: ‘תוכו אכל וקליפתו זרק'. אך זו שאלה עקרונית שאין מקום לדון בה כאן. מכל מקום, בוודאי משתקפת לפנינו עמדת המקובלים להחמרה לעומת חכמי התלמוד. ראה גם להלן עמ' 100 הערה 78.

				

				
					278	סוכה כז ע"ב.

				

				
					279	ראה ברכה זק, “עיון בתורתו של החוזה מלובלין", צדיקים ואנשי מעשה, ירושלים תשנ"ד, עמ' 229-228. בדרך זו ניתן גם לראות בְּשכל (מגיד דבריו ליעקב, עמ' 150). אפשר ‘להתקדם' ולטעון שאדם רואה בחבירו השתקפות שלו עצמו. כך כבר אצל ג'לאל אל־דין רומי. ראה חלמיש, מבוא, עמ' 55.

				

				
					280	תפארת שלמה, פר' נצבים, תשנ"ב, עמ' תד. השווה לקוטי מוהר"ן, סי' קך; ר' קלונימוס קלמן עפשטיין, מאור ושמש, פר' דברים, תשמ"ח, עמ' תקכז. אמנם הנחה זו יכלה גם לשמש צידוק לחיזוק הקשר בין החסיד לצדיק. ואכמ"ל.

				

				
					281	תשבי, חקרי, א, עמ' 135 הערה 18.

				

				
					282	ברכות כ ע"א (וראה לעיל עמ' 90 הערה 37). ר' אליהו די־וידאש (ראשית חכמה, שער הקדושה, פרק טז, רב ע"א) מציין גם את האמור על יעקב והמקלות (ברא' ל לז-לט). מקבילה לא־יהודית נרשמה אצל ליבס, המשיח, עמ' 232.

				

				
					283	מגיד דבריו ליעקב, ריש סי' סב, עמ' 99. וראה פרטים ביבליוגרפיים אצל חלמיש, הריטואל, עמ' 96-95. אגב, בכ"י פריס 1452, דף 77ב, נאמר כי בשמיטה שעברה (חסד) ‘היו הבריות פרים ורבים בנקייה דרך הפה'. חיבור זה המכונה טעמי המצות הוא כנראה עיבוד של מנחה חדשה לר' יעקב איפרגן. ראה משה חלמיש (מהדיר), מנחה חדשה, לוד תשס"ב, עמ' 15-13.

				

				
					284	ראה רמב"ן לויק' יח יט. אגב, מסופר על ר' נפתלי מראפשיץ, שראה בחלומו את המילים ‘אתה האל עושה פלא', שראשי התיבות שלהן אפע"ה, ובהסתמך על הפסוק ‘כיולדה אפעה' (ישע' מב יד) הבין שאשה המקשה לילד עומדת ללדת. וכן היה. ראה אברהם חיים ש"ב מיכלזאהן, אהל נפתלי, למבערג תרע"א, נד ע"ב.

				

				
					285	מיוחסת בהרבה מקורות, שלא בצדק, לרמב"ן. ואכמ"ל. נדפסה גם בראשית חכמה, שער הקדושה, פרק טז, קצח ע"ד ואילך.

				

				
					286	‘בהתחבר האדם עם אשתו ומחשבתו נדבקה בעליונים הרי אותה מחשבה מושכת האור העליון למטה והיא שורה על הטיפה שהוא מכוון עליה ומהרהר בה' (כתבי רמב"ן, מהד' שעוועל, ב, עמ' שלג). ראה עוד זאב הרוי, “יסודות קבליים בספר אור ה' לחסדאי קרשקש", מחקרי ירושלים במחשבת ישראל, ב(תשמ"ג), עמ' 99. וראה ר' יעקב יוסף מפולנאה, בן פורת יוסף, ניו יורק תשי"ד [=ד"צ פיעטרקוב תרמ"ד], עג ע"ד: ‘לפי המחשבה כך המאורע במעשה'. ראה גם במאמרם של ברכה זק ויועד קדרי, בקובץ דרך ספר, תשפ"א, עמ' 103-102. הרעיון בולט במאמר השגור: לפי מחשבתו של אדם שם הוא כולו. השווה לעיל עמ' 46 הערה 45. ברעיון זה בולט הקשר בין התודעה הרוחנית למצב האונטולוגי.

				

				
					287	חלמיש, הנהגות, עמ' 313-312, 486. על התפשטות ההסתכלות ראה חלמיש, הקבלה, פרק יד, עמ' 312-311; חלמיש, הריטואל, עמ' 95.

				

				
					288	חגיגה יב ע"א. ר' יצחק יהודא יחיאל ספרין מקאמארנא מעיד על עצמו ש'מיום שהייתי בן שתי שנים עד בן חמש שנים ... וצפיתי מסוף העולם ועד סופו ממש' (מגילת סתרים, ירושלים תשכ"ח, עמ' ד). דומני כי בהקשר הדיון הכולל שלנו אי־אפשר להתעלם מן הדרשה המשמשת מוטו לספרו של מ' בובר, אור הגנוז, ולפיה את האור הגנוז שצדיקים עתידים לגלות הם ‘יגלוהו באורח חייהם'. אין לך ביטוי נאה יותר לשילוב בין הרוח והממשות.

				

				
					289	בחסידות הירבו לציין בכך את כוחו של הבעש"ט. למשל, שבחי הבעש"ט, עמ' 130 [=מהד' הורודצקי, תש"ך, עמ' קכא, קכו], עמ' 138-137. וראה הערות א' רובינשטיין בשבחי הבעש"ט, עמ' 85-84 הערה 20, עמ' 256 הערה 10; ר' יעקב יוסף, תולדות יעקב יוסף, פר' ויצא, עמ' פט: ‘שידע עתידות וכל מאורעותיו ... וידע איך יתנהג בתורה ... מלבד שרואה עולמות של מעלה'; הנ"ל, צפנת פענח, פר' וארא, תשמ"ט, עמ' 85: ‘לשמוע ולראות ... שראה מרחוק ושמע הכרוזין'; חלמיש, הריטואל, עמ' 179 הערה 450. מקצת מקורות נרשמו במאמרו של זאב גריס, “ר' ישראל בן שבתי מקוז'ניץ ופירושיו למסכת אבות", צדיקים ואנשי מעשה, ירושלים תשנ"ד, עמ' 138 והע' 46; אידל, החסידות, עמ' 140 הערה 179 (וראה עוד שם, עמ' 150 הערה 204). וראה מאמרה של פדיה, דעת, 45, עמ' 28-27. אגב, הבעש"ט העיד על עצמו שהוא ‘רואה את כל העולמות' בטבילתו במקוה (שבחי הבעש"ט, עמ' 262). המגיד ממזריטש מדבר על ‘כח הראות' (= clairvoyance לפי ר' ש"ץ) המאפשר ראייה מעמיקה לגלות כי ‘כח הפועל בנפעל' (מגיד דבריו ליעקב, עמ' 150). ר' משה תקו מדבר על אפשרות הצפייה למרחוק גם בהקשר של הזכרת השם. ראה אידל, החוויה, עמ' 18. כמובן, אפשר לראות מרחוק גם על דרך הטבע. כך מסביר ר' מרדכי הכהן את הופעת שרה בקרית ארבעת הענקים כדי שיוכלו במלוא קומתם (‘אתם ארוכים ורואים מרחוק') לצפות מרחוק ולאתר את בנה, יצחק (שפתי כהן, פר' חיי שרה, ויניצייא שס"ח, כב ע"ב). וכך הוא המשל הידוע ‘כננס על כתפי ענקים'. ראה אברהם מלמד, על כתפי ענקים, תשס"ד; חלמיש, ילקוט, עמ' 57-56. וראה עוד ח' ברנט, פאראפסיכולוגיה — העולם שמעבר לחמשת חושינו, 1976, עמ' 53.

				

				
					290	ר' צבי הירש מזידיטשוב, סור מרע ועשה טוב, ירושלים תשכ"ט, עמ' פה. עוד ראה חלמיש, הנהגות, עמ' 116 הערה 275 (מתוך פרי עץ חיים, שער השבת, פרק ג, צא ע"א). ‘זכי עינים' גם יכולים לראות מלאכים כאנשים וליצור עמם שיח. ראה שערי אורה, שער ג-ד, לו ע"ב. השווה לעיל עמ' 51 הערה 15.

				

				
					291	שבחי הבעש"ט, עמ' 56. סיפור דומה על הכשרת עוף, שם, עמ' 216. (וראה חלמיש, הריטואל, עמ' 154 הערה 335). הסיפור החסידי מספר על החוזה מלובלין שבליל חתונתו עם אשתו השלישית נתגרש ממנה מפני שראה בפניה פגם (רוחני).

				

				
					292	ר' אברהם חזקוני, זאת חקת התורה, זאלקווא חש"ד, ד ע"ד. רעיון זה מעניין כי בשער המצות, סוף פר' אחרי, כג ע"א, נמסר: ‘והביא ראיה מן התלמוד מכמה מקומות', שמלמד, כביכול, שזו דרכו של כל אדם.

				

				
					293	ראה זק, בשערי, עמ' 147. ראה גם במקורות שאצל קויפמן, טבילה, עמ' 328 הערה 3. על ספר יצירה ראה, למשל, דן, הקדושה, עמ' 246-245.

				

				
					294	רקנטי, פר' קדושים, סד ע"א. הובא בשו"ת ר' עזריאל דאיינה, סי' ו. ראה גם ליבס, המשיח, עמ' 182. בדור האחרון במחקר נידון רבות עניין האותיות, בעיקר בכתבי הבעש"ט ותלמידיו, בהקשר שלנו. וראה, למשל, שלום, פרקי, עמ' 40 ועוד; עמנואל אטקס, בעל השם, תש"ס, עמ' 160-158; רחל אליאור, חירות על הלוחות, תש"ס, פרק ד; מאמרו של משה אידל, בתוך מעשה סיפור, א, תשס"ו, עמ' 134 ואילך; חנוך בן פזי, בספרו של אבינועם רוזנק (עורך), הלכה, מטה־הלכה ופילוסופיה, 2011, עמ' 379-378; מוריה רחמני, בספרו של רוזנק, המוות, עמ' 156; חלמיש, הריטואל, עמ' 187-178. ועוד רבים.

				

				
					295	שיעור קומה, סי' פה. (באור יקר, יז, עמ' קפג, הנוסח הוא: ‘התורה והנשמות והספירות ענין אחד'). וראה, למשל, אידל, החסידות, עמ' 129.

				

				
					296	חסד לאברהם, מעין שני, נהר יא. 

				

				
					297	ראה ברכות לא סע"א: ‘שיחתוך בשפתיו'. נושא הגיית המילים בתפילה נשא ברבות הימים הקשרים שונים. ראה, למשל, חלמיש, הקבלה, עמ' 73, ובמקורות שהובאו שם בהערות 18-17. ראה לעיל עמ' 43 הערה 35. וראה אידל, שלשלאות, עמ' 178, 206 הערה 42; משה פוגל, “חמדת ימים" וכו', מחקרי ירושלים במחשבת ישראל, יז, תשס"א, עמ' 404. 

				

				
					298	חיד"א, שם הגדולים, ערך ר' יצחק דמן עכו.

				

				
					299	וראה רואי, אהבת, עמ' 187-185, 427. על מקצת מסקנות ראה זק, שומר, עמ' 217.

				

				
					300	תולדות יעקב יוסף, ריש פר' בראשית, תשכ"ב, עמ' כב; ועוד. ובלשון התניא, פרק מ, עמ' 108: ‘אף דלית אתר פנוי מיניה, מ"מ איהו סתימא דכל סתימין ונק[רא] אל מסתתר'. והרבה מופיע בכתבי החסידות הביטוי: עולם מלשון נעלם. לאמור, הבורא עלום בתוך העולם.

				

				
					301	ביטוי זה חוזר ומופיע גם בצוואת הריב"ש, עמ' יב; בן פורת יוסף, לעמברג תרכ"ו, קו ע"ב; אור האמת, יח ע"א; אור תורה, עמ' יד; דגל מחנה אפרים, פר' נח, ד ע"ב. וראה לעיל עמ' 43 הערה 35.

				

				
					302	למשל, אור האמת, טו ע"א; צוואת הריב"ש, עמ' ח, יג ועוד. וראה, למשל, דן, הקדושה, עמ' 82.

				

				
					303	ראה, למשל, פירוש ספר יצירה המיוחס לרב סעדיה גאון, צוטט אצל שלום, פרקי, עמ' 400-399; ר' אברהם אזולאי, אור החמה, בני־ברק תשל"ג, סב ע"ד.

				

				
					304	ומסורת היא בשם הבעש"ט, ואפשר להתייחס לדברים כפשוטם (לפי אורח מחשבתו), שנטל את נשמתה של בתו, אדל, מן הפסוק ‘מימינו אש דת למו' (שבחי הבעש"ט, עמ' 183). והשווה להלן הערה 69.

				

				
					305	יפה הביע זאת ר' זוסיא מהאניפולי באומרו: ‘אמי מירל, עליה השלום, לא ידעה להתפלל בסידור, רק את הברכה ידעה לומר. ובמקום שעמדה ואמרה את הברכה בבוקר שם היתה שרויה כל היום השכינה הקדושה' (בובר, אור, עמ' 246). וראה המסופר להלן עמ' 114 הערה 12 על חסידי בלז. אם כי ראה להלן עמ' 152 ליד הפניה 44, לעניין שימת הידיים. גם נזכור כי משה רבנו אמור היה לדבר אל הסלע כדי להוציא מים (במד' כ ח), והבעש"ט רצה לרפא את המגיד ממזריטש ‘בדבורים' (שבחי הבעש"ט, עמ' 127). השווה להלן הערה 78. על ישועה באמצעות סיפור מעשה ראה רבקה דביר־גולדברג, הצדיק החסידי וארמון הלויתן', תשס"ג, עמ' 119, 147-142, 239 הערה 5.

				

				
					306	ובלשונו של ר' אברהם בר חייא: ‘תחלת המחשבה הטהורה בבריאתו באמירתו להעשות, וחתימתה היתה במעשה' (הגיון הנפש, לייפציג תר"ך, ז ע"א). וכך יכול רמב"ם להתבטא: ‘שהמחשבה כאן כמעשה' (הלכות טומאת מת, פרק יד הלכה ב).

				

				
					307	וכבר במדרש (תנחומא, פר' צו, יג) מצינו: ‘כאדם הקורא לבנו נאה כושי כדי שלא תשלוט בו העין'. (וכך בימינו שֵמות כמו: אלתר, זקן וכיו"ב).

				

				
					308	וייזכר המשפט מספר בעל שם טוב, א, תשכ"ב, עמ' פט: ‘ידוע לנו ממרן הבעל שם טוב ששֵם אדם הוא עצם החיות'. כלומר, השם מציין את המהות. והשווה לעיל הערה 66. וראה, למשל, זוהר ח"א נח ע"ב; נועם אלימלך, תש"ך, פר' לך לך, ו ע"ד; אורבך, חז"ל, עמ' 103; פישל לחובר, על גבול הישן והחדש, תשי"א, עמ' 35; אידל, החסידות, עמ' 144. ויש שמפרידים בין השם והמהות. למשל, שערי אורה (ראה להלן עמ' 143 הערה 2); רש"ז מליאדי, תורה אור, ריש פר' תרומה; שם, מגלת אסתר, צח ע"ב; לקוטי תורה, פר' בהר, מא ע"ג, מג ע"ב. ראה עוד להלן עמ' 144 הערה 3.

				

				
					309	והוא הדין לתופעת הניגון. ובמיוחד כאשר זה מתואר כקולמוס הנפש. הש' פירוש רבנו בחיי לבמד' יב יג.

				

				
					310	במד' ל ג. ‘יחל' בא משורש ‘חלל', וכזכור, פירושו ‘חסר', ‘ריק'. כלומר, אדם שמילא חפץ מסוים בדבר שבקדושה אינו יכול לעקור אותו מקדושתו (אלא בתנאים מסוימים). אגב, מתקופת צפת ואילך נמנעו אנשי מעשה משבועה כלשהי. וראה גם חובת הלבבות, שער י פרק ו.

				

				
					311	שמ' כ ו. שֵם ה' הוא מטפורה לשכינה, כמו בפסוק ‘לשום את שמו שם לשכנו' (דבר' יב ה). לפיכך נמנעים מלהזכיר שמות אלוהיים ככתיבתם. ולא ניכנס כאן לנושא השמות האלוהיים.

				

				
					312	רח"ו מעיד על האר"י: ‘כשהיה זוכר [=מזכיר] סמא"ל היה אומר סמ"ך מ"ם' (שער המצות, פר' שמות, יא ע"ב). וראה מעבר יבק, שפתי רננות, פרק י.

				

				
					313	ראה חלמיש, הריטואל, עמ' 179 והערה 453; י' דן, תולדות תורת הסוד העברית, ב, עמ' 507. ולפיכך בעת ציון מספרי עמוד (או תיארוך) נמנעו מלכתוב מצב שלילי, וכתבו: רבע במקום רעב; רחץ במקום רצח; דש במקום שד; תרח"ץ במקום תרצ"ח; וכדומה. ר' מנחם מנדל שניאורסון נהג, למשל, לקרוא לבית חולים: בית רפואה, דהיינו במובן חיובי.

				

				
					314	ראשית חכמה, שער הקדושה, פרק טז, קצח ע"ד. וידוע מעשה הרוח שנכנס באלמנה, ולדבריו, לאחר שאמרה ‘תהא לשטן'. ראה בניהו, תולדות, עמ' 195.

				

				
					315	ספר הגלגולים, פרנקפורט תמ"ד, לב ע"ב. והגדילה המסורת על הבעש"ט שאמר: ‘כשאני מדבר מאיזה דבר — נתקן הדבר ההוא' (אמרי פנחס, שער הקדושה, אות מז, בני־ברק תשס"ג, עמ' שפט). השווה לעיל, לעיל סוף הערה 67.

				

				
					316	ראה מרדכי פכטר, “תפיסת הדבקות" וכו', מחקרי ירושלים במחשבת ישראל, ג (תשמ"ב), עמ' 68-67 (נדפס גם בספרו חבורות, עמ' 204-203). אגב, על הקשר בין בעילת בת אל נכר ועבודה זרה, ראה אבישי בר־אשר, “תורת הכפרה והתענית של ר' משה די ליאון", קבלה, כה (תשע"ב), עמ' 310. 

				

				
					317	ראה זק, בשערי, עמ' 48-47, ובמיוחד ליד הפניה 83. 

				

			

		
	
			פרק י

			א־סימטריה בעולם הרע: מופעים שונים בעולם הרע

			וכאן נוכחים אנו בתופעה מעניינת. מצד אחד, רבות הדגשנו לעיל את רעיון הזיקה בין הממשי והרוחני, והתקיימותה במערכות חיים שונות. ומצד שני ניווכח עתה כי פעמים שזיקה זו היא מנוטרלת. קיימת א־סימטריה מובהקת העולה מתוך היחס העקרוני לעולם הרע. אמירה זו תהא נכונה גם לצד ההשקפה הדואליסטית של ‘זה לעומת זה'.318 נראה כי כח הרע מָנוּעַ מלפגוע בטוב כאשר הוא טעון בדברי תורה או תפילה, ואדרבה, כח הטוב הוא הממוטט את הרע ובאמצעות אותו מטען גופו. ונסביר את האמור.

			בתלמוד מוצאים אנו כי דברי תורה אין מקבלים טומאה.319 משמע, דבר שבקדושה הופך להיות רוחני עד שטומאה אינה תופסת בו.320 אולם ברגיל, כוחות רוחניים מנוגדים, שמסומלים דרך כלל במילים הפשוטות ‘טוב ורע', ‘קדושה וטומאה', נאבקים ביניהם באמצעות העולם הגשמי, ובעיקר האדם. לכן נמצא, למשל, כי בעקבות המאמר התלמודי שהזכרנו זה עתה בקשר לדברי תורה, נאחזו בו המקובלים והורו כי אפשר לומר דברי תורה בבית קברות, בהוסיפם נדבך, שהופך את הקערה על פיה, כי חשוב מאוד להגן על המת מפני החיצונים, והעיסוק בדברי תורה הוא אמצעי ההגנה (וכבר אמרו כי ההגנה הטובה ביותר היא ההתקפה) היעיל. ובכלל, העיון בתלמוד, בפלפול, ואפילו תוך כדי זיעה, עשוי להכניע את הקליפה.321 ועם זאת ‘הזהיר רבינו האר"י זלל"ה את תלמידיו העוסקים בקבלה שבהם מתגרה טומאה ביותר אחרי שבחכמתם זו הורגים את החיצונים ועי"ז מתקנאים הם בלומדים', ולכך היתה השלכה מעשית: ‘וכדי שלא ישלטו בם צוה שלא ילכו לבית הקברות'.322 לפנינו אפוא ייחוס כוחות אנושיים למהויות רוחניות.

			ובעצם כך אמרו חכמינו באופן כללי: ‘אם שמרתם דברי תורה אני משמר אתכם מן המזיקין'.323 אבל אין לראות זאת כמתייחס דווקא לקריאת דברי תורה, אלא לכלל העשייה הדתית. אך הטכניקה של אמירת פסוק כאמצעי הגנה, או אפילו מלחמה, מופיעה במקורות קבליים רבים מאוד, ואפשר לראות גם מקורות קדומים בתלמוד. על לימוד תורה בכלל נאמר: ‘תורה בעידנא דעסיק בה מגנא ומצלא'.324 והוא הדין לפסוקים מסוימים. כגון: ‘יגער ה' בך השטן'.325 כן מצינו: ‘כל הקורא קריאת שמע על מטתו מזיקין בדילין הימנו'.326 ואף לקריאת שמע בתפילה נודעת משמעות עילאית (מגילה ג ע"א). בעיקר בולט הדבר במנהג אמירת פרשת פיטום הקטורת בעת מגפה (ואף נתחברו ספרי תיקון מיוחדים לעת כזאת). לכאורה, הרי כל דבר תורה אמור היה לעצור את המגפה, אלא שיש להתחשב בכתוב בספר במדבר יז יב-יג, וגם בכך שגדולה מעלת הקטורת בספר הזוהר.327 וכך נקבעו במיוחד הפסוק ‘ויהי נועם'328 וכן מזמור צא, שכבר בתלמוד (שבועות טו ע"ב) נקרא ‘שיר של פגעים/נגעים'. 

			הלוך־רוח זה בוודאי גם גרם להנחיה: ‘אם מתאוה לאיזה עבירה, אז יאמר הפסוקים של העבירה ההיא בטעמים ובנקודות בדחילו ורחימו, ואז תלך ממנו התאוה'.329 זוהי דרך מעניינת, בכך שאינה דורשת מהאדם להילחם ביצרו שלו ולכבוש אותו, אלא מציעה להשמיע דברי תורה (קדוּשה) כנשק מלחמתי יעיל נגד הזולת, נציג הסטרא אחרא. נראה לי שמקור חשוב, שאף שימש נקודת מוצא לדורות רבים, הוא האמור בזוהר: ‘בכל עובדוי דבר נש לבעי ליה דלהוון כלהו לשמא קדישא. מאי לשמא קדישא? לאדכרא בפומיה שמא קדישא על כל מה דאיהו עביד, דכלא הוא לפולחניה, ולא ישרי עלוי סטרא אחרא'. כלומר, היות שסטרא אחרא שרוי בעולם המעשה, אז בבוא אדם לקיים מצוה כלשהי רצוי שיקדים ויזכיר עליו שם שמים, וסט"א בורח מאליו.330 וכך כתב ר' יעקב יוסף מפולנאה בשם הבעש"ט: ‘כשרואה שיש עליו איזה דינין, אזי ילמוד בבוקר בדביקה וחשיקה, שידבק א"ע [=את עצמו] אל פנימיות אור א"ס [=אין סוף] שבתוך האותיות'.331 בכך יסוד הנוהג לומר פסוקים מסוימים כאמצעי לדחות, או למנוע, מחשבות זרות בעת התפילה או בעת הלימוד.332 ובמיוחד ‘המכוין בתפלתו על דרך האמת ... אין לו שם שולטנות כלל'.333 יפה כוחה של הכוונה במלחמה.

			ובעוד שבאמור במשפטים אלה יש מידה של גישה אקטיבית, הרי נמצא רוח זו גם בהתנהגות פסיבית. למשל, כאשר אין מזוזה קבועה בפתח הבית, אין אמצעי הגנה של דברי תורה, ורשאית רוח רעה לחדור אל תוכו ולסכן את בני הבית.334 ומעניינים דבריו של ר' חיים מוולוז'ין, ‘אשר המָעות שהמה נקיים מִגָזֵל ואונאה אין עליהם שליטת המזיקים והגנבים, כי גם בלילה אם המה מונחים אף שלא שומר, גם כן יהיו בשלימות כי המה בהצלחה גדולה'.335 כלומר, גם דבר חולין שהוא נקי מחטא, בחינת חולין על טהרת הקודש, ובמצב פסיבי מוחלט, שורה עליו רוח עליונה מיוחדת ומגינה עליו. וברוח זו מצוּוה אדם: ‘וכן יזהר שלא יתן לעכו"ם מאכל מן השלחן, ואפילו ישמעאלי שאינו עובד ע"ז ... מפני שהשלחן עומד דוגמת המזבח',336 ואין להנמיך קומתו ולחללו תוך העברתו לידי ישמעאלי (אף שמבחינה הלכתית אינו נחשב כעובד עבודה זרה, אבל הוא) מנציגי עולם הרע. יתר על כן ‘כתב מהרש"ל, שאין ליטול ידיו ממים ששאבו גוים, וכן השפחה',337 למרות שלכאורה הוא ‘מעלה' את רמת המים בעת ברכתו. 

			מעין זה מציין ר' יוסף ג'יקטילה כי ‘מן הארץ ועד הרקיע אין שם מקום פנוי',338 שכן נמצאים בו כל מיני כוחות, ואפילו מנוגדים, כמו ‘גדודים ... טהורים' וכנגדם ‘בריות טמאות ומזיקים'. אף על פי כן, תפילות האדם הן בבחינת ‘זמירות' שעשויות לזמור ולכרות את הכוחות הרעים בדרכן לעלות אל הבורא.339 גם הביטוי ‘שערי שמים', שנזכר רבות בהקשר לתפילה, מורה על אפשרות מוּבְנית של קשר. ולכן תפילות עוברות דרך שם. אף הקב"ה בכבודו ובעצמו חותר חתירה לתפילת מנשה.340 ומעניין שגם דמעות פותחות שערי שמים.341 רוחני וממשי משמשים בערבוביה.

			אף זאת, במחשבה החסידית נמצא ‘כי בידיעת האדם שידע ומאמין שהשי"ת מלא כל הארץ כבודו ובכל תנועה ומחשבה הכל ממנו ית' — אז יתפרדו כל פועלי און'.342 פועלי האון, הלא הם הקליפות סמל הפירוד, יתפרקו מאליהם כאשר האדם יודע ומאמין במלאות האלוהית. 

			

			
				
					318	אף היא מסויגת באמירה ‘כקוף בפני אדם' (על ביטוי זה ראה חלמיש, ילקוט, עמ' 58-57). למשל, זוהר ח"ג קפט ע"א; עץ חיים, שער מח פרק ג, קמג סע"ב; גלא רזיא, יא ע"א, כד ע"ג ועוד; אור המאיר, קפה ע"ב. וראה תשבי, תורת הרע, עמ' סב, סה-סו הערה 9; תשבי, חקרי, א, עמ' 197 הערה 71, עמ' 200 הערה 76; זק, שומר, עמ' 212 הערה 9. ראה גם שלום, פרקי, עמ' 202.

				

				
					319	ברכות כב ע"א. וראה דיונו הרחב של יחזקאל שרגא ליכטנשטיין, מטומאה לקדושה, תשס"ז, עמ' 87-56.

				

				
					320	ובמקביל: ‘הקדושות לא יוכלו לסבול פגם' (של"ה, פר' תולדות, רפז ע"ב [=ח"ג, יח ע"ג]). ור' יעקב יוסף מביא מכתבי האר"י כי ‘אין כח בחיצונים לינק כשהוא דבק בשרשו' (תולדות יעקב יוסף, סוף פר' מצורע). ואחד הדברים המעניינים שנתפתח במהלך הדורות האחרונים, והוא מוסכם כמעט על הכל, שקברי צדיקים אינם מטמאים, ואף כהנים רשאים לעלות לקברם. ולא נאריך בכך כאן. ונראה לי לציין במקביל לכך כי בעוד לפי ההלכה הקדומה אין איסור שעטנז חל בציצית, הרי מעניינת התוספת בדברי הזוהר, ח"ג פו ע"ב: ‘בשעתא דאיהי באשלמותא'. 

				

				
					321	שער המצות, פר' ואתחנן, לג ע"א; שער רוח הקדש, ירושלם תער"ב, יא ע"א; ר' שלמה רוקקה, כונת שלמה, ונציה תל"א, נד ע"א; סידור האר"י, זאלקווא תקמ"א, פו ע"א. וראה L. Fine, Physician of the Soul, 2003, pp. 215-219. אגב, סבורני שרעיון הלימוד בעיון ופלפול כמשַבר קליפה, הגורם ממילא גם למאמץ הפיזי של הלומד, הוא שעומד ביסוד דבריו של ר' חיים הכהן, ‘כי ביום טוב [שבו קיימת מצות שמחת יום טוב] אין ראוי לאדם להיות יושב ומעיין בהלכה ומפלפל בה'. למעשה הוא דורש את הכתוב בשו"ע (לעניין פלפֵּל) כמין חומר לעולמו שלו, שהוא בעצם מתורת רבו (מקור חיים, סי' תקד, לב ע"ג. 

				

				
					322	ר' בצלאל מקוברין, קרבן שבת, ווארשא תרל"ג, לב ע"א. ככלל, בית עלמין הוא מקום ששורים בו כוחות חיצוניים. ולכן קבע האר"י: ‘יש למנוע מלילך לבית הקברות אם לא לצורך הלוית המת, כי הרוחות רעות נדבקין בו שם' (ר' מאיר פאפרש, אור צדיקים, ווארשא תרמ"ט, לד ע"א, מה ע"א; הנ"ל, אור הישר, כד ע"א. וראה חלמיש, סדר, עמ' 392; יחזקאל ש' ליכטנשטיין, מטומאה לקדושה, תשס"ז, עמ' 85-83, 372-370). יש לציין כי אחרים רואים בו מקום קדוש. למשל, ‘הוא מקום מנוחת הצדיקים ... שהוא מקום קדוש וטהור' (ר' אברהם הורויץ, עמק ברכה, תשמ"ה, קסט ע"א). 

				

				
					323	דברים רבה ד ד. צריך להדגיש שאפשר לקרוא משפט מדרשי זה בלא לקיים בין שתי הצלעות זיקה כזו הנידונה לפנינו. אגב, יש לציין שיש שראו סיכון במגע עם האויב. למשל, ספר חסידים, סי' ריא, ריב.

				

				
					324	סוטה כא ע"א; ובדומה לכך ילינק, בית המדרש, ג, עמ' 50. ועל ספר תורה עצמו כאמצעי להסרת מזיקים ראה ספר חסידים, עמ' 113, סי' שעא. מעניין שלפי אחד ההסברים למנהג בשמחת תורה מיד אחרי סיום ספר דברים לקרוא בפרשת בראשית, ‘כדי לערבב השטן' (מנהגי טירנא, מנהגי ר"ח אלול), כביכול אנו ברצף מתמיד.

				

				
					325	זכר' ג ב; ברכות נא ע"א. וראה, למשל, נוה, חרס, עמ' 171. עוד על שימוש קדום בפסוקים ראה שם, עמ' 164-161. מאוחר יותר נמצא שאפילו יריקה שלוש פעמים [!] פועלת נגד השטן. וראה נפתלי וידר, התגבשות נוסח התפילה במזרח ובמערב, ירושלים תשנ"ח, ב, עמ' 480; טרכטנברג, עמ' 299 הערה 18; חלמיש, סדר, עמ' 190. אף הרעשה באמצעות כלים מסוימים היא יעילה. ראה טרכטנברג, עמ' 160-159. ומוכרים לנו מטחי היריות בחתונה אצל המוסלמים כאמצעי להברחת שדים. כמו כן, לפי ר' אברהם סבע, תפקיד הלויים היה ‘לעבוד את עבודת ה' ולשורר כדי להבריח כל מיני מדות הדין' (צרור המור, פר' בהעלותך, ברוקלין תשכ"א, ז ע"ג. ראה גם מעבר יבק, שפתי רננות, פרק י). וראה עוד להלן עמ' 112 הערה 3. על כוחה המאגי והתיאורגי של המוסיקה עמדו: משה אידל, “הפירוש המאגי והתיאורגי" וכו', יובל, ד (תשמ"ב), עמ' לג-סב; הנ"ל, “הקבלה והמוסיקה", היהדות והאמנות (בעריכת דוד קאסוטו), תשמ"ט, עמ' 289-275; דב שוורץ, כינור נשמתי, עמ' 110-106, 162-157. 

				

				
					326	ברכות ה ע"א. וראה טרכטנברג, עמ' 156, עמ' 298 הערה 5. 

				

				
					327	למשל, ח"ב ריח ע"ב. וראה לעיל עמ' 87 הערה 24; שבחי הבעש"ט, מהד' יהושע מונדשיין, תשמ"ב, עמ' 237; חלמיש, סדר, עמ' 224-223.

				

				
					328	למשל, ר' אברהם סבע, צרור המור, ברוקלין תשכ"א, ה ע"ב. נראה שאמירת פסוק זה היתה תופעה מקובלת במלחמה נגד מזיקים עד שנוצר כמעין פתגם: ‘כמו בריחת שד מן ויהי נעם' (תולדות יעקב יוסף, קארעץ תק"מ, קעד ע"א). ולמשל נמצא בספר סגולות לומר פסוק זה צ"א פעמים במקרה מסוים. ראה חיים ליפשיץ, דרך חיים, זולצבאך תס"ג, טו ע"א. על מזמור צא ראה בלהה ניצן, תפילת קומראן ושירתה, עמ' 205-199. בארץ ישראל חתמו כל תפילת מעריב במזמור זה (עזרא פלישר, “קריאת שמע של ערבית כמנהג ארץ־ישראל", תורה לשמה, מחקרים במדעי היהדות לכבוד פרופסור שמא יהודה פרידמן, תשס"ח, עמ' 270 הע' 9). וראה זוהר ח"א יז ע"ב, לפיו טקס ההבדלה במוצאי שבת נועד להרחיק את המזיקין. וכן, למשל, רקנטי, פר' קרח, עו ע"ב. לאור זאת כתב ר' יוסף חיים כי אמירת ‘ויהי נועם' במוצאי שבת ‘הוא ענין נפלא וגדול מאד, כי הוא כדי להמשיך תוספת קדושת שבת לכל ימי השבוע הבאה', ולכן גם צריך לאומרו מעומֵד. ראה בן איש חי, שנה ב, פר' ויצא, אות ו. כמובן, אין צורך להזכיר את שימוש תהלים המתייחס ל'סגולה' של כל מזמור, ואציין רק את דברי החיד"א על מזמור קיט (בעיקר): ‘מצאתי כתוב בקובץ ישן כתיבת יד ממקובלים קדמונים ז"ל, אם תקרא סדר זה כהוגן לא ישלוט בך יצה"ר ושום רע ולא חולי ולא נזק ולא שטן ומקטרג ולא משחית ושום נזק בעולם' (עבודת הקדש, שומר ישראל, אות ד). ובאשר לתפילת ‘כל נדרי' כלחש לגירוש שדים, ראה נוה, חרס, עמ' 152.

				

				
					329	צוואת הריב"ש, עמ' ה. 

				

				
					330	זוהר ח"ג נא ע"ב. וראה חלמיש, הקבלה, עמ' 48, ומקורות נוספים בהערה 18, שם. על נוסח ‘לשם יחוד' שהלך ונתגלגל ראה חלמיש, הקבלה, לאורך הפרק השני. לדעת ביטי רואי, המקור לנוסח ‘לשם יחוד' הוא בספרות התיקונים. ראה רואי, אהבת, עמ' 130-129. 

				

				
					331	תולדות יעקב יוסף, דברים ששמעתי ממורי, תשכ"א, ב, עמ' תשל.

				

				
					332	בעצם כבר בתלמוד, גיטין ז ע"א, נמצא את ר' אלעזר מציע למר עוקבא להתגונן מפני המציקים לו: ‘השכם והערב עליהן לבהמ"ד [=לבית המדרש] והן כלין מאיליהן'. כיוצא בכך, ‘קוראין שיר של פגעים כלו, ולבסוף אומרים הפסוק ולבני הפילגשים ... וזה מועיל לגרש מעל המת כל המזיקים' (שמחה אסף, “אגרות מצפת", קבץ על יד, ת"ש, עמ' קכה. וראה גם שלום, פרקי, עמ' 150; מאיר בניהו, מעמדות ומושבות, תשמ"ה, עמ' קיט, תטז [=מפתח, ערך שיר שלפגועים]). אמנם הרמ"ק, האר"י והבעש"ט פעלו בעזרת שמות קדושים. וכן ‘כשהאדם הוא במקום סכנה יזכיר שם זה ויצוה לו בשם הבורא וינצל' (ספר החשק, בילגוריי תרפ"ה, עמ' 7). ואפשר גם לומר פסוקים להביא ברכה. ראה חלמיש, הנהגות, עמ' 480-465. דרך אגב, אחד הנושאים של ‘בעלי השם' היה מתן עצות להיפטר ממחשבות זרות. על ההתמודדות עם המחשבות הזרות ראה לאחרונה רועי הורן, הבעל שם טוב וקבלת האר"י, תשפ"א, עמ' 112-104 ועוד.

				

				
					333	רמ"ק, אור נערב, חלק ה, סוף פרק ב.

				

				
					334	עמק המלך, שער תקוני התשובה, יז ע"א. וראה חלמיש, הריטואל, עמ' 99 הערה 57. על המזוזה כשמירה ראה כבר במכילתא פסחא יא. וראה שפרבר, מנהגי, ח, עמ' צו-קכד. אגב, מסורת היא שאין להניח דלי מים מלוכלכים, שבהם שורים כוחות חיצוניים, סמוך לפתח הבית. ומאידך גיסא, קערות ההשבעה הקדומות היו מונחות בדרך כלל בפתח הבית. 

				

				
					335	ראה רפאל שוח"ט, שיחות עם ר' חיים מוולוז'ין וכו', תשפ"א, עמ' 96 הערה 311. רוח זו, במהופך, עולה מן המסופר בשבחי הבעש"ט, עמ' 221: ‘פ"א בא לשכנו הצורף וראה טבעת אחת ונטל בידו ותיכף זרקה, ואמר שטבעת זו נלקחה מממון רבית. וחקר הצורף שכן היה'. 

				

				
					336	בן איש חי, א, פר' אמור, אות יב. וכך דרש גם נתן העזתי. ראה תשבי, נתיבי, עמ' 33. כנגד זה יש לציין את העמדה הנמסרת בשם הבעש"ט: ‘כי אפילו גוי שאכל מין מאכל שמלובש בו ניצוץ הקדוש, ובכח האכילה ההיא עשה שירות לישראל נעשה עלייה בצד מה להניצוץ ההוא אף שאינו כל כך כמו בישראל שאכלו' (ר' מנחם מטשרנאביל, מאור עינים, פר' מטות, עמ' קסט). אין ספק שאצלם משתקף רעיון העבודה בגשמיות, שכבש את העולם החסידי.

				

				
					337	אור הישר, כב ע"ג, אות טו; חיד"א, קשר גודל, סי' א, אות ב. על המיסטיקנים המוסלמים השווה שרה סבירי, הסופים, תשס"ח, עמ' 142. לצד ההלכתי ראה, למשל, רבנו בחיי, שלחן של ארבע (מהד' שעוועל, תש"ל, עמ' תסח, ובהערות המהדיר). וראה שו"ע הרב, הלכות השכמת הבוקר, סי' ד ס"ק ב: ‘אבל לנגיעת הנכרים אין לחוש'. לעניין היחס לאומות העולם ראה תשבי־דן, אנציקלופדיה עברית, כרך יז, עמ' 816-815; חלמיש, ילקוט, פרק שמונה־עשר. וראה, למשל, ברית מנוחה, תשי"ט, כה ע"ג, על ההבדל ביחס לעונש הגיהנם. ראה גם אבי שגיא, יהדות: בין דת למוסר, תשנ"ח, עמ' 180-175.

				

				
					338	באופן דומה דורש בעל תקוני זוהר (תיקון ע, קלב ע"א) שכל האברים (‘לא יהא אבר אחד פנוי מיניה') יקיימו מצוות ומעשים טובים, ובכך ישפיעו בהווה על עולמות שלמעלה, ובעתיד על האדם עצמו, כאשר לכל מעשה יש מקבילה. וראה רואי, אהבת, עמ' 187-186.

				

				
					339	שערי אורה, שער א, ג ע"ב (צוטט בחמדת ימים, ח"ד, פ ע"ד, מבלי להזכיר את המקור).

				

				
					340	בעצם נראה שיש כאן הבנה פשטנית של הביטוי ‘קבלת תפילה' (מאת אדם שפרש כפיו כלפי מעלה), וכמו כן הדרשה התלמודית שקראה את המילה ‘ויעתר' כאילו כתוב ‘ויחתר' (ואין תימה בכך שהרי אותיות גרוניות אלה נתחלפו בדיבור. למשל, נחמתא־נעמתא) ונתפרשה כך שהקב"ה בעצמו חתר חתירה תחת הרקיע ואיפשר לתפילת מנשה להיכנס ולהתקבל, קרי: להיענות.

				

				
					341	ברכות לב ע"ב. וראה זוהר חדש רות, ווארשא תרמ"ה, פ ע"א.

				

				
					342	ר' יעקב יוסף מפולנאה, צפנת פענח, מהד' גדליה נגאל, תשמ"ט, עמ' 297, וכן עמ' 22; בן פורת יוסף, תשי"ד, ע ע"ג.

				

			

		
	
			פרק יא 

			מופעים שונים בעולם הרע

			כידוע, דרכים שונות הן בהתמודדות בין טוב לרע. אחת מהן היא מתן שוחד. יש אפוא שימוש באמצעי גשמי במאבק רוחני. כבר ישעיה תשבי עמד בהרחבה על חשיבות תפיסה זו בספרות הזוהר.343 מתברר שמצוות לא מועטות נועדו, לפי הסבר זה, למתן שוחד לעולם הרע. ומכאן קצרה הדרך להופעת מנהגים שונים שירחיבו את מעגל מקבלי השוחד.344 כך, למשל, בעת הלויית מת רצוי לזרוק מטבעות למרחוק לפייס או להעסיק את המזיקים כדי שלא יתערבו עם המת.345 ויש לזכור שצאצאי (יש שהחילו זאת רק על בנים ולא על בנות) המת לא הורשו להשתתף בדרכו האחרונה כדי למנוע את הופעתם של החיצונים ילידי קִריוֹ. כך נתפס מנהג הכפרות, שר' יוסף קארו, איש ההלכה והקבלה, דחה אותו, אך המקובלים, ובהשפעתם הרחוב היהודי, קיבלו אותו באדיקות רבה. וזאת משום שמעשה הכפרה — שחיטה כשרה או צדקה — עשוי לשמש משקל שכנגד, ואולי אף מעין שוחד. כך הוסברה גם חובת נטילת מים אחרונים — גם בימינו כאשר אין חשש היגייני מפני חריפות המלח — כדי להרוות צמאונו של סט"א ולבל יטרידנו בעת המעשה הקדוש של ברכת המזון.346 אף זאת, המקובלים דרשו שלא להפסיק בין הנטילה לברכת המזון, כנראה כדי להבליט את האופי הקדוש המיוחס למעשה הנטילה שהמשכו הישיר בברכת המזון הרוחנית. וכבר ראינו בהזדמנויות שונות את משמעות הרצף. בכך שוב עולה תערובת הרוחני והגשמי.

			דרך אחרת בהתמודדות היא העלמתו, או לפחות הסתרתו, של הרע. ה'מלחמה' הפסיבית יכולה להתנהל ולהתבטא במופעים שונים. למשל, נהגו לכסות את הסכין לאחר בציעת הלחם, שכן הסכין מסמלת את הדין. וכך נמצא הסבר347 למנהג אכילת הלביבות בערב יום כיפור, ובמועדים נוספים, שהבשר המסמל אף הוא את הדין, מכוסה בתוך הבצק, המסמל את הלחם, את החסד. ובכלל קיימת הנחיה של הנחת (כל דבר) ימין על שמאל, כגון רכיסת כפתורי הצד הימני של הבגד על צד שמאל.348 מכל מקום, בדוגמאות אלה נכרכו עצמים גשמיים במשמעויות רוחניות. 

			‘חוץ' ו'פנים' הופכים להיות כוחות חיצוניים ופנימיים של ממש.349 כביכול כל פרט ללמד על כולו יצא. שום דבר בעולם אינו ניצב ביחידותו, ולעולם הוא נסרך עם הסובב אותו. ודווקא אינטראקציה נסתרת זו היא היא עיקרו של דבר, כביכול ‘כל הנחלים הולכים אל' מקום אחד. לכן תָּקַף (‘ותמיהא לי טובא') רמ"ק את היוצאים (ואלה לא היו קטלי קניא באגמא) לשדה, ל'חוץ', כדי לקבל שבת, שהרי ‘חוץ' ו'שבת' הם תרתי דסתרי.350

			והנה הנחיה מעניינת: העומדים ליד מיטת המת, וקוראים מה שקוראים מכִּתבי קודש כדי להגן על המת, צריכים להיות צמודים זה לזה כדי שהכוחות החיצוניים לא יחדרו מבעדם אליו.351 כמו כן, אחד ההסברים שניתנו להלכה שהטובל במי מקוה חייב לטבול את כל גופו מתחת למים, הוא בכך שהמים החופפים על כולו אינם מניחים גישה לכוחות הטומאה, ‘לבל יהיה עליהם שום קטרוג'.352 וכך נוהגים לכסות את המראות בבית הנפטר, כדי שנשמתו לא תשתקף בהן. מערכת היחסים בין קודש לחול, פנים וחוץ, מקבלת המחשה פיזית ביותר. 

			כיוצא בזה, מסופר על ר' פינחס מקארעץ, שהורה לסתום ‘החלונות אחר הדלקת נר של שבת, בל יתראה אור הנר לחוץ, שלא יהנו החיצונים מאור הקדושה של נר שבת'.353 ובאותו קו מחשבה מסופר על חסידי בלז, שכאשר קראו בביתם את פרשת בחקותי ‘שנים מקרא ואחד תרגום', פתחו את חלונות ביתם כדי שהקללות לא יחולו בבית אלא יצאו החוצה.354 אמנם נראה כי אפשר למצוא לכך מקבילות כבר במקרא. הנביא אלישע סגר את דלת חדרו כדי להתייחד עם הנער (מל"ב ד ד; שם, שם, לג), כנראה משום שההוויה המיוחדת של כוחו אינה יכולה לפעול בנוכחות זר, או שהיא צריכה להיות מכונסת ומרוכזת.355 איך שלא יהיה, כח רוחני ממוסגר בממדים פיזיים.

			יתרה מזו, אלישע אומר לנערו שיקח את משענתו, שהיא בוודאי טעונה כח מאגי, ולא יענה לאיש שיפגוש אותו בדרכו (מל"ב ד כט), שוב כדי לשמור על הרצף המאגי.356 לא בכדי מסופר כך גם על האר"י: 

			יום אחד מסר הרב יחוד לא[חד] מהחברים שילך ויעשהו אצל צדיק פלוני, ולא ידבר עם שום אדם, ובזה הצדיק יגלה לו סודות. וילך החבר ועשה היחוד וחזר לפני הרב. ויאמר לרב: עשיתי כאשר צויתני והצדיק ההוא לא הגיד לי דבר. א"ל הרב: אִלוּ עשית כאשר צויתיך היה מגלה לך, ואתה עשית להפך, שלא די שדברת אלא שהקדמת שלום לפלו[ני] במקום פלו[ני]. ואז הודה ובוש'.357

			סיפור דומה מסופר על האר"י שנתן לרח"ו ייחוד לעשות על קבר אביי ורבא, והוא ‘באמצע הדרך ישב לחזור היחוד ההוא כדי שיהיה שגור בפיו'. האר"י פיענח את מה שאירע בהמשך: ‘כשישבת באמצע הדרך לחזור היחוד, במקום ההוא הוא ציון קבר בניהו, ואביי ורבא הם מניצוץ נשמתו, וכיון שהזכרת אותם הכוונות בפיך שנוגעים לניצוץ נשמתו, קם ונתעורר ובא עמך'.358 כלומר, הנשמות הקרובות (מבחינת הניצוצות) מתַפְקדות כאילו הן יחדיו בחיים,359 והחבִירָה העלומה בין נשמת בניהו לרח"ו קָטעה את הרצף בין האר"י לרח"ו. ולהלן נראה כי באמצעות ייחודים עם נשמות צדיקים אפשר ‘למשוך' סודות מלמעלה.360 והלא עצם ההתקשרות עם נשמות צדיקים, תוך עלייה לקבריהם או באמירת פסוקים או צירופים שונים, שהיתה פרקטיקה נפוצה במאה הט"ז, ושער היחודים לרח"ו הוא דוגמה מובהקת לכך — מניחה ביסודה את האפשרות של קשר בין הגופני לבין הרוחני. 

			ומעין זה נאמר בזוהר שנשמות של קרובי הבאים בברית נישואין באות ונוכחות בחופה.361 וכן, ‘וכבר ראינו ושמענו דוגמא לדבר, כשהחולים עומדים סמוך למיתתם שרואין ומכירין המתים הבאים לקראתם, ואין אחרים רואים'.362 קיצוני יותר הוא הנאמר בזוהר, לפיו כאשר אדם נמצא בדרך בלא אשתו, שכינה מזדווגת עמו.363 וכך נאמר בזוהר על אביו של הינוקא (רב המנונא), שלאחר מותו היה מתגלה ל'חסידי קדישין' שהיו מהלכים בדרך.364 כלומר, העולם האלוהי והאנושי, עליונים ותחתונים, כרוכים זה בזה. 

			פרק יב

			מרחב וזמן

			אחד הביטויים בעולם לניגוד שבין טוב ורע הוא הרעיון שארץ העמים היא טמאה ואילו ארץ־ישראל היא ארץ הקודש.365 ולפיכך, לא רק שאדם ‘עולה' אל ארץ־ישראל, אלא הוא חייב תחילה לטבול לפני כניסתו כדי למחוק את הטומאה. בכך סייע אמנם הבורא כאשר תוך שברא את העולם הקיף במים את ארץ־ישראל, והחובה מתמלאת כביכול מאליה כדי שלא לפגוע בקודש.366 ואם מים מטהרים, ואנו נשמעים לדרשת חז"ל כפשוטה ש'אין מים אלא תורה', הרי אפשר להיטהר גם באמצעות לימוד תורה.367 כלומר, מה שנראה בעינינו דרשה בעלמא מקבל, כדרכם של מקובלים, משמעות־עומק חיובית ביותר, והדרך לכך קלה כי ביסודם ‘הדברים מתיחסים זה עם זה', כאמור להלן עמ' 153 בהפניה 50.

			וכך הולכים המקובלים ובוחנים תופעות נוספות הקשורות לקדושת ארץ־ישראל.368 ראוי להביא רעיון שהעלו, בנפרד, רמב"ן ור' משה די־ליאון מתוך מבט סינופטי, שבהיותם בחו"ל נשא יעקב שתי אחיות, ועמרם נשא את דודתו, כביכול בניגוד לאיסורי התורה, ולכן רחל אמנו מתה לפני הכניסה לארץ ‘כדי שלא יהיו ליעקב שתי אחיות בארץ'.369 כמו כן, ‘תוכל לדעת סוד וענין גדול מפני מה צוה להעביר הערלה מישראל קודם שבאו ליריחו'.370 משמע, במהותה של הארץ371 היא אמורה להקיא את יושביה החוטאים (בגילוי עריות), כפי שהזהירה התורה בספר ויקרא, פרק יח. שוב, הארץ הגשמית מכילה בקרבה יסודות רוחניים בעלי משמעות מעשית.

			יש שהקדושה מתפשטת גם במרחב. הקדושה יכולה גם ‘לנדוד'. כך אפשר לצדיק שיעניק מקדושת ארץ־ישראל לפיסת אדמה שהוא שרוי עליה בחוץ־לארץ.372 וכך לפי ר' נחמן מברסלב: ‘שהצדיקים אמתיים ... זוכים שמקום גניזתם הוא קדוש בקדושת ארץ־ישראל'.373 ואולי מכאן נבע הנוהג374 להניח עפר של ארץ ישראל למראשותיו של המת בחוץ־לארץ. רעיון הספיריטואליזציה של ארץ ישראל עולה בבירור בפירוש הבעש"ט למאמר תלמודי, לפיו כאשר ‘אדם חושק וחושב תמיד לארץ ישראל' הרי הוא כמי שיושב בארץ, כמי שיש לו אלוה.375 

			ואם אמנם חושב המקובל שקדושה, מעצם טבעה,376 אמורה להתפשט מעבר למקום ולזמן, משתמע שקדושת שבת מתנוצצת כבר ביום הששי. לכן, שורת הפעולות המיוחדות377 שהרעיפה הקבלה על ערב שבת, שהן בבחינת הכנה או מימוש להופעת הקדושה. ומכאן השלכות הלכתיות־מעשיות חשובות: אין להניח תפילין ואין נפילת אפיים במנחה של ערב שבת כי לאחר חצות כבר התקדש היום. התקדשות זו לובשת גם אופי חיובי. למשל, בכך ששעה זו ראויה ללימוד קבלה ולגילוי סודות. קריאת שיר השירים בשעה זו עטופת הוד וארוטיקה. ומאותה סיבה אין לפשוט בגדי שבת במוצ"ש, ולא לומר וידוי ולא סליחות,378 וכיו"ב, אלא מאַחַר חצות ליל. ואולי משום כך (ולא רק מסיבה טכנית) נהגו חסידים בעת מלוה מלכה לספר בשבחי צדיקים.379 

			אפשר שהזמן380 עצמו נושא קדושה או פוטנציאל רוחני. למשל, במחשבה ובהלכה הרבנית, תלמוד תורה — כל שעה יפה לו, שהרי ‘והגית בו יומם ולילה' (יהושע א ח). ברם, באשר לתורת הנסתר: 

			ודאי כי בכל יום נקל אל האדם ללמוד. אמנם הזמנים היותר מוכנים להשכיל בעומק, הם בלילות ארוכות מחצות ואילך או ביומא דשבתא, דיומא גרים. וכן בערב שבת מחצות ואילך, ובימים טובים, ומה גם בעצרת [=שבועות]. כי זה נסיתי פעמים רבות ומצאתיו יום הצלחה דרך פלא. וביומי סוכות בסכה כי שם יש הצלחה גדולה. ושעות אלו הנזכרות הן מנוסות אצלי, ודרך נסיון אני מדבר.381 

			ובכן, מצד אחד נאמר כי כל שעה ראויה ללימוד, ומצד שני נמנים מועדים הראויים לכך במיוחד. רמ"ק מונה אפוא כמה מועדים וממליץ במיוחד, מתוך נסיונו, על חג השבועות (עצרת) וסוכות. והנה, באשר לשבועות הרי זה נשמע טבעי וברור מאליו, אולם באשר לסוכות אין ספק שנוצר פה שילוב של זמן ומקום קדושים. הזמן הקדוש נקבע בתורה, והמקום, הסוכה, נתפס בזוהר כ'צלא דמהימנותא'.382 ודי בכך כדי להעניק משקל שווה לקביעה המקראית. ובעקבות דברי רמ"ק כתב רבי מאיר פאפרש: ‘עסק חכמת הקבלה והצלחתה בערבי שבתות אחר חצות, ובתוך הסוכה בחג הסוכות. דרך נסיון קבלתי — בלילי חג השבועות הוא טוב'.383 אף נזדמנה לי באקראי עדות קדומה באשר לחג הסוכות, שכן רבי מאיר אבוסהולה, בהקדמת פירושו לספר יצירה, כ"י רומא/אנג'ליקה 45, דף 2ב, משיח לפי תומו: ‘ויש לי יותר מכמה שנים שבכל סוכות אני מעיין באלו הדברים'. במרוצת הזמן, אולי בהשפעת חדירת הקבלה בעת החדשה, נמצא, למשל, בחמדת ימים, שבועות, נא ע"א, סגולה ט: 

			להשיג בעמקי חכמת הקבל' מסוגל יותר להצליח בלימוד ולהבין ולהשכילך בתעלומה הוא בערבי שבתות וגם בלילות אחר חצות ובחג השבועות ובחג הסוכות בתוך הסוכה. וביותר אם דר בארץ ישראל דאוירא דא"י מחכים ביותר בחכמ' זו. 

			שוב, בתוספת של חמדת ימים מתגלה שילוב של זמן ומקום קדושים עם עולם מיסטי.

			ולצד מגוון מועדי הלימוד נמצא את המגיד מקוז'ניץ, בפירושו לאבות ג ה, כותב: ‘שבכל יום יהיו בעיניך דברי תורה כחדשים — כי בכל יום משתנה התורה וטעמיה, ובכל יום משתנה מתיקות התורה'.384 וכבר בבר"ר, סד ד, נאמר: ‘אין לך כל יום ויום שאין הקב"ה מחדש הלכה בב"ד שלמעלה'. קל היה לכרוך זאת באמירה שהקב"ה מחדש בכל יום תמיד מעשה בראשית. והיות שהקב"ה הסתכל בתורה וברא עולם אפשר להסיק שתלמידי חכמים שמחדשים בתורה מחדשים את השפע האלוהי בעולם.385 אמנם רעיונות לא־מעטים, מדרשיים וקבליים, שלא נמנה אותם כאן ורק על מקצתם נעמוד בסמוך, הביאו לאמירה זו, אך לענייננו חשוב לציין את העולה מכאן כי התורה האלוהית והלימוד האנושי מתמזגים באופן תדיר. ואולי על סמך זה כתב ר' מנחם נחום מטשרנאביל: ‘קבלנו מפי סופרים ומפי ספרים שכל התורה מוכרחת להיות בכל אדם ובכל זמן'.386

			אך מעניין לראות שהחוויה המיסטית נשענת הרבה על נתונים אינדיבידואליים,387 וחשיבות רבה נודעת לנסיון האישי, ‘לפום מה דמשער בלביה'.388 אף מונחות לפנינו, כאמור לעיל, הצעות למועדים שונים. ביסודו של דבר עומדת תפיסה, הידועה גם בהקשרים אחרים, ש'לא כל הדעות שוות'389 ו'לא כל העתים שוות',390 ו'אין אות דומה לחברתה'.391 כלומר, המין האנושי טבוע בחותמות מגוונים,392 ואף מעגל השנה אינו צירוף טכני של ימים זהים, אלא עושר של ימים מגוונים. וכך כותב ר' חיים ויטאל: ‘שבכל שעה ושעה משתנ[ה] העולם ואין שעה זו דומה לשעה זו'.393 בהתאם לכך נמצאים העולמות כולם בתנועה מתמדת,394 Perpetuum mobile. החשיבה האסטרונומית גורסת שבכל שנייה קיימת קונסטלציה שונה, ולמעשה כל חלקיק של זמן מקבל אופי תוכני שונה. ואם הרמב"ם התנגד בחריפות395 להוברי השמים הרי רמב"ן ראה בכך אמת, אלא שהתנגד להפיכתם כאלילים.396 אולי יש בכל האמור גם פיתוח הרעיון שנתפס כפשוטו של מקרא: ‘המחדש בטובו בכל יום תמיד מעשה בראשית'. האדם נדרש אפוא לא רק ‘ללכת בדרכיו ולדבקה בו', אלא גם להתאים עצמו למערכות מטפיזיות שונות. ולפיכך גם כוונות האדם משתנות בכל תפילה ותפילה בהתאם.

			וכך מצינו בשו"ע הרב, או"ח, סימן א סעיף ח: ‘וזמן חצות לילה הוא שוה בקיץ ובחורף לעולם י"ב שעות אחר חצי היום שהוא אמצע הלילה ממש והיא עת רצון למעלה בכל זמן ובכל מקום. ואף שהימים והלילות משתנים לפי האקלימים וריחוק המדינות זו מזו ממזרח למערב, אין בכך כלום. וכמו זמן ק"ש ותפילה וזמן כניסת שבת ויו"ט שהוא ג"כ בכל מדינה ומדינה לפי זמן הימים והלילות שלה (כי עת רצון שלמעלה ויחודים עליונים שבק"ש ותפילה וקדושת שבת ויו"ט הוא למעלה מגדר המקום והזמן, רק שמאיר למטה לכל מקום ומקום זמנו הראוי לו. וזהו ג"כ הטעם ששורה קדושה עליונה בח"ל ביו"ט שני של גליות)'.397

			וכפועל יוצא מכך נזכיר את הנימה האופטימית בעידודו של רבי נחמן מברסלב: מה שלא הצלחת לתקן ברגע מסוים תוכל לתקן ברגע שלאחריו.398

			וכך אתה מוצא רשימות כלליות של ימים טובים וימים שאינם טובים. כלומר, ימים מסוימים מסוגלים לממש ערכים מסוימים.399 ובלשונו של ר"ח פאלאג'י: ‘הזמן גרמא'.400 למשל, רצוי להתחתן בליל מילוי הלבנה,401 או איסור שחיטה במועדים מסוימים,402 וכן קבע האר"י מועדים שבהם אין ללכת לבית עלמין, ומתי כן יש להשתטח או לקיים ייחודים על קברי צדיקים.403 בשמו נמסר ‘שטוב ללכת להשטתח[!] על קברי הצדיקים בערב ראש חדש וגם בט"ו לחדש להתפלל' וכו'.404 ולמעשה, כבר ליל פסח נתפס לא רק כמאורע היסטורי חד־פעמי בעת יציאת מצרים,405 אלא הוא נהיה אופיני לליל זה לדורות (ולכן יש שאין אומרים בו קריאת־שמע־על־המיטה, בהיותו ליל שימורים). כמו כן, שבת הפכה בקבלה ליום שאין בו שליטה לכוח הרע (ולכך השלכות רבות). כיוצא בכך:

			אלה הימים שאין ראוי לישבע בהם, שאם ישבע בהם אפילו באמת לא ישלים שנתו ח"ו. קבלה איש מפי איש [ונמנים כחמישה עשר תאריכים] ... ולא שמעתי טעם לאלה הימים. גם לא ראיתי למורי הרב ולשאר גדולי הדור שיהיו נזהרים בכך. ומ"מ כשאני זוכר אני נזהר שלא להשביע [=להישבע] באלה הימים.406 

			יש פה ידיעה מעניינת לא רק מבחינה היסטורית וסוציולוגית, אלא גם מבחינת החווייה הרגשית כמעצבת התנהגות נורמטיבית.407

					376	ראה, למשל, ר' יוסף חיים, בן איש חי, שנה ב, הקדמה לפר' ויצא: ‘כל קודש צריך לו תוספת כי צריך להוסיף מחול על הקודש ... כי זהו כבודו של קודש לעשות לו תוספת מן החול בכ"מ [=בכל מקום]'. כך הורה גם מירצ'ה אליאדה, והובאו דבריו אצל אלשטיין, האקסטאזה, עמ' 97 הע' 21, 22, 24. עם זאת, יפה להזכיר כאן את האמרה החריפה המיוחסת לרבי מנחם מנדל מקוצק: ‘אלוהים נמצא בְּמָקום שנותנים לו להיכנס' (השווה בובר, אור, ב, עמ' 554 [לעיל עמ' 36 הערה 5]. וראה גם מאמרה של פדיה, דעת, 45, עמ' 61). לכאורה, יש בכך אנטיתזה למה שאמרנו, אולם נזכור כי הרבי מקוצק היה מנהיג לעדת חסידים, ומבחינתו חשובה היתה הדרכה מעשית לתלמידיו לעשייה/התבוננות חיובית מתמדת. מעין דבריו של הרבי מקוצק נמצא בספר חרדים, סט ע"ב: ‘ה' נמצא בלב אוהביו' (מובא בשם ‘כדאמרו החכמים'. וכוונתו כנראה לבן המלך והנזיר, שער כב: ‘ואמרו החכמים כי שאלו לפילוסוף ואמרו לו איה האל? ענה, בלב כל שואל' [תשי"א, עמ' 153]). לדעתי, יש בדבריהם של הרבי מקוצק וספר חרדים ניסוח מעודן של הגישה הקוויאטיסטית. ראה ש"ץ, החסידות, עמ' 22-21. על עמדה דומה באיסלם ראה שרה סבירי, הסופים, 2008, עמ' 458. וראה חלמיש, ילקוט, עמ' 366-361.

				

				
					377	לכך הקדשתי את ספרי הנהגות קבליות בשבת, תשס"ו.

				

				
					378	ראה שו"ת מהר"ם זכותא, תשס"ו, סוף סי' ח. וראה חלמיש, הקבלה, עמ' 307. ויש שאוסרים ‘סליחות בערבית כלל, והוא חטא גדול' (חיד"א, קשר גודל, סי' יט, אות י).

				

				
					379	וראה בובר, אור, א, עמ' 7, ובמיוחד הסיפור על החיגר שהבריא בעת הסיפור. וראה גריס, ספר, עמ' 132 הע' 52; חלמיש, הנהגות, עמ' 463. 

				

				
					380	כבר הרמב"ם ציין כי ‘מומחי הפילוסופים באו במבוכה בענין הזמן, ומקצתם לא השכילו ענינו' (מורה נבוכים ח"א פרק עג. בתרגום הרב יוסף קאפח, עמ' קלד; בתרגום מיכאל שורץ, עמ' 166). הרחבתי קצת בנושא הזמן, חלמיש, הריטואל, עמ' 146-141. על ההבדל ביחס ראשוני המקובלים לעלייה לארץ ישראל כקשור בהבדלים של תחומי זמן ומקום ראה לאחרונה רואי, אהבת, עמ' 216 והערה 19.

				

				
					381	רמ"ק, אור נערב, חלק ג פרק א. ובשינוי הסדר בחמדת ימים, מועדים, נא ע"א, כדלקמן בסמוך. וכנראה בעקבותיו גם בסדרי תיקונים שנדפסו, כגון: ‘תקון לליל חג השבועות / ליל מוכשרת ומסוגלת להכנה לחדש קבלת התורה הק[דושה]' (ברלין תרפ"ז).

				

				
					382	זוהר ח"ג קג ע"א. רעיון זה זכה להשפעה רבה הן באשר לנושא האושפיזין והן בהגות החסידית שהרבתה לדרוש בטיבו. ולא לחינם נוספו המילים ‘בסכה' או ‘ובתוך הסוכה' בטקסטים המצוטטים כאן. וראה נגן, מים.

				

				
					383	אור צדיקים, פרק כב, סעיפים כח-כט. 

				

				
					384	וראה פי' יעבץ לאבות, אם אין אני לי, הובא בראשית חכמה, ש"ג פ"א, קב ע"ד. על השינויים והחידושים ראה מאור עינים, סוף פר' כי תשא, ועוד. וראה אידל, היבטים, עמ' 244, 260-259, 409-408; הנ"ל, בספר היובל לעמנואל אטקס, ישן מפני חדש, א, עמ' 91; זק, בשערי, עמ' 146-145; חלמיש, הריטואל, עמ' 133, 296; חלמיש, ילקוט, עמ' 309-306; מנדל פייקאז', חסידות פולין, תש"ן, עמ' 42-41. ראה גם גוטליב, מחקרים, עמ' 155-154 (מתוך שערי צדק לר"י ג'יקטילה). עוד נזכור כי השינוי אפשרי גם במסגרת חילופי השמיטות. ועמדה מעניינת היא זו המדברת על הגילוי הנוסף באחרית הימים. ראה שלום, פרקי, עמ' 81 ואילך.

				

				
					385	ר' יהושע השל מאפטא, אוהב ישראל, ירושלים תשכ"ב, עמ' כא.

				

				
					386	מאור עינים, ריש פר' תולדות.

				

				
					387	וראה אידל, החסידות, עמ' 195.

				

				
					388	זוהר ח"א קג ע"ב. וידוע יותר בנוסח המקוצר: ‘לפום שיעורא דיליה'.

				

				
					389	אור נערב, ח"ג פרק א. ובלשון רע"מ (ח"ג קכג ע"א): ‘לאו כל אפייא שוין'.

				

				
					390	משנה תמיד ב א. בספר עמוד השמאלי לר' משה מבורגוש נמצא: ‘ואין כל העיתים והזמנים שוים' (ראה גרשם שלום, “לחקר קבלת ר' יצחק הכהן", תרביץ, תרצ"ג, עמ' 209). רש"ז מליאדי כותב: ‘אין זמן א' דומה לחבירו, וכל העתים משתנים' (לקוטי תורה, פר' ואתחנן, ברוקלין תשכ"ה, ד ע"ג). ראה גם חלמיש, ילקוט, עמ' 59-58, 307-306. וראה אלחנן שילה, הקבלה ביצירת ש"י עגנון, תשע"א, עמ' 300-299. על תפיסה דומה אצל אבן אל־ערבי ראה אבי אלקיים, אלהי, עמ' 11 הערה 8.

				

				
					391	כך ‘נודע מִסְפרים' לפי אור המאיר, פר' לך לך, י ע"א.

				

				
					392	‘הקב"ה טבע כל אדם בחותמו של אדם הראשון ואין אחד מהן דומה לחבירו' (סנהדרין לז ע"א). ובלשון ר' שבתי שעפטל הורויץ על ישראל: ‘ששים רבוא דיעות, ששים רבוא פרצופים חלוקים זה מזה' (שפע טל, תשל"א, ח ע"א. וראה זק, שומר, עמ' 89).

				

				
					393	עץ חיים, שער א ענף ה, יד ע"ב; שער הכונות, ט ע"ב (ענין תפילין, דרוש ה); פרי עץ חיים, שער התפלה, ז ע"א. ראה גם ספר המערכת, פרק טו, רא ע"ב; ראשית חכמה, שער ב פרק ט, פג ע"ב. רעיון דומה מופיע בכתבי רבי נחמן מברסלב, וידוע ביותר המאמר כי לכל עשב יש ניגון שלו (לקוטי מוהר"ן תניינא, סי' סג). ראה גם לקוטי יקרים, לח ע"א — לט ע"א; אור המאיר (מאנסי תש"ן, א, עמ' שב): ‘עדיין לא היו שוים שני רגעים מיום הבריאה'.

				

				
					394	כידוע, כבר הרקליטוס המשיל את הזמן לנהר שאי־אפשר לרדת לתוכו פעמיים, כי ‘הכל זורם' (בניגוד לפרמנידס). וראה השלכה הלכתית מעניינת בשו"ע הרב, סי' ד ס"ק יב.

				

				
					395	יש הממַתנים את עמדת הרמב"ם. ראה דב שוורץ, אסטרולוגיה ומגיה בהגות היהודית, תשנ"ט, עמ' 121-92.

				

				
					396	ליתר דיוק ראה משה הלברטל, על דרך האמת, תשס"ו, עמ' 356, ערך אסטרולוגיה; עודד ישראלי, ר' משה בן נחמן, תשפ"א, עמ' 421, ערך אסטרולוגיה.

				

				
					397	ולכך היתה השלכה הלכתית מעשית, שגם בן ארץ ישראל השוהה בחו"ל חייב לנהוג יום טוב שני כאנשי חו"ל. ראה משה חלמיש, “שלחן ערוך הרב — בין קבלה להלכה", חב"ד — היסטוריה הגות ודימוי, בעריכת יונתן מאיר וגדי שגיב, תשע"ז, עמ' 80 [=חלמיש, ילקוט, עמ' 585].

				

				
					398	השווה רש"ז מליאדי, לקוטי תורה, פר' ואתחנן, ברוקלין תשכ"ה, ד סע"ג: ‘וכך הוא סדר תהפוכות הזמן, ויכול הוא לחזור ולשנות את טעמו מרע לטוב'.

				

				
					399	כבר בתלמוד, תענית כט ע"א, נמצא: ‘מגלגלין זכות ליום זכאי וחוב ליום חייב'. וכן נאמר כי ‘עיצומו של יום מכפר'. וכך בפירוש הרמב"ן לברא' ב ג: ‘ותשכיל כי בשבת נפש יתירה באמת'. והשווה רמח"ל, דרך ה', ח"ד פ"ז.

				

				
					400	מועד לכל חי, סימן ז ס"ק ד. וראה י"צ לנגרמן, “לכוון את השעה: בחירת זמנים המסוגלים לתפילות על פי הכוכבים", פעמים, 85 (תשס"א), עמ' 88-76.

				

				
					401	ראה, למשל, שפרבר, מנהגי, ח, עמ' לז-מ; חלמיש, סדר, עמ' 373. וראה במבוא של שרגא אברמסון לדרשות אבן שועיב, תשכ"ט, עמ' 29.

				

				
					402	וכבר בצוואת ר' יהודה החסיד, סי' מא, לענין שחיטת כבש בחודש שבט (סוף ספר חסידים, תשי"ז).

				

				
					403	שער רוח הקדש, הקדמה ב, תשמ"ח, עמ' קז-קח; שער הגלגולים, הקדמה לח; ספר החזיונות, תשי"ד, עמ' קנ. וראה בועז הוס, “מקום קדוש, זמן קדוש וספר קדוש" וכו', קבלה, ז (תשס"ב), עמ' 241-238. 

				

				
					404	ספר החזיונות, תשי"ד, עמ' קנ; חמדת ימים, חלק ראש חדש, יג ע"ג. וכן שבחי האר"י, פרעמישלא תרכ"ט, ו ע"א; ועוד.

				

				
					405	ראה, למשל, מאור עינים, פר' יתרו, עמ' קו. ולעניין עשרה הרוגי המלכות ראה יהודה ליבס, “מיתוס לעומת סמל" וכו', אשל באר שבע, ד, תשנ"ו, עמ' 204.

				

				
					406	כנסת הגדולה, סי' פז, בשם תקון יששכר, קסד ע"א. וראה חלמיש, הקבלה, עמ' 335. אגב, אפשר להזכיר גם את נושא הזיווג, שאף הוא נאסר בימים מסוימים (בלא קשר לנִידוּת), ומתקבל בחיוב במועדים אחרים, ולא נפרט כאן.

				

				
					407	והשווה לעיל עמ' 57 הערה 27.

				

			

		
	
			פרק יג

			ממד הזמן במסגרות חיים ומות, מיתוס, לימוד תורה

			הזיקה לעליונים (כלומר, האלוהות שמושג הזמן אינו חל עליה) אולי מצביעה גם על כך שלפעמים כמעט אין משמעות לזמן במרחב האנושי. לדוגמה, כאשר המתגרשים, בחוגי המקובלים בצפת, עסקו בתורה, נראה היה להם כי נשמות של צדיקים מימים עבָרו ירדו לשהות במחיצתם, ובמיוחד כדי לגלות סודות חדשים.408 התכלית המשותפת מָחֲקה את ‘פער הדורות'. ואם במקרה זה היוזמה באה מלמעלה, הרי נמצא גם יוזמה מלמטה. כך היא, למשל, השבעת שר התורה לגילוי סודות.409 וכך מסופר על האר"י — והוא לימד זאת את מקצת מתלמידיו — שנהג להשתטח בפישוט ידיים ורגליים על קברי צדיקים מסוימים כדי שיגלו לו סודות ממתיבתא דרקיעא.410 כמו כן, המגיד גילה לר' יוסף קארו שרשב"י ובנו ‘שמחים מאד בקרותכם זוהר על מערתם'.411 לפי ספר חסידים, סי' תתתשמג, בליל הושענא רבה נשמות יוצאות בבית הקברות ומתפללות. וכבר בתלמוד מצינו על אדם ששמע בבית הקברות ‘רוחות שמספרות זו לזו'.412 

			בזוהר חדש נאמר כי נשמות צדיקים נוטלות רשעים כדי להעלותם למעלה.413 נשמות יורדות בערב שבת לשתות מן הנחל היוצא מגן העדן.414 נשמות טובלות ונטהרות. ולפי הסבא דמשפטים, רוחו של המת מקננת בגופה של אשתו גם לאחר הסתלקותו.415 ולמעשה צדיק אינו נפטר ממש מן העולם הזה, ואדרבה, השפעתו חזקה במותו מזו שבחייו.416 בשם ר' שלמה אלקבץ ורמ"ק נאמר שנשמת הצדיק המת היתה ממש מתעברת לתוך נשמת הצדיק החי.417 במיוחד בולט הדבר בתופעת ה'עיבור' בקבלה הלוריאנית, דהיינו מצב שנשמה מתעברת לתוך גוף חי (כאשה מעוברת), בדרך כלל כדי להגיע למצב של תיקון שגם אותו גוף חי זקוק לו. גם המטרה האחרת של עיבור, דהיינו הארה או הדרכה ממעל לאדם הראוי — אף היא משקפת את הרצף שבין החיים והמתים.418 רצף זה בולט בלשון התפילה שחוברה לאומרה לפני קריאת־שמע־על־המיטה (בנוסח שערי ציון, פראג תכ"ב, ראש שער ה): ‘רבונו של עול[ם], הריני מוחל לכל מי שהכעיס ושהקניט ... בין בגופי בין בממוני בין בכבודי ... בין בגלגול זה בין בגלגול אחר' וכו'. וכך הוא כוחו של מנהג האושפיזין שעשה את סעודות חג הסוכות ‘מסיבות מפגש עם דמויות קדושות מימי־קדם, שליחי כוחות אלוהיים, הבאים מעולם האמת להשתתף בשמחתם של ישראל'.419 בחינת הרצף בין העולמות וכן הרצף שבין הדורות, המתבטא בדרכים שונות,420 מטשטשת את מושג הזמן. יחד עם הזמן מיטשטשים פערים שבין ממשות ורוח.

			כיוצא בזה, כל מסעי ההיסטוריה בעולם האנושי נתפסים כרצף לינארי אחד, ובלשון רמב"ן: ‘מעשה אבות סימן לבנים'.421

			בהקשר לכך, מיתוס אינו מבטא אירוע חד פעמי שהתרחש אי־שם בעבר הרחוק, אלא טומן בחובו חזרה אינסופית המְמַמֶּשֶת את הסיפור המיתי בכל פעם מחדש. תובנה זו קיבלה ביטוי בדברי חז"ל ובהגדה של פסח: ‘בכל דור ודור חייב אדם לראות את עצמו כאילו הוא יצא ממצרים'. כלומר, אדם פוסח על אלפי שנים, לא רק מתוך הזדהות עם מה/מי שהיה, אלא כאילו מדובר בו עצמו.422 וכך הודגש בידי ר' שניאור זלמן מליאדי. אף מעמד הר סיני, למשל, מתפשט בספרות הקבלית ממסגרת הזמן הנקודתי ההיסטורי־הגיאוגרפי והוא הופך אירוע מחודש או מתחדש לאדם שמוכן להיכנס לתוכו בהווה. 

			דברים אלה באים לביטוי מעניין בעת לימוד תורה,423 שעה שנוצרת חוויית הזדהות, ושוב הרוחני והגשמי (החיוביים) משמשים בערבוביה. במדרש מסופר כי 

			בן עזאי היה יושב ושונה והאש מלהטת סביבותיו. בא אצלו ר' עקיבא, אמר לו: בן עזאי מה יום מיָמים? 

			א"ל שמעתי עליך שאתה יושב ושונה והאש מלהטת סביבותיך — אמרתי בחדרי המרכבה ירדת. א"ל והלא דברי תורה נמשלו לאש ... אני יושב ושונה והדברים יורדין ושמחין424 לפני כיום נתינתן מסיני.425 

			הזיקה בין האש ומעמד הר סיני (הקב"ה מתגלה ‘מתוך האש') ברורה גם במסופר על האר"י שדרש ‘סודות עמוקים', ותוך כך ‘להב אש' היה ‘עולה עד לב השמים והיו דברי תורה כנתינתן מסיני'.426 כאילו נסגר מעגל. יצור אנוש מזדהה, כביכול, עם הקב"ה, וקבלת התורה היא ממש כנתינתה. זוהי החוויה הנעלה של פגישת המיסטיקן, והתאחדותו, עם האל בכל עת שהוא שרוי בלימודו. וכך ציין רקנטי בשם ר' אלעזר [מוורמס]: ‘הזקני[ם] הראשונים כשקראו בספר תורה וחוזרין ויושבים היו מכסין פניהם ואמרו השומע מפי קורא כשומע מפי משה'.427 משמע, הקריאה בתורה עלתה להם כחוויית מעמד הר סיני. ומאותה סיבה כותב ר' יעקב עמדן בשם האר"י כי ‘כשהוא קורא יכוין כי הדוכן [=התיבה שעליה מונח ספר התורה] הר סיני, וכאילו מקבל התורה מפי ז"א [=זעיר אנפין]. ואם יזכה יאירו גלמי האותיות לפניו כמראה אש לבנה'.428 בהתאם לכך מצינו ביטוי מובהק: ‘יש מחסידי ספרד נהגו לחלוץ מנעלים בשעת עלייתם [לקרוא בתורה] כי המקום אדמת קדש'.429 ומכל מקום נמצאת למד גם שהמיסטיקה הקבלית משתלבת בטקס ההלכתי, שהוא ביסודו ציבורי, מעין מעמד הר סיני: ‘וכל העם רואים את הקולות', הגם ש'כל חד לפום שיעורא דיליה'.430 

			בזוהר מסופר כי כאשר רשב"י דרש, ‘צייתין לקליה כל כרסוון וכל רקיעין וכל רתיכין'. וכאשר סיים: ‘מאן חמי קלין דאזלין בכלהו רקיעין'.431 כביכול, קול ברמה זו יש לחזור ולראות אותו. לדרגה זו הגיעו אמנם הנוכחים במעמד הר סיני, שכן כתוב: ‘וכל העם רואים את הקולות'. וכפי שציין רש"י בעקבות המדרש: רואים את הנשמע. איחוד החושים432 המרכזיים מלמד על מעלה מיוחדת, וכמו במעמד הר סיני.

			דבר זה אמור ברמת הקולקטיב, או בחזון ויעוד כמטרה עליונה. אך ברמת הפרט היטיבו חכמים בחכמתם לציין את הרב־גוניות הקיימת במציאות (ולמנוע ייאוש באי־הצלחה). אכן, בדרך כלל הכל רואים את הנראה בשווה, אך להקשיב לקול הנשמע מתוכו צריך כח מיוחד ואישי. ובוודאי כך ארע בהר סיני, כל אחד שמע לפי כוחו.433 ונראה כי לא לחינם בולט במעמד הר סיני מוטיב האש, ובספרות חז"ל — מוטיב המים, כי את שני אלה434 מציינת הזרימה המתמדת, ותוך כך גם הִשתנות. משמע, הגילוי בהר סיני מציין התגלות אלוהית בלתי פוסקת (‘קול גדול ולא יסף'435). ולפיכך אדם פוגש, כביכול, מחדש את אלוהיו, שהוא עצמו מתגלה פעם כגבור מלחמה ופעם כ'יהודי זקן יפה ותלמיד חכם', והאלוהים מצידו גם ‘מחדש בטובו בכל יום תמיד מעשה בראשית'. נראה לי שגם בכך חוזר ומתגלגל האלוהי באנושי. 

			גלגול זה מופיע גם בלבוש אחר. התורה, שהיא מזוהה עם אינסוף, כתובה במתכוון בלשון עמומה כלשהי (ביטוי לטרנסצנדנטיות) ונושאת עימה אינסוף של משמעויות.436 וליתר חיזוק יבוא הרעיון שגם ‘אין לך נשמה שאינה כלולה מכלם [=יתר נשמות ישראל]'.437 ולכך השלכה מעשית: ‘על ידי האחדות, כל מי שמקיים מצוה הול"ל [=הוה ליה למימר] כאילו קיימה חבירו ... ולזה אנו אומרים לשם יחוד קבה"ו וכו' בשם כל ישראל. וז"ש [=וזה שנאמר] על ידי שיברך את עמו בשלום, דהיינו אחדות, אז ה' עוז לעמו יתן'.438 האחדות שבריבוי משותפת לאלוהי ולאנושי. תופעה זו עשויה גם לשמש בסיס לפיתוחים שונים.

			כך מתרחב גם המבט הכללי. למשל, אברהם אבינו אינו אישיות היסטורית בלבד, אלא ‘מידה', ערך תמידי בעל משמעות ערכית פנימית עצומה.439 ביטוי ציורי ניתן לכך באמירה שיש צדיקים בעולם כמו אברהם אבינו שהם אור מעצמותו של הקב"ה שנזרע בעולם ונתממש בדמות מסוימת.440 לכן, למשל, תלמידי חכמים שמתווכחים ביניהם, בעצם מייצגים את שורשי נשמותיהם.441 בעל רעיא מהימנא442 מדגיש זאת לגבי מחלוקת הלל ושמאי, שמייצגים בשורשם את אברהם ויצחק. ממילא מובנים דברי חז"ל (עירובין יג ע"ב) ש'אלו ואלו דברי אלהים חיים', שכן בסופו של דבר ישנה התכללות המידות, ואפשר לראות זאת כ'מחלוקת לשם שמים'. 

			נושא דומה של קדושה הוא לשון הקודש. כזכור, בספרות ההגות בימי הביניים מצינו ויכוחים אם השפה היא הסכמית או טבעית. והנה זכתה השפה העברית443 לכינוי לשון הקודש.444 יכול אתה לפרש ביטוי זה כלשון שהיא עצמה קדוֹשה,445 או לשון שהיא משרתת ערכי קודש.446 אחד ההבדלים בין שתי השיטות הוא האפשרות להשתמש בשפה זו לדברי חולין. ואמנם דעות חלוקות בעניין. אף יש שראו בכך מידת חסידות בלבד. כך בספר חסידים: ‘ואני מעולם לא דברתי לשון עברית בבית המרחץ ובבית הכסא, ואפילו דברים של חול, אע"פ שמותר',447 ומשום כך זכה לאריכות ימים, כדבריו. לעומתו ר' יוסף קארו ציין רק את ההיתר. וכך כתב בשו"ע, סי' פה ס"ק ב: ‘דברים של חול מותר לאמרם שם [בבית הכסא ובבית המרחץ] בלשון הקדש'. בנושא זה לא נרחיב כאן,448 שאין זה מקומו. ואך צייַנּו על קצה המזלג עד כמה אפשר להעריך מילה גשמית פשוטה ולהטעינה בקדושה.449

			

			
				
					408	תקוני הזהר עם אור יקר, תשל"ב, כרך א, יז ע"א. אגב, כך הסבירו את יומרתו של ר' משה דה־ליאון לייחס את חיבורו לרשב"י שכן הנשמות אינן עומדות תחת סדרי זמנים. ולמשל, הבעש"ט ראה עצמו גלגולו של רס"ג. ראה שבחי הבעש"ט, עמ' 154 והערה 2; עמוס גולדרייך, שם הכותב וכתיבה אוטומטית, תש"ע, סוף עמ' 231. וראה עוד ר' אברהם אזולאי, חסד לאברהם, מעין רביעי, נהר כד. מעין האמור נמצא בזהר חדש, פר' ויצא, ווארשא תרמ"ה, כח ע"ב: ‘כל המתעסק בתורה לשמה, כשהוא ישן בלילה נשמתו עולה ומראין לה אותן הדברים העתידין להיות בעולם'. ולא הזכרנו את תופעת המגיד כמו זה של ר' יוסף קארו או של רמח"ל (לגביו ראה מאיר בניהו, כתבי הקבלה שלרמח"ל, תשל"ט, עמ' 211) ואחרים. ראה גם ר' אברהם אזולאי, חסד לאברהם, מעין שני, נהר יט.

				

				
					409	ראה, למשל, אידל, שלמויות, עמ' 224 ליד הפניה 34; אידל, היבטים, עמ' 109. וכך רשב"י מזמין את אליהו הנביא לרדת. ראה תקוני זוהר, תיקון ע, קלד ע"א; תיקון ו, קמד ע"ב. ראה גם פתיחת האדרא זוטא (זוהר ח"ג רפז ע"ב). ואיני נכנס כאן לפרקטיקות של שם הכותב, שאלת חלום וכיו"ב.

				

				
					410	ראה בניהו, תולדות, עמ' 157, 180; שער הגלגולים, הקדמה לז, תשמ"ח, עמ' קפא (‘מדבר עמהם ולומד מהם'). ובאגרתו של ר' שלומיל: ‘ויורדין נר"ן של אותו הצדיק ... והוא חי ממש[!] ומדבר עמו כאשר ידבר איש אל רעהו ומגלה לו' וכו' (עמק המלך, הקדמת המחבר, יא ע"ד). ועיין י' ליבס, “כיוונים חדשים בחקר הקבלה", פעמים, 50 (תשנ"ב), עמ' 165. ראה גם מאמרו של יונתן מאיר, “הביוגרפיה בקונטקסט" וכו', דרך ספר, שי לזאב גריס, תשפ"א, עמ' 371 ליד הפניה 21.

				

				
					411	מגיד משרים, פר' אמור, לה ע"ב. וכך ‘הרמב"ם שמח במה שגִלית ופירשת' (שם, פר' ויקהל, כה ע"ג, ועוד שם). וראה חלמיש, הריטואל, עמ' 89. בעצם מעין זה הוא האמור בירוש' שקלים ב ד: ‘כיון שאומרין דבר הלכה מפיהם של צדיקים שפתותיהן מרחשות עמהן בקבר' (או: ‘שפתותיו דובבות בקבר' — בבלי, יבמות צז ע"א).

				

				
					412	ברכות יח ע"ב (ועוד). בימי הביניים רווחה אמונה, משותפת לנוצרים וליהודים, שמתים חוזרים אל החיים כדי לדווח על הנעשה. וייזכר הסיפור הרווח על הסכם שנעשה מראש שהמת ראשון ידווח לחי על המתרחש למעלה (למשל, קב הישר, סוף פרק פח).

				

				
					413	פר' לך לך, מב ע"ב. וראה תשבי, משנת, ב, עמ' תרעח. ועל האר"י סוּפַּר כי ראה המון נשמות עולות ויורדות בבית החיים של צפת מדי ערב שבת (שמחה אסף, “אגרות מצפת", קבץ על יד, ת"ש, עמ' קכז = עמק המלך, יא ע"א-ע"ב).

				

				
					414	ילינק, בית המדרש, ה, עמ' 43. 

				

				
					415	זוהר ח"ב צט ע"ב — ק ע"א.

				

				
					416	זוהר ח"ג עא ע"ב. וראה רש"ז מליאדי, אגרת הקדש, סי' כז; דוד צבי הילמן, אגרות בעל התניא וכו', תשי"ג, עמ' 38. וכאשר יצאה נשמתו של רשב"י, החברים ‘התכנסו להילולא', לחופה, עם מקור נשמתו, ואז החלו ‘החיים האמתיים' (זוהר ח"ג רצו סוף ע"ב). 

				

				
					417	ראה זק, בשערי, עמ' 213. ואולי המקור כבר בתלמוד: ‘משה שפיר קא אמרת' (שבת קא ע"ב ועוד — הערת בני, ד"ר אריק). וידוע הביטוי המפורסם מתקוני זוהר, תס"ט, קיב ע"א: ‘אתפשטותיה [דמשה] הוא בכל דרא ודרא' (וראה רואי, אהבת, עמ' 414 והערה 22), שנתפרש כמעט כפשוטו. וראה יהודה ליבס המציין גם כי לפי אבן רשד, ‘השכל הפועל מתגשם בכל דור ודור בשכלי כלל המשכילים' (ליבס, המשיח, עמ' 107-106). ר' יהונתן אייבשיץ כותב כי ‘נשמתו [של משה רבינו] שורה בתוכֵנו ומשתתפת עם לומדי תורה' (יערות דבש, דרוש ט, בז' אדר, ירושלים תשמ"ח, ב, עמ' קמה). וראה ההערה הבאה. ולפי ר' נחום מטשרנאביל, גם כאשר אדם לומד דברי קודמיו מתקיימת בחינת ‘אתדבקות רוחא ברוחא' (ישמח לב, ריש מסכת שבת). גם מסופר על הבעש"ט שגילה לבנו שֵם שבכחו ישוב ללמוד עמו לאחר מותו. ראה שבחי הבעש"ט, עמ' 312. ואמנם מסופר עוד (שם, עמ' 163) על אדם שהיה בגן עדן ולימד באופן קבוע את חבירו בעולם הזה. כמו כן, מסופר על המגיד ממזריטש שנתגלה לכלתו בחלומה והדריך אותה בפרטים מסוימים. ועל ר' נחמן מברסלב מסופר כי נשמת הבעש"ט הורתה לו לאן לנסוע בארץ־ישראל. ראה צבי מרק, כל סיפורי ר' נחמן מברסלב, תשע"ד, עמ' 128. עוד מסופר על ר' נחמן שלא רצה להיקבר בארץ ישראל כדי שתלמידיו יוכלו להגיע אליו ‘ויהיה לו שעשועים ותענוג גדול מזה' (חיי מוהר"ן, סי' קסב). 

				

				
					418	ומעין זה בזוהר, ח"א, ד ע"א: ‘ר' שמעון ... אנת בלי בעפרא, ואנת קיים ונהג עלמא'. וראה חלמיש, מבוא, עמ' 234-232. ראה גם שם, עמ' 226. וראה גם שלום, פרקי, עמ' 314-311, הדן במשלים של ספר הבהיר (כיבוס בגדים או עקירת צמחים ונטיעתם). ר' שם טוב אבן שם טוב, שלחם למען אמיתות תורת הגלגול, אף הוא הביא את שתי המטפורות בראש דיונו (ספר האמונות, פירארא שי"ו, עג ע"א-ע"ב). וראה חלמיש, הריטואל, עמ' 89. נראה לי שהסיפור על רבי יהודה הנשיא שהופיע בכל ליל שבת בביתו כדי לקדש (כתובות קג ע"א) עשוי לשמש תקדים רעיוני לכל מה שנתפתח.

				

				
					419	תשבי, משנת, ב, עמ' תקכא.

				

				
					420	ראה חלמיש, ילקוט, עמ' 400-394. וכן הוא, למשל, באמונה שגוון הבגד שלובש אדם בשבת הוא הגוון שילבש אחר פטירתו (כנפי יונה, ח"ד, סי' ז. ועוד). ומעין זה: ‘מי שעושה בחייו מעשה בהמה יש לו לעבוד באותו עולם כבהמה' (ספר חסידים, עמ' 48, סי' סג). וכן מצינו בשו"ע או"ח, סי' תרו ס"ק ב: ‘אם מת אשר חטא [=פגע] לו, מביא י' בני אדם ומעמידם על קברו ואומר, חטאתי לאלהי ישראל ולפלוני זה'. וכן נודרים צדקה לעילוי נשמת הנפטרים (ראה אפרים א' אורבך, מעולמם של חכמים, תשמ"ח, עמ' 253) ולריבוי זכויותיהם (וכן באמירת ‘ברכות' בעת טעימת מאכלים בבית הנפטר בימי השבעה. ראה גם לעיל עמ' 83 הערה 9).

				

				
					421	האריכה בזאת פדיה, הרמב"ן.

				

				
					422	וראה שלום, זרמים, עמ' 37.

				

				
					423	וכך גם בחובת ‘שויתי': ‘בכל עת ורגע ... ובפרט שהוא יושב בטל ... וידמה בנפשו ויצייר במחשבתו כאלו אש גדול ונורא בוער לפניו עד לב השמים, והוא בשביל קדושת הש"י [=השם יתברך] שחטאתי לו' (צעטיל קטן, לר' אלימלך מליזנסק, סעיף א). 

				

				
					424	בדברי בן עזאי מופיע מוטיב השמחה שאינו מופיע בתיאור מעמד הר סיני בתורה. והוא נמצא גם בדברי ספר חרדים (אם כי במקביל מופיע האור במקום האש), להלן עמ' 159 הפניה 74. אולי יש בכך כדי להעצים את הממד האנושי במסגרת הרוחנית. מוטיב זה נתפתח גם בפיוט, כגון באזהרות לשבועות, בסוף ‘אתה הנחלת': ‘עליונים ששו ותחתונים עלזו בקבלת התורה'.

				

				
					425	ויק"ר טז ד, מהד' מרגליות, ב, תשי"ד, עמ' שנד-שנה. ראה גם פירוש האגדות לר' עזריאל, מהד' ישעיה תשבי, תש"ה, עמ' 40. וראה אפרים א' אורבך, “המסורות על תורת הסוד בתקופת התנאים", מחקרים בקבלה ובתולדות הדתות מוגשים לג' שלום, תשכ"ח, עמ' ו-יא. וראה דבריו: ‘האש המלהטת בסביבתם של לומדי תורה היא מעין אישור שהתורה הנלמדת היא תורה מסיני, אשר ההתגלות עליו היתה מלווה להבות־אש' (שם, עמ' ט). וכן מסופר על האר"י ‘שהיה רואה שהאש מלהטת סביבות החבירים' במירון (עמק המלך, י ע"ד). רמז ברור גם בויק"ר א א, וכן בריש ילקוט שמעוני, לפרשת ויקרא: ‘בשעה שהיתה רוח הקדש שורה עליו [על פינחס] היו פניו בוערות כלפדים' (ראה שמ' כ יח; יחז' א יג. וראה תורת האדם, כתבי הרמב"ן, ב, עמ' שה-שו). בהתאם לכך אציין, למשל, את המסופר על הבעש"ט שהיה ‘יושב ומיחד יחודים ופניו בוערות כלפידים' (שבחי הבעש"ט, מהד' הורודצקי, עמ' פז). ולפי תיאורו של המגיד ממזריטש, כאשר הבעש"ט קרא מספרות ההיכלות, ‘שמעתי קולות וראיתי ברקים ולפידים נוראים'. ראה שבחי הבעש"ט, עמ' 128 והערה 44 (= מהד' הורודצקי, תש"ך, עמ' עא-עב). מחקרים על כך נרשמו אצל אידל, החסידות, עמ' 317 הערה 3. גם במעשי השליחים ב ג נאמר כי רוח הקודש ירדה על הנוצרים הראשונים בצורת לשונות של אש. 

				

				
					426	בניהו, תולדות, עמ' 201; 180. מוטיב האש רווח. כבר במקרא התגלות אלוהית נדמית כאש (ברא' יד יז; שמ' ג ב; שם יט יח; שם כד יז; יחז' א יג; שם שם כז; דני' ז ט-י). וזו בוודאי עילה לייחוס במקרים אחרים בעלי משמעות (מל"ב א י; שם ב יא). וכך במקורות מאוחרים. למשל, זוהר חדש, מדרש הנעלם, ווארשא תרמ"ה, י רע"ד; וראה גם בריש אדרא זוטא ובסופו, זוהר ח"ג, רפז ע"ב, רצו ע"ב (בהתאמה); הקדמת ספר הפליאה; זק, בשערי, עמ' 48 הערה 82. וכן בפיוט. ראה אידל, היבטים, עמ' 109. ר"מ אלשיך, בפירושו לויק' טז ג, משווה בין האש היורדת על המזבח לבין האש היורדת על השלחן בעת אמירת דברי תורה. על רמ"ק מסופר כי ‘עמוד אחד של אש הולך לפני המִטה' (שמחה אסף, “אגרות מצפת", קבץ על יד, ת"ש, עמ' קכח. וראה M. Idel, Ascensions on High in Jewish Mysticism: Pillars, Lines, Ladders, 2005, pp. 101, 116-119). רח"ו מספר כי בחלומו אשה (כנראה אמו) העלתה אותו ‘לראש הסולם, וארא והנה שם חלון גדול עגול ושלהבת אש גדולה יוצאה ממנו רצוא ושוב כמראה הבזק' (ספר החזיונות, מהד' משה פיירשטיין, תשס"ו, עמ' 75). בדומה לכך מסופר על אשת הבעש"ט, שראתה את ריקודי חבורתו בשמחת תורה ו'ליהטה אש סביבותיהם' (שבחי הבעש"ט, עמ' 125; מהד' הורודצקי, תש"ך, עמ' צח). בהקבלה לכך אפשר להביא את המסופר בפי ר' יעקב יוסף מפולנאה, ‘שפ"א [=שפעם אחת] עמד כלי גדולה עם מים בשעה שהבעש"ט הי' מתפלל, וראו שהמים נעים ונדים וממש השראת השכינה היה עליו ... כמ"ש מפני אשר ירד עליו ה' באש ויחרד כל ההר מאד, אך לא היה ניכר ובמים היה ניכר מאד' (שבחי הבעש"ט, עמ' 86-85). ראה גם חלמיש, ילקוט, עמ' 327. ועל עמוד אש על קברים ראה שמואל אשכנזי, אלפא ביתא תניתא דשמואל זעירא, תשע"א, ב, עמ' 811-808. נראה לי שגם האמור על האר"י ש'רוב סודותיו גילה אותם בשדות ובמדברות' (עמק המלך, הקדמה, יב ע"א), מתכתב עם רעיון חז"לי (כגון שהש"ר ג) שתורה ניתנה במדבר. ושוב נסגר מעגל. (על נימוקים נוספים ראה לעיל עמ' 119 סוף הערה 1). 

				

				
					427	רקנטי, סוף פר' תשא, נה ע"ד. על דרך זו כותב ש"י עגנון (סיפורים נאים של ר' ישראל בעש"ט, האש והעצים, תשכ"ז, עמ' ק): ‘כשפתח הבעל שם טוב את הדלת שמע שהמגיד לומד עם תלמידיו פרשת השבוע עם פירוש רש"י, ורָאה הבעל שם טוב שהעלה המגיד את תלמידיו ממש למדריגת מעמד הר סיני'. 

				

				
					428	עמודי שמים, שסז ע"ב. ויש מקום לציין גם את החובה ‘כשנוטל ס"ת ... וצריך לגשת אל התיבה קרוב עד שיוכל לראות אותיות התורה היטיב כדי שימשיך לו הארה משם' (סידור האר"י, זאלקווא תקמ"א, פ ע"א). וכן, למשל, בתחילת לקוטי יקרים (ג ע"א): ‘ריב"ש אמר, אדם שהוא קורא בתורה ורואה האורות של האותיות שבתורה' וכו'. אותיות מפיקות אפוא אור ואש. (ומעין זה נתפרש בצוואת הריב"ש, עמ' ו: ‘"הוי זהיר במצוה" ... שהנשמה תאיר ותזהיר ממצוה קלה כבחמורה'). כך הוא גם בזוהר ח"ג רב ע"א: ‘אין לך מלה בתורה שאין בה כמה אורות מאירים לכל צד' (ראה שלום, פרקי, עמ' 64-63, ובכלל זה הגימטריא של אור=רז, דהיינו האור מפיק סודות). אגב, לפי ר' שמחה בונם מפשיסחה אין שוויון. לדבריו, ‘המעשה רז, והבינה אור' (ר' שמואל משינאווה, רמתים צופים, ווארשא תמ"ה, עמ' 199).

				

				
					429	סידור שערי רחמים, כ"י מכון בן־צבי 2217, דף 109 ע"ב.

				

				
					430	על כך שהמיסטיקה הקבלית אינה אינדיבידואלית העמיד משה אידל בכמה ממחקריו.

				

				
					431	זוהר ח"ב יד ע"ב. תרגום: שומעים את קולו כל הכסאות וכל הרקיעים וכל המרכבות ... מי רואה קולות שמהלכים בכל הרקיעים.

				

				
					432	וראה ראשית חכמה, שער ב פרק ו, סז ע"ב: ‘שהחושים הם כנשמה שבמוח, ומתגלים לחוץ בציור הזה'.

				

				
					433	ולכן כתוב ‘קולות' בלשון רבים. ובדרושים אחרים: ‘אנכי ה' אלהיך — ולא אלהיכם'. על ראייה רב־גונית נקרא בילקוט שמעוני, שמות, רמז רפו: ‘נראה להם הקב"ה כאיקונין זו שמראה פנים לכל צד'. וראה חלמיש, ילקוט, עמ' 286.

				

				
					434	דיון על מוטיבים של אש ומים ראה אצל פדיה, המראה, עמ' 207-137; טרכטנברג, עמ' 197; נגן, מים; דליה חשן, אש ומים, תשע"ב. דומה שאין צריך לומר שלעיתים נובעות השלכות מנוגדות ממוטיבים של אש ומים.

				

				
					435	המילה ‘יסף' נתפרשה בידי פרשנים שונים בכיוון של פָּסַק. כמו כן, ‘אנו מברכין “נותן התורה" [בלשון הווה] להורות שהקב"ה נותן עוד את התורה' (אור המאיר, ד ע"א). וראה י' סילמן, קול גדול ולא יסף, תשנ"ט, לאורך הספר. וכבר ברע"מ, ועוד, מופיע משל הבאר להורות שנביעתו אינה פוסקת.

				

				
					436	רעיון זה מופיע רבות ולא אכנס כאן לפרטי גלגוליו. וראה שלום, פרקי, פרק שני; אידל, שלמויות, עמ' 142, ולאורך כל הספר; M. Idel, ‘Infinities of Torah in Kabbalah’, in G. Hartmann & S. Budick (eds.), Midrash and Literature, London 1986, pp. 141-157. אזכיר רק את האפשרות של שיכול אותיות, קריאה ישר והפוך וכו' שמעצימות את קריאת הכתובים ומשמעותם. ולפי ר' אלישע גאליקו, בכך ייחודה של התורה לעומת יתר הדתות. ראה פכטר, חבורות, עמ' 200-198. מבחינה זו התורה היא שירה (דבר' לא יט), אשר בניגוד לפרוזה מתייחדת בריבוי משמעיה. ויש לציין, שעם הסכנה ההרסנית הטמונה למעשה ברעיון האינסופיות (שבתי צבי ויעקב פרנק יוכיחו) ידעו המקובלים לשמור על המסגרת המקורית, בהיות ההרמנויטיקה פרשנית ומוגבלת ביצירתיותה, בחינת ‘אפילו מה שתלמיד ותיק עתיד להורות לפני רבו כבר נאמר למשה בסיני' (ירוש' פאה ב ו; ויק"ר כב א).

				

				
					437	עמק המלך, מב ע"א.

				

				
					438	ר' יהודה קורייאט, מאור ושמש, ליוורנו תקצ"ט, קיז ע"ב.

				

				
					439	וכך, למשל, עמדו אברהם ויצחק, מימין ומשמאל, לצד יעקב במאבקו נגד ‘האיש' שאינו אלא שרו של עשו (זוהר ח"א קמו ע"א, קסו ע"א; שקל הקדש, עמ' 13). והשווה לעיל עמ' 73 הפניה 10. כמו כן, סיפורים לא־מעטים מהלכים על מסכת חגיגה שהירבו לעסוק בה, וזו הפכה להיות אשה בהקשרים שונים. ראה, למשל, ר' יצחק אבוהב, מנורת המאור, מהד' יהודה פריס־חורב, פרק ריג, תש"ל, עמ' 443; צפנת פענח לר' משה אלאשקר, תשנ"א, דף 55 א-ב; ולאחרונה: מאמרו המקיף של י"י סטל, סגלה, גליון 25, אדר א' תשפ"ב, עמ' 20-1.

				

				
					440	דגל מחנה אפרים, פר' ואתחנן, פג ע"ג. ראה גם שלום, פרקי, עמ' 224.

				

				
					441	ר' יצחק אייזיק מקומרנא, שלחן הטהור, הל' תפילין, סי' לד, זר זהב, אות א. ועוד אצלו. וכן ר' צדוק, פרי צדיק, מאמר קדושת שבת, מאמר ז (נזכר אצל יהושע מרק, קריאות תלמודיות בספרות תיקוני הזוהר, עבודת מ"א, תשע"ט, עמ' 61 הע' 167). 

				

				
					442	ח"ג רמה ע"א. וכך רקנטי, פר' קרח, עו ע"ב: ‘מחלוקת קרח עם אהרן היה דוגמ[ת] רוח הטומאה ורוח הקדש'.

				

				
					443	שבמקרא מכונה: שפת כנען (ישע' יט יח), או יהודית (ישע' לו יא; נחמיה יג כד). וראה הקדמת רס"ג לספר האגרון, מהד' נחמיה אלוני, תשכ"ט.

				

				
					444	סוטה פרק ז משנה ב. וידוע טעמו של הרמב"ם כי אין בלשון הקודש מילות גנאי והיא שפה נקייה (מו"נ ג ח). ברם, חכמים וחוקרים רבים חלקו עליו, ונציין רק מקצתם: רמב"ן בפירושו לשמ' ל יג; מהר"ל, נתיב הצניעות, פרק ג. וראה יעקב לוינגר, הרמב"ם כפילוסוף וכפוסק, תש"ן, עמ' 99-96; יצחק טברסקי, מבוא למשנה תורה לרמב"ם, תשנ"א, עמ' 241, 244. ראה גם משה אידל, אברהם אבולעפיה, תשנ"ד, עמ' 43-30; אידל, שלמויות, עמ' 124; דן, הקדושה, פרק חמישי. אגב, בקהילות יהודיות מסוימות היתה לכך השפעה גם בנושא יומיומי מעניין. כאשר עסק אדם באחד מכתבי הקודש הוא כינה אותו, בשיח היומיומי בלשון הלועזית, גם ברהיטות הלשון בשם ‘ספר'. אך כאשר התכוון לספר של חולין השתמש במילה הלועזית המתאימה.

				

				
					445	למשל, ריה"ל מנמק זאת בכך שהיא ניתנה מפי הקב"ה. ראה הכוזרי, מאמר א סעיפים נג-נו; מאמר ד סעיף כה. ראה גם מאמר ב סעיפים סז-סח.

				

				
					446	למשל, בפירושו לאבות א יז כותב הרמב"ם: ‘...קדושת השפה לפי שאין ראוי להשתמש בה אלא בענינים נעלים' (מהדורת הרב יוסף קאפח, עמ' רעד). והשווה אגרות הרמב"ם, מהדורת יצחק שילת, סי' כג, תשנ"ה, עמ' ת.

				

				
					447	סי' תשצט, עמ' 201.

				

				
					448	שעניינו גם עוצמת הרגש האינטואיטיבי שמעל לחוק היבש.

				

				
					449	אגב, יש סבורים ‘שהשפה העברית ניחנה בתכונות מסוימות, המעניקות לצירופי אותיות ושמות הקודש יכולת להשפיע על גופים ומאורעות בעולם' (אידל, החסידות, עמ' 122). ראה גם משה אידל, ‘חלון ההזדמנויות' של הקבלה, דעת, 48 (תשס"ב), עמ' 15-14; דן, הקדושה, עמ' 114.

				

			

		
	
			פרק יד

			מימוש כוונות, רצונות ומחשבות באמצעים גשמיים

			ראינו עד כה אמירות, מעשים ואפילו מחשבות אנוש — עד כמה הם יכולים להשתרג בעולם הרוח. אמנם הגבול דק מאוד, ועדיין אנו במרחק מסוים בין ציור ל־, או רמז ל־, ואפילו סמל ל־, לבין ‘המשכה', תערובת או הזדהות של ממשות ורוח. הנה כאשר מקובל קדמון כותב, למשל, ‘כולם [=עניינים שונים, כמו גן עדן וכלי מקדש] ציורים לדברים הרוחניים' הגם שהסודות הנרמזים הם ‘מעט מזעיר מן המועט ההוא שהגענו [אולי צ"ל: שהשגנו] אנו יודעים כי מה שאבדנו הוא דבר לא יספר מרוב'450 — הרי למרות הרצון לקשור את הסמל במסומל עדיין קיים מרחק בין העצמים הגשמיים לבין הסודות הנרמזים. וכן, ‘אין אלו האותיות ואין זו הצורה עצמה של ראובן בן יעקב, צורתו ותבניתו ומהותו, אלא זכרון שזה ראובן בן יעקב הכתוב הוא סימן כנגד אותו עצם ותבנית הידוע הנקרא ראובן בן יעקב'.451 כלומר, לפי דעה זו, אין זהות בין שֵם אדם לצורתו שהוא רומז אליה.452 וכך סוכם העניין בלשונו של ספר חסידי חשוב: ‘זה כלל גדול בכל ספרי קבלה שאין דמיון בין הרוחני והגשמי כלל ... רק לסימן'.453

			אולם פעמים שהמרחק האמור מצטמצם. בהקשר זה יצוין השימוש הרווח בסמלים,454 בייחוד בתפיסה הרואה בסמל ממשות. הנה, הקשת אינה סמל בלבד לספירת מלכות, אלא ממשות,455 ולפיכך אסור להסתכל בקשת, כדמות נקבית.456 וכמו הקשת כן הלבנה.457 ובהקשר לכך, יש להסיר את הסכין מהשולחן בעת ברכת המזון כי הסכין אינה סמל בלבד, אלא היא עצמה ממשות של הדין, ואין מקום לדין ולברכה במקום אחד. ומאותה סיבה ממש, טענו מקובלים, כי בשבת אין צורך להסיר סכין משום שאין שלטון לסטרא אחרא ביום השבת.458 הסכין הפיזית אמנם נשארת סכין, אך היא נטולת משמעות רוחנית־מטפיזית, ולפיכך אינה מסוכנת. כיוצא בכך, ‘אין ראוי לקדש על יין בסעודה' שלישית, כי ‘עיקרו רחמים גמורים ואינו ראוי לעורר היין בגו סעודה זו' (פרי עץ חיים, שער יח פרק ו). גם אין יושבים בדין בימי ניסן ותשרי, מפני שימים אלה משופעים במצוות, וממילא בשמחה, ואז הדין מסתלק מאליו מן העולם.459 כמו כן, על האר"י נאמר שבראש השנה נמנע מלקרוא משפטים מתוך ‘אבינו מלכנו' שנזכר בהם ‘חטא'.460

			כיוצא בכך, אכילת דג בשבת, כי עיניו פקוחות לעולם, מייצגת או אפילו ממַמשת בעינינו את העין האלוהית הפקוחה בעולם לעולם. וכך ב'תשליך' הולכים אצל מים כי ‘מים מורים על החסדים [שהמתפלל מצפה להם ביום הדין] וגם דגים רומזים על עינא פקיחא [סמל להשגחה האלוהית לטובה]'.461 כמו כן, שלשול הבגד וניעורו ליד המים בעת התשליך מסמל או מממש את הרצון לנער מן האדם את הקליפות ואת היצר הרע.462 ‘וזה טעם החסידים הראשונים, בימי העצירה [של גשמים] היו משליכים מים לפניהם בעת תפלתם כדי שיתכוון לבם אל הענין ההוא ותתפעל נשמתם וימשוך כפי התעוררותו'.463 בכל אלה הרמזים “עבים" יותר, ופענוח הקשר בקלות משיג תכלית רוחנית חשובה.

			אף זאת, פעולות שנדרשו במהלך התפילה, בעיקר בחוגו המיסטי־צוּפי של ר' אברהם בן הרמב"ם, ובהשפעת האיסלאם, כדוגמת פרישת הידיים, הדגשת העמידה על הרגליים, ואצל מקצת המיסטיקנים: עמידה סגפנית על קצות האצבעות,464 וידועים דברי הזוהר שנרשמו בהקשרים שונים: ‘אמר רבי שמעון ארימת ידי בצלותין לעילא',465 וכמו כן המסורת המספרת על ר' נחמן מברסלב שאמר כי מטרת הריקוד היא להתרומם טפח מעל הקרקע — כל אלה מכוונים לקָרֵב, כביכול פיזית, את האדם לעולם העליון.466 ולכן כבר בראשית החסידות דובר על הצורך להפסיק מעט בעת הלימוד משום העוצמה הפיזית והרוחנית שנדרשה למעשה הדבקות (ואפילו כדי איון גופני).

			מן הזיקה הרבה הקיימת בין המופשט והמוחשי ניתן להגיע לתופעות נוספות. לפעמים נכרכים תחומים שונים ומתוכם מתגלה המורכבות הקוסמית: 

			יתן ב' ידיו על הפת בשעת ברכה, שיש בם עשר אצבעות כנגד עשר מִצות התלויות בפת ... וגם כנגד עשר מלאכות שיש מן החרישה עד האפיה כי בכל מלאכה נעשה בירור נ"ק [=ניצוצות קדושים] כנודע. לכן יש עשרה תיבות בברכת המוציא, עשרה תיבות בפסוק עיני כל וכו'.467 

			לפנינו שורה של הליכות ופעולות הקשורות באותו דבר ונופלות אצל המקובל תחת קורת גג משמעותית אחת, שעניינה התקדשות במצוות או בתפילות, ואפילו במעשי חולין, המובילה לתכלית הנעלה של בירור ניצוצות. וכך, למשל, צל הסוכה (הנדרש כחובה במשנה סוכה א א) אינו בא להגן על הגוף מפני השמש אלא ‘לאגנא על נשמתא, בצלו חמדתי וישבתי (שה"ש ב ג)' — בלשון רע"מ (ח"ג רנה ע"ב), או ‘צלא דמהימנותא' בלשון הזוהר (ח"ג קג ע"א).468 

			כיוצא בכך, אדם מבקש באמצעים פיזיים־גשמיים לממש כוונות, רצונות או מחשבות. למשל, האשה האלמנה נדרשה מאת אלישע להרבות כלים כדי לזכות בברכת השמן, וכאשר תמו הכלים נעצר השמן,469 ואין הברכה שורה במקום ריקן.470 ציבור שמצפה לגשם נתן מטלית רטובה ביד אישיות תורנית לפני קבורתה.471 אשה המתקשה בלידתה תנגוס פיטמת אתרוג.472 ויש שיניחו מפתח על כרסה של היולדת.473 ואילו ר' שמחה בונם מפשיסחא הקיש על קופסת הטבק שלו למטרה זו.474

			ויש שמרחיקים לכת ורואים במעשה האדם כמין פעילות אקטיבית אינטרסנטית.475 הם רואים במעשה האדם כמין רמז בטוח למה שמתבקש מן העליונים. דרך זו יש בה מֵריח המאגיה, ומקובלים מתקופות וממקומות שונים מצביעים עליה. כגון: ‘ולאחר שנתקדשו הידים צריך לזקוף אותם למעלה לרמוז לעליונים להריק ברכות למטה'.476 וכפי שציין ר' יעקב בן ששת: ‘וכשהיה רוצה לקבל כח מלמעלה היה פורש כפיו'.477 ‘ונתחייב המברך להניע ראשו כדי להורות המשכת הברכה מלמעלה למטה'.478 וכן: ‘ויכניע את ראשו להמשיך הברכה מלמעלה';479 ‘ולזה אנו מורידים השפע בכריעה'.480 ואף בקבלת האר"י: ‘וזהו הטעם הכריעה זו לכוין להוריד אוה"מ [=אור המקיף] דרך ירידה בכל העולמו[ת] מלמעל[ה] למטה עד העשי[ה] כולה'.481 וכך נהג הרבי ממונקאטש לרקוד בשמחת תורה לפי סדר הקשור בשם שד"י.482 

			למעשה, כבר בתלמוד (ברכות יג ע"ב) מצינו שיש להמליך את הקב"ה בששת רוחות השמים באמירת הפסוק שמע ישראל, שאף בו יש שש תיבות. אך אין מצוין מעשה כלשהו, ואת זה הדגיש, כמדומה, ר' יהודה הברצלוני, כי ‘צריך האדם לעשות נענוע הראש ועיון על זה הסדר'.483 והוא הדין לנענוע ארבעת המינים לששה רוחות, לפי אחד ההסברים, כדי לגרש טללים רעים ומזיקים.484 

			וכן הוא עניין פתיחת הידיים, בעיקר בעת אמירת המילים ‘פותח את ידך',485 ור' יוסף חיים אף ראה חובה בעשיית ‘פעולה דמיונית' זו שכביכול משפיעה באופן מאגי.486 ואולי גם כשאדם מנשק המזוזה קודם צאתו בבוקר לבית הכנסת ‘אומר: בכל דרכיך דעהו והוא יישר אורחותיך ... ובכל פעם שיאמר זה יטה ראשו נגד מזרח דרום מערב צפון מעלה מטה'.487 הטייה זו לכל הכיוונים, ולפי סדר הספירות, מבטיחה בפשטות שלא יאונה לאדם כל רע בשום מקום. 

			וחשובה מאוד הוראתו של רמ"ק: ‘כאשר ירצה לפעול פעולה ויצטרך אל המשכת הדין אז יתלבש האדם ההוא בבגדים אדומים ... וכאשר יצטרך חסד ורחמים יתעטף לבנים. ולנו בזה ראיות ברורות מהכהנים שהמשכתם מצד החסד ובגדיהם בגדי לבן ... מהגונים הנראים לעינים או המצטיירים בשכל בגופני יתפעל הרוחני, והנפש תעורר לרוח והרוח לנשמה והנשמה ממציאות למציאות עד שתתעלה אל מקום יניקתה ... יען שהם כמים הפנים לפנים'.488 כל מציאות היא טרנספרֶנטית ומשתקפת במה שמלפניה ושלאחריה, ועד ‘מקום יניקתה', וממילא היא יעילה.

			פעולות אלו מבטאות הזדהות ואף מקבלות טעם מאגי. הוא הדין באשר לחובת העמידה או הישיבה בעת עשיית פעולות מסוימות או בעת אמירת טקסטים קנוניים, כמו, למשל, אמירת שירת הים בשמחה בעמידה ובכוונה.489 לא פחות מהן חשובה אמירה שלוש או שבע פעמים (וגם יותר), או בסדר ‘ישר והפוך',490 או באזכור שמות אלוהיים בצירופיהם השונים, כדי לחזק את הכח המאגי. ולמשל, ‘נהגו חסידי מקובלים לקום כשאומרים פסוק זה [ישמחו השמים] כדי לעורר האהבה ולעזור אל החיבור'.491 וייתכן שגם השמעת קול שופר לא באה אלא להעצים את קול התפילה האנושי.492

			מכאן מובן מדוע המברך אינו מסתפק במלל, אלא שם ידיו על ראשו של המתברך. כביכול בעת שילוב הרוחני והגשמי מעביר בפועל את הברכה.493 יפה היא אפוא בפשטותה לשון הזוהר והמקובלים בהקשר זה: המשכה.494 ובעקבות הכתוב (ברא' מח י) מסביר ר' עובדיה ספורנו, שמקום שאי אפשר לראות (בשל עיוורון) לברך — הדרך היא נשיקה, שפירושה שוב, לדעתי, מגע פיזי כלשהו דרכו עוברת הברכה מהנושק אל המנושק, מהמברך אל המבורך.

			ואמנם במקורות שונים נמצא כי מגע פיזי של יד מעביר כוחות רוחניים. כך בירמ' א ט, וכך בזוהר: ‘קם רבי אלעזר, אעבר ידיה אפומיה דרבי חייא, פתח פומיה רבי חייא ואמר, חמא עינא מה דלא חמינא'.495 ואפשר גם להיפך.496 משה רבינו מבקש ‘מחני נא מספרך אשר כתבת' (שמ' לב לב). כביכול מספיקה העברת ידך על שמי הרשום בספרך כדי להמיתני. וכן תהל' קלט טז: ‘ועל ספרך כלם יכתבו'. כמו כן, מסופר כי: ‘והעביר הבעש"ט ידיו על פניו של המוכיח ונשכח ממנו כל פרטי הסודות'.497

			מכאן, גם אדם שאינו מבין בעולם הכוונות אבל מקיים מצוה כפשוטה, פועל את הפעולה התיאורגית הקבועה. כלומר, המעשה הגשמי בא לידי מימושו המלא בצורת המשכת שפע רוחני מלמעלה, שהרי דבר זה טבוע ביסודם של מעשים.498 ואסתפק בדוגמה אחת מדברי ר' מאיר אבן גבאי: ‘התורה והמצות שהם האמצעי, הושם בטבעם זה הכח ... שיהיו הם המפתח לפתוח המקור ההוא שנבעו ממנו ... לפי שכל הבנינים מתיחסים זה עם זה. ומזה היה מטבע העבודה לשם המיוחד שהוא הייחוד ... אף אם לא יכוונו לעצמם'.499 וכך חזרו והורו בעת החדשה כי ‘מצוות האלוהיות פועלות בסגולה ועושות רושם למעלה, אף שנעשות בלתי הכוונה הפרטית, רק שצריך לכוון הכוונה הכללית'.500 זהו בוודאי שלב חשוב בזיקת רוח־ממשות, שדומה כי גבר והלך ככל שנקפו הימים.

			וכך היפוכו של דבר. דברי הנביא ישעיה ש'עונותיכם היו מבדילים בינכם לבין אלהיכם' (ישע' נט ב) נתקבלו בצורה המוחשית ביותר. למשל, ‘אם הפגם יהיה למטה, בנפש היסודית, מפני מדות רעות שבנפש החיה או מפני מאכלות אסורות המשקצים נפש הצומחת, וכן כל כיוצא בזה, אז לא יהיה כח בתחתון לעורר להמשיך השפע העליון, ונעשה מסך מבדיל שם'.501 וביתר ממשות: ‘וידוע שהחטא [הוא] פגם וכתם וחלודה בנפש. וזהו חולי הנפש הטהורה. וכשהיא בטנופה ובכתומה [מלשון כתם] אינה יכולה לראות ולהשיג השלמות האמיתי, שהוא סודות התורה ... וכשאיננה טהורה אינה יכולה לראות'.502 כלומר, החטא מונע השפע מלרדת בהיותו מסך ממשי החוצץ בין העולמות. 

			יתר על כן, ככלל, כל מעשה טוב של אדם טווה חוט בלבוש הרוחני שלו בעולם העליון. מעשי המצוות רוקמים במקביל חלקי לבוש שאדם יתכסה בו בעולם העליון.503 רעיון זה, שהופעתו הראשונה בספרות העברית היא בחיבור יפה מן הישועה לרב נסים גאון, זכה לעיבודים ולהופעות גם בספרות המאוחרת ועד לחסידות. כנגד זה, אדם שחטא, לפי אחד התיאורים בזוהר,504 נמצא כי אחד הימים הקצובים לו לחיות נמצא חסר, דהיינו הוא מעורטל מאותו חלק לבוש, והוא שנאמר על אדם וחוה לאחר חטאם כי ‘וידעו כי עירומים הם'.

			מבחינה זו, שום דבר בעולם אינו הולך לאיבוד. בקבלת האר"י מודגש כי ‘כל דבר שבקדושה עושה רושם ומניח רשימו במקום שעובר'.505 ובניסוח אחר: ‘כל דבר שבקדושה בכל מקום ששורה נשאר ממנה שם רושם קבוע תמידי, לא ימוש משם'.506 ואצטט מספר חסידי המדגים בפועל משמעותה של הרשימו: ‘שאם בני אדם יושבים ועוסקים בתורה נעשה בהמקום ההוא רשימו, שאם אחר כך יושבים שם בני אדם גורם המקום ההוא שגם הם יעסקו בתורה. וכן בהיפוך חס ושלום'.507 ואולי קדם לכל אלה המושג ההלכתי של ‘מקום המקדש', דהיינו הקדושה הרוחנית נשארה גם כשהמקום הפיזי חרב ובני אדם שוב אין פוקדים אותו.508 

			וכך גם בכיוון שלילי.509 אכן, על יסוד האמור במסכת כלה רבתי נמצא בזוהר: ‘רשע עונותיו חקוקים על עצמותיו, והכי [=וכך] צדיק זכיותיו חקוקים לו על עצמותיו'.510 ומצינו כי ‘כדי להעביר הרושם צריך שיבכה וירחץ בדמעות פניו, וטוב להעביר הדמעות על מצחו, כי במצח נכתמים העונות'.511 דמעה גשמית מוחה אפוא רושם רוחני ביסודו. (וכך טבילה במים, כדלעיל).

			משמע, מעשה של אדם חוקק בגופו את רישומו, בעיקר בפניו512 ובמצחו,513 ולא פחות מזה חשובה הדעה שמעשי האדם נכתבים ב'אוויר הספיריי' המקיף את האדם.514 ואין אלו דברים בעלמא, שכן אישים בעלי סגולות רוחניות מיוחדות מסוגלים לקרוא את הרשום ולפענח את המעשה שנעשה.515 מסגרת זו, הידועה כבר מן העבר הרחוק ככירומנטיקה או שרטוטי פנים, ריח וכו', חוזרת ומתעצמת במיוחד בסיפורי ההגיוגרפיה למיניהם, ובראשם על האר"י ועל הבעש"ט.516 והרי כל חכמת הפרצוף והשרטוטין בנויה על כך שהאופי הפנימי משתקף בחזות החיצונית. למשל, ‘אם בבת עינו תנועתה קלה וממהרת והראות מחודד — הוא גנב ורמאי ולץ'.517

			מעין זה היא הפרקטיקה של ראיית צל האדם בהושענא רבא. וכך קרה בסיפור על הבעש"ט ש'אינו רואה את עקביו' של ר' חיים בן עטר, שמכאן הסיק ר' אברהם גרשון שר' חיים אינו בחיים.518 אף ניתן לראות במבנה גופו של אדם את מִספר ימי חייו.519 

			דרך אחרת של רוחניות המתנוצצת מתוך מעשה גשמי (מצוה) אפשר למצוא במסופר על מר עוקבא שבעל תשובה היה, ‘וכשהיה יוצא לשוק היה נר דולק בראשו מן השמים'.520 וכך נאמר על דרכם של חסידים ראשונים, ‘שהיו בטלים מלמודם למלאכת התבודדות והדבקות ומדמים אור שכינה שעל ראשיהם כאלו מתפשט סביבו והם בתוך האור יושבים ... רועדים בטבע ושמחים על אותה רעדה'.521 אופייני מאוד הכינוי הרווח לרשב"י בזוהר: ‘בוצינא קדישא', דהיינו, מאור קדוש.522 וכן כותב ספר חרדים, יא ע"א, על אור התכלת המנצנץ בראש הצדיק.523 וכך מסופר על הבעש"ט שישב ליד תנור ‘ואור זורח עליו ... כי האור עמד עליו כקשת'.524 חשוב מאוד לציין כי אור זה יכול לשרות גם על ראש אשה צדקת, כמו דִי פרוּמֶע ריבֶעלֶע.525 בהקשר זה יש לראות את הנאמר בזוהר על ספר התורה של המשיח ש'אתוון דיליה שלהובא דאשא ... כלהו בלטי ומנצצי'.526 ובעקבות זאת מסופר גם בחמדת ימים (ולפני כן בשו"ע של האר"י) על גדיאל נער: ‘ובשעה שהוא מוציא אותיות שם המפורש מפיו בולטות האותיות ונוצצות על ראשו'.527 ועל האר"י נאמר שבעת הגבהת ספר תורה התקרב כדי לראות את האותיות ממש, כי ‘עי"ז [=על ידי זה] נמשך אור גדול אל האדם'.528 שוב מופיע הקשר בין הגשמי וייצוגו הרוחני. וכדרכנו אפשר לראות כאן קריאה ‘פשטנית' של ‘פתח פיך ויאירו דבריך'.529

			נראה שהמקור לנושא האור הוא היותו מראשוני הנבראים, ועליו נאמר ‘כי טוב'. אפילו המילה ‘טוב' עצמה נתפרשה בהקשר של אור, כך בַּפּועל ‘להיטיב את הנרות', ומכאן דרשת חז"ל על ‘ותרא אותו כי טוב' (שמ' ב ב), שעם לידת משה נתמלא הבית אורה.530 אך גם בהמשך חייו, ‘כי קרן עור פני משה' (שמ' לד כט-לה), עד שלא יכלו להביט בו והוא נזקק למסוה. ובעקבותיו אף על אותו האיש נכתב: ‘פניו זהרו כשמש, ובגדיו הלבינו כאור' (מתי יז ב). ונראה שגם המופע של ‘בגדי לבן', ביהדות ובדתות אחרות, קשור באור. אכן, די טבעי ומובן השימוש במוטיב האור, ולא סתמי הוא הביטוי השגור: ‘פניו מאירים כזוהר הרקיע'.531 לא רחוק מכך אפשר להצביע גם על רעיון ההילה (אַאורה) האופפת אדם.532 ומעניין שאף חלומו של דניאל על הקב"ה כולל את הביטוי ‘ונהורא עמֵה שרֵא' (דנ' ב כב). ואפשר גם: נהר די־נור.533 בכל אלה עולה בבירור הקשר ההדוק בין הרוחני והגשמי. 

			

			
				
					450	ביאור, מיוחס לר"י אבן סהולה, לרמב"ן ריש פר' תרומה. והשווה פדיה, הרמב"ן, עמ' 183, 203 הערה 133.

				

				
					451	שערי אורה, שער א, ב ע"ב; קל"ח פתחי חכמה, ירושלים תשכ"א, עמ' 33. 

				

				
					452	נראה כי כאשר מדובר בשם אלוהי, ובמיוחד השם המפורש, כי אז ‘אמתת הוייתי הוא שמי ושמי הוא עצמות מהותי' (מאיר בניהו, “ר' יהודה אלבוטיני" וכו', סיני, תשט"ו, עמ' רמח, והרבה כיו"ב). וכן: ‘ה' אחד ושמו אחד' (זכר' יד ט); ‘שמך בך ובך שמך' (רפאל י"צ ורבלובסקי, “תיקון תפילות" וכו', ספונות, ו, תשכ"ב, עמ' קעה הע' 20); ‘הוא בשמו ושמו בו' (אלכסנדר אלטמן, “לשאלת בעלותו" וכו', קרית ספר, מ, תשכ"ה, עמ' 267); חלמיש, ילקוט, עמ' 42, 73. ואין זה כך במישור האנושי. ‘השם אינו העצם אלא השם הוא מורה על העצם' (גרשם שלום, “שרידי ספרו של ר' שם טוב" וכו', קרית ספר, ח, תרצ"א-תרצ"ב, עמ' 406). וראה לעיל עמ' 98 הערה 70. 

				

				
					453	לקוטי יקרים, לה ע"א.

				

				
					454	יש לצמצם מעט את הדברים. למשל, ארנסט קסירר כתב: ‘אין הוא [האדם] חי עוד בעולם הטבע בלבד, אלא בעולם של סמלים' (מסה על האדם, תשט"ו, עמ' 40). אך הקבלה האקסטטית אינה מכירה בסמלים. גם בקבלה התיאוסופית אין משמעות אחידה לסמל. ראה בועז הוס, “הגדרת הסמל של ר' יוסף ג'יקטילה" וכו', מחקרי ירושלים במחשבת ישראל, יב (תשנ"ו), עמ' 176-157. ראה גם דברי ליבס שהובאו לעיל עמ' 48 הערה 4. וראה גם אידל, היבטים, עמ' 223, ולאורך פרק ט ובהערות (עמ' 391 ואילך); אידל, שלמויות, פרק י; אברהם אלקיים, “בין רפרנציאליזם לביצוע", דעת, 24 (תש"ן), עמ' 40-5 (וראה שם הערה 22); בועז הוס, על אדני פז, תש"ס, עמ' 87-78. וראה דוד לנג, מגמות בסימבוליקה, עבודת מ"א, תל־אביב תשע"א. ואכמ"ל.

				

				
					455	וראה חלמיש, הריטואל, עמ' 194-193.

				

				
					456	ראה תקוני זוהר, תקון נח, תל־אביב תש"ח, צב ע"ב, ובניצוצי זוהר, אות ז. ראה גם זוהר ח"ג פד ע"ב; רקנטי, פר' נח, כ ע"א (‘סוד הקשת נורא מאד'); מאירת עינים, עמ' לח. השווה לעיל עמ' 76 הערה 22. וכאן עלי להרחיב מעט. בתלמוד, חגיגה טז ע"א, נאמר כי אין להסתכל בשלושה דברים: קשת, נשיא וכהנים. לעניות דעתי, שני הראשונים נדרשו שם לפי פסוקים, ועיקרם: הכבוד והדמיון כלפי מעלה. משמע, החשיבה הקבלית הוסיפה והתייחסה בדרכה לעניין הקשת. ובאשר לכהנים נאמר שם: ‘המסתכל בכהנים בזמן שבהמ"ק קיים, שהיו עומדין על דוכנן ומברכין את ישראל בשם המפורש'. (וראה ר' יצחק דמן עכו: ‘ראיתי בְּנים ולא נים בשתי ידי הכהן המברך את ישראל בנשיאות כפיו ארבע חלונות, ירמזו לארבע אותיות השם המפורש [אוצר החיים, כ"י מוסקבה־גינצבורג 775, מו ע"ב]). בנימוק זה נראה לי שהתלמוד והקבלה הולכים שלובי זרוע, ויתֵרה הקבלה ששמה דגש חזק על כך ומוסיפה לֶאסוֹר הסתכלות גם לאחר שחרב בית המקדש, מאחר שהכהן לעולם מייצג את ‘השם המפורש' (‘ואני אברכם'). והשווה עוד חלמיש, ילקוט, עמ' 227-226 והע' 84; זק, שומר, עמ' 77 הערה 99.

				

				
					457	במגן אברהם, סי' תכו אות ח, מייחס לשל"ה את האיסור להסתכל בלבנה אחר הפעם הראשונה, בעת חידושה. בבן איש חי, ב, פר' ויקרא, סוף אות כג, מציין את ההנחיה בלא כל תוספת. ואילו החיד"א כתב: ‘כתב הרמ"ה דאסור להסתכל בה על דרך האמת' (מורה באצבע, סי' ו אות קפו). 

				

				
					458	וראה חלמיש, סדר, עמ' 360 והערה 114. וכן במבוא של שרגא אברמסון לדרשות אבן שועיב, תשכ"ט, עמ' 32; שפרבר, מנהגי, ג, עמ' קסח-קעב. ראה גם דפנא לוין, הילכו שניים יחדיו בלתי אם נועדו, תש"ף, עמ' 154. כיוצא בכך, בעת התפילה אין לשאת דבר מברזל (כף החיים, סי' צא אות כט).

				

				
					459	ראה זוהר ח"ג קצו ע"ב; צט ע"ב. וראה אבישי בר־אשר, “קבלה ומנהג", תרביץ, פד (תשע"ו), עמ' 246.

				

				
					460	שער הכונות, צ ע"א. וראה חלמיש, סדר, עמ' 325.

				

				
					461	סידור ר' שניאור זלמן מליאדי, ברוקלין תשכ"ה, רמט ע"א. השווה חמדת ימים, ראש השנה, מה ע"ג. על העין כביטוי להשגחה האלוהית ראה מורה נבוכים, ח"א פרק מד.

				

				
					462	ראה חלמיש, סדר, עמ' 329-328, ובהערות.

				

				
					463	פרדס רמונים, שער י סוף פרק א. וראה גם להלן עמ' 148 הפניה 22.

				

				
					464	ראה נפתלי וידר, התגבשות נוסח התפילה במזרח ובמערב, ירושלים תשנ"ח, ב, עמ' 700 והע' 190, ועמ' 770. 

				

				
					465	ח"א סה ע"א, וח"ב רסח ע"ב.

				

				
					466	וכך בלשונו של ר' יעקב יוסף מפולנאה: ‘הריקוד הוא להעלות ניצוצין, ומדרגה תחתונה להעלותה אל העליונה' (צפנת פענח, מו ע"א). וכן כתב ר' שמואל בורנשטיין, שם משמואל, פר' קרח: ‘ענין הרקוד נראה לפרש שהמרקד מגביה את עצמו מחומר הארץ'.

				

				
					467	בן איש חי, שנה ראשונה, פר' אמור, אות ה, ירושלם תרנ"ח, סח ע"א. וראה רבנו בחיי, שלחן של ארבע (מהד' שעוועל, תש"ל, עמ' תסח), וקדם לו בספר המנהיג, תשל"ח, עמ' רו-רז.

				

				
					468	אגב, שני המקורות מסתמכים על אותו פסוק משיר השירים, וככל הנראה גם על דרשתו של ר' עקיבא (איש יורדי המרכבה) על ענני הכבוד (דהיינו גילוי שכינה) שהוליכו את ישראל במדבר. על כך עמד גם נגן, מים, עמ' 237-234.

				

				
					469	מל"ב ד ג.

				

				
					470	זוהר ח"א פח ע"א, ובמקבילות. וראה גם שם רטז ע"ב.

				

				
					471	ר' יוסף בן־נאיים, נוהג בחכמה, עמ' קנה. וראה לעיל עמ' 146 הערה 14.

				

				
					472	ראה חלמיש, ילקוט, עמ' 246-245.

				

				
					473	בכורות מה ע"א. וראה זוהר (מדרש הנעלם) ח"א קיז ע"ב.

				

				
					474	אור שמחה, בתוך שמחת ישראל, פיעטרקוב תר"ע, עמ' 33-32. ואילו האר"י הסתפק בכך ש'מיד שם ידו על זרועו [של רח"ו] וישב ידו כבראשונה' (בניהו, תולדות, עמ' 197).

				

				
					475	ראה מה שציינתי בקצרה מדברי משה אידל, אצל חלמיש, הריטואל, עמ' 164. וראה עוד שם, עמ' 165-157. אמנם אפשר שבדקדוקי הלשון רואים אנו מהרהורי לבנו, ובעצם כולם, או רובם, לדבר אחד נתכוונו — מאגיה. וראה בהמשך.

				

				
					476	רקנטי, פר' עקב, פד ע"ב. ויש גם כיוון הפוך: ב'מצות נטילת ידים שאנו נושאים אצבעותינו למעלה, ובזה נפתחו הצינורות והמצות [כצ"ל: והמדות] העליונות מתמלאות שפע וברכה' (שושן סודות, ה ע"א).

				

				
					477	האמונה והבטחון, כתבי הרמב"ן, ב, עמ' תמא.

				

				
					478	ספר המפליג (=כוונת המברך למקום המעשה [מהד' אדם אפטרמן]), לוס אנג'לס תשס"ד, עמ' 241. (וראה שם במבוא, עמ' 78). וראה אידל, החסידות, עמ' 284-283 והערות 51, 52.

				

				
					479	מערכת האלהות, פרק חמשה עשר, רה ע"ב. וראה שושן סודות, יט ע"ב, לעניין נפילת אפיים.

				

				
					480	ר' יצחק הכהן, גנת ביתן (מהדיר: משה חלמיש), לוד תשנ"ח, עמ' 96. להרחבה בנושא ראה פדיה, הרמב"ן, עמ' 496, מפתח, ערך ציורי דברים. ראה גם חלמיש, חקרי, עמ' 391; חלמיש, הריטואל, עמ' 150, 158, ובציונים הביבליוגרפיים שם.

				

				
					481	שער הכונות, נ ע"ב.

				

				
					482	ראה מאמרו של יוסף פנטון, בדעת, 45 (תש"ס), עמ' 145-142.

				

				
					483	פירוש ספר יצירה, ירושלים תש"ל, עמ' 204. וראה חלמיש, חקרי, עמ' 392-390. ושו"ע או"ח סי' סא ס"ק ו (במחשבה!).

				

				
					484	סוכה לז ע"ב. וראה תשבי, משנת, ב, עמ' תקכב.

				

				
					485	ואף בפרט נוסף דקדק ר' יוסף חיים: לפתוח את הידיים בלא שֶיָרים אותם כלפי מעלה, כי אז יש בכך פגיעה בכבוד של מעלה (ראה זוהר [רע"מ] ח"ג קמה ע"א; יהודה ליבס, מבוא לג' שלום, שדים רוחות ונשמות, תשס"ד, עמ' 6). ראה חלמיש, הריטואל, עמ' 161; חלמיש, סדר, עמ' 235. אגב, נראה לשים לב שבמקרא לעולם תפילה היא פרישת כפיים ולא הרמת ידיים (להבדיל מהארמית של הזוהר. ראה לעיל עמ' 147 הערה 16).

				

				
					486	ועיין פירוש הרמב"ן לברא' יב ו: ‘ודע כי כל גזירת עירין כאשר תצא מכח גזירה אל פועל דמיון תהיה הגזירה מתקימת על כל פנים. ולכן יעשו הנביאים מעשה בנבואות'.

				

				
					487	ספר מוסר, הוא ספר יראה, מונקאטש תרס"ד, כ ע"ב.

				

				
					488	פרדס רמונים, שער הגונים, פרק א, נט ע"ב-ע"ג. ראה, למשל, ברית מנוחה, תשי"ט, כב ע"ב. וראה אידל, החסידות, עמ' 127. ועל סגולות בגדי פשתן לָבָן ראה ר' אברהם אזולאי, חסד לאברהם, מעין רביעי, נהר מב. נזכיר גם את הפרקטיקה של דִמיוּן צבעים במסגרת תורת הכוונות. ואגב, בעל חיים שחור (כגון האמור אצל בניהו, תולדות, עמ' 247; וכן במעשה ר' יוסף דילה ריינה) מסמל גלגול שלילי, והיום כל אחד יודע על המשתקף ב'חתול שחור'.

				

				
					489	ראה חלמיש, חקרי, עמ' 154-152; חלמיש, הריטואל, עמ' 191-187.

				

				
					490	ראה גם נוה, חרס, עמ' 154, 159. כדוגמא קדומה אזכיר את המשנה, ברכות פרק ב משנה ג: ‘הקורא [קריאת שמע] למפרע [=הפוך] לא יצא'.

				

				
					491	שושן סודות, קארעץ תקמ"ד, מא ע"ב. וכך יש לתת צדקה מעומד, ועל הנימוק ראה חלמיש, הקבלה, עמ' 398-397.

				

				
					492	ראה י"ד סולוביצ'יק, ימי זיכרון, תשנ"ו, עמ' 140 (‘זעקת האדם ללא דיבורים'). כנגד זה הטיח הנביא: ‘וקָראו באזני קול גדול ולא אשמע אותם' (יחז' ח יח).

				

				
					493	אגב, לפי רח"ו (עץ חיים, שער מו, סוף פרק ז), הנחת ידיים מסמלת העלאה לעולם עליון. לפי ר' נחמן (לקוטי מוהר"ן, סי' קפ): ‘ע"י שמניחין הידים על המעות [של פדיון הנפש] נמתקין הדינין' בשורשם בבינה. אמנם נדרשת לכך התכוונות מיוחדת, אבל זו אינה משנה את הנקודה העיקרית לגבינו. אגב, שלמה מימון מספר על חסיד שהוא ביקש ממנו ‘להרצות לפני קצת מתורה אלהית זו. הלה הניח ידו על מצחו כמצפה לרוח הקדש' (חיי שלמה מימון, תל־אביב תש"ג, עמ' 142). 

				

				
					494	בלשון הזוהר גם שורש נג"ד, על־פי דניאל ז י. 

				

				
					495	ח"ב יד ע"א. ראה גם מאמרה של רונית מרוז, בקובץ מעשה סיפור, ג, עמ' 118.

				

				
					496	להרחבה בנושא ספר החיים ראה אידל, שלמויות, עמ' 652-649. אמנם נראה שלפעמים אין המגע הפיזי הכרחי. למשל, ר' צדוק הכהן מדבר על סגולת המשתתפים בלווית מת שהוא צדיק — ‘לקלוט עי"ז כח קדושתו ואורו שהופיע בעוה"ז בחייו' (מחשבות חרוץ, פיעטרקוב תער"ב, פג ע"א).

				

				
					497	שבחי הבעש"ט, עמ' 299. לעניין העברת היד ראה מאמרו של מ' אידל, “הבעש"ט העביר ידו על פניו" וכו', הבעל שם טוב — האיש שבא מן היער, עורך רועי הורן, ראשון לציון תשע"ז, עמ' 192-170.

				

				
					498	כך, למשל, אדם היושב בסוכה גורם לשכינה שתפרוס כנפיה עליו (זוהר ח"ג קג ע"ב, וברע"מ ח"ג רנו ע"א). וכן אדם המתעטף בטלית. ראה לעיל עמ' 52 ליד הפניה 19. 

				

				
					499	עבודת הקודש, חלק העבודה, פרק טז, לה ע"ד. והשווה האמירה ‘לתקן בשרש העליון' (וזו אפשרית להתבצע גם בידי אשה. ראה חלמיש, ילקוט, עמ' 102). ראה שלום, פרקי, עמ' 122-119.

				

				
					500	ר' חיים מוולוז'ין, נפש החיים, סוף שער א. וראה חלמיש, סדר, עמ' 20-19 והערה 39.

				

				
					501	שערי קדושה, חלק ג שער ב, עמ' צח. וראה לעיל עמ' 58 הערה 73.

				

				
					502	שער רוח הקדש, ירושלים תשמ"ח, עמ' לט (=תער"ב, יב ע"ב — יג ע"א). וכן נדפס ב'תיקון חולי הנפש', בסוף עולת תמיד, ירושלם תרס"ז, מו ע"א. ראה גם דפנא לוין, הילכו שניים יחדיו בלתי אם נועדו, תש"ף, עמ' 147. 

				

				
					503	בלשון הזוהר: ‘חלוקא דרבנן' (ובלשון גלא רזיא, יד ע"א: ‘צדיקים גמורים שהשלימו חלוקיהם'. וראה גרשם שלום, “לבוש הנשמות", תרביץ, כד (תשט"ו), עמ' 306-290; הנ"ל, פרקי, עמ' 372-370; הנ"ל, דברים, עמ' 270; דוד תמר, “עוללות צפת", תרביץ, תשי"ח, עמ' 114-113. וכנראה המקור החז"לי הוא באמירה שאדם קונה לו פרקליט בכל מעשה מצוה. ראה שבת לב ע"א; אבות, פרק ד משנה יג). אף נוצָרים ‘מלאכים ומגידים בדרגות שונות'. ראה ורבלובסקי, קארו, עמ' 57. צעד נוסף (ולא נשכח את הרעיון התיאורגי הכללי) ברע"מ, ח"ג רטו רע"ב, לפיו מעשה הצדיק מקשט את המטרוניתא בלבושי אור הנובעים מרזי התורה. וכל אלה, אגב, ממשיים יותר ממשל המלבוש שהוענק לרובדי המשמעות של התורה. ראה, למשל, דן, הקדושה, עמ' 68.

				

				
					504	ח"א רכד ע"א.

				

				
					505	עץ חיים, שער דרושי הצלם, דרוש ז, פא ע"א; שם, שער ו, ריש פרק ה, כב ע"ג. ובלשון ספר הגלגולים, פרנקפורט תמ"ד, לב ע"ב: ‘כל מה שיוציא האדם מפיו אי אפשר שיהיה לבטלה ואין שום דבור שאין בו ממש'. וראה בניהו, תולדות, עמ' 179. ראה גם דברי ר' יצחק דמן עכו שהובאו אצל חביבה פדיה, השם והמקדש, תשס"א, עמ' 260 הערה 27.

				

				
					506	שער מאמרי רז"ל, ירושלים תשכ"א, מסכת ראש השנה, יט ע"א-ע"ב. השווה שער הכונות, דרוש ראש השנה, לענין ארבעה ראשי שנים. ובלשון לקוטי ש"ס (תש"ע, עמ' מט), ריש מסכת מגילה: ‘בכל מקום שהיה שם קדושה היא מנַחת שם רשימו במקומה'. השווה שפע טל (עיין י' ליבס, “כיוונים חדשים בחקר הקבלה", פעמים, 50 [תשנ"ב], עמ' 152 הערה 4); רמח"ל, קל"ח פתחי חכמה, ירושלים תשכ"א, עמ' 114, פתח עח. לעניין הרשימו והריח ראה גם שלום, זרמים, עמ' 280. מעמד מיוחד יש למאמר (מדרש תהלים יא ג): ‘לעולם אין שכינה זזה מכותל מערבי', ולא נדון בו כאן. וראה הסברו של השל"ה, שכח ע"ב [=ח"ב מח ע"ג].

				

				
					507	מנרת זהב, פר' ויגש, ווארשא תרס"ד, עמ' 46.

				

				
					508	מגילה כח ע"א (משנה): ‘קדושתן אף כשהן שוממין'. והובא כאסמכתא בפרדס רמונים, שער יד, פרק א, עג ע"א. אלא אם כן קבעו יחס מיוחד לבית המקדש. ראה גם סוף הערה 57.

				

				
					509	למשל, ר' משה די־ליאון כתב: ‘המכה חברו בימינו, אע"פ שירצהו ומחל לו אין תשובתו תשובה שלימה, כי חִלל ימינו, ולפיכך נקרא רשע. ולפיכך ישים אשם נפשו אצל ימין עליון' וכו' (משכן העדות, כ"י וטיקן 283 [=ס' 340], דף 159ב). המעשה עצמו אינו נמחה אפוא כי התוצאה המטפיזית נותרה. וכך מפורש גם בזוהר ח"א עג ע"ב. דוגמה אחרת: אדם הנוטל ידיו עם השכמת הבוקר אמנם מסיר מעליו את הרוח הרעה אך מעביר אותה אל המים. ולפי הזוהר, ח"א קפד ע"ב, יש בכוחם להזיק. לפיכך, ‘מי הנטילה אסור לברך ולקרות נגדם אלא ישפכם או יכסם' (חיד"א, קשר גודל, סי' א ס"ק ה; שו"ע הרב, סי' ד ס"ק ט). וראה לעיל סביב הפניה 11 בעמ' 84.

				

				
					510	זוהר ח"ג רעה ע"א (רע"מ); וכן שם טז ע"ב (רע"מ). וכן, למשל, מגיד דבריו ליעקב, עמ' 326. וראה חלמיש, הריטואל, עמ' 96; יהודה ליבס, עלילות אלהים, תשס"ט/2008, עמ' 202-201.

				

				
					511	תוצאות חיים, אות יח, עמ' 7. ראה גם זוהר ח"ב יב ע"ב (ובניצוצי זוהר); תשבי, משנת, ב, עמ' תשמ; ראשית חכמה, שער ג, פרק ה, קיז ע"ג; חלמיש, הקבלה, עמ' 565 הפניה 162. כיוצא בכך, ‘זיעה שאדם מזיע בצרכי שבת, בה הקב"ה מוחק כל עונותיו, כמו הדמעות' (מעבר יבק, שפת אמת, פרק יח). אף דמעות בעת הספד למת פותחות שערי דמעה העליונים (שם, פרק יט). 

				

				
					512	ראה, למשל, זוהר ח"ג עה ע"ב, על רבי אבא.

				

				
					513	שער רוח הקדש, תער"ב, ד ע"א; נגיד ומצוה, עמ' קיד; בניהו, תולדות, עמ' 156, 251. ראה גם חלמיש, מבוא, עמ' 37-36. בזוהר, ח"ב ע ע"ב, נמנים שבעה אברים. ואילו במקבילה שם, ברזא דרזין, מדובר על ששה אברים. ומצינו גם בכף היד. למשל, בנפילת אפים יש להתעטף בלבוש כלשהו, ‘והטעם כדי שלא ליפול על כף ידו שבה כתובים עונותיו' (כף החיים, סי' קלא אות מז). 

				

				
					514	ראה שלום, פרקי, עמ' 379 הערה 2. ואפשר לדבר גם על ‘חותם הנשמה'. עיין שם. וראה גם להלן עמ' 161.

				

				
					515	למשל, ‘והסתכל מורי במצחי ואמר לי, שָתיתָ מים ולא בֵּרכת אחריהן ברכה אחרונה' (שער המצות, פרשת עקב, לח ע"א). וכאמור, המצח ממלא תפקיד מרכזי. במקום אחר כתוב שאותיות נראות על המצח, ולפיהן ידוע מעשהו של אדם. ואם אין אותיות — סימן שנגזרה עליו מיתה. ראה שער רוח הקדש, ירושלם תרל"ד, ג ע"ד ואילך. רמ"ק מדבר בהקשר זה על חכמת הפרצוף (שיעור קומה, ווארשא תרמ"ג, פג ע"ד). וראה ספר חרדים, כה ע"א, שָם האר"י ראה בַּפָּנים; גרשם שלום, שדים, רוחות ונשמות, ירושלים תשס"ד, עמ' 305-246; רון מרגולין, “חכמת הפרצוף ושרטוטי כף היד", חידושי זוהר [=תעודה, כא-כב, תשס"ז, עורכת רונית מרוז], עמ' 249-199. וראה גם אלגזאלי, מאזני צדק, פאריס 1839, עמ' 124; ירושלים, בעריכת א"מ לונץ, ב, ירושלים תרמ"ז, עמ' 147-146. על ר' יצחק יחיאל ספרין מקומרנא מסופר שזיהה עבירות של אדם שניגן לפניו בכלי זמר על פי אופי נגינתו (מגילת סתרים, מהד' נפתלי בן־מנחם, תשס"ח, עמ' לד-לה). ויורשה לי לצטט משפט, שהוא מתאים גם להקשר הכולל של נושאנו, ונראה לי שהוא נדיר בספרות הקבלית: ‘ע"י הכתָב יכול הצדיק האמת להכיר הנפש ופנימיות הנפש של הכותב' (לקוטי מוהר"ן, סי' קעג).

				

				
					516	אגב, בשבחי הבעש"ט, עמ' 107, נכתב סתם על הבעש"ט כי ‘ראה'. ואילו בנוסח האידי, קארעץ תקע"ו, הוסיפו ‘מיט רוח הקודש'. דוד אסף מציין גם את ר' דב בער ממזריטש, שאצלו מופיע (מגיד דבריו ליעקב, תשל"ו, עמ' 12, 50) הביטוי ‘רואה בעין השכל' (מחקרי חסידות, תשנ"ט, עמ' 129 הע' 14). על ביטוי זה ראה גם Allan Brill, Thinking God, New Jersey, 2002, p. 58.

				

				
					517	סוד הסודות, מובא במאמרו של גרשם שלום, “הכרת פנים וסדרי שרטוטין", ספר אסף, תשי"ג, עמ' 494. וראה רון מרגולין (לעיל הערה 66), עמ' 249-199. אגב, לפי תקוני זוהר (תיקון ע, קל ע"א), כל חטא מעקם אבר.

				

				
					518	ראה ר' יצחק אייזיק ספרין, נתיב מצותיך, ירושלים תש"ן, עמ' ז.

				

				
					519	כך בזוהר ח"ב ע ע"א (רזא דרזין).

				

				
					520	לשון רש"י לסנהדרין לא ע"ב. וראה אלשטיין, האקסטאזה, עמ' 186 והערה 15. וכדאי לזכור גם את המסופר על רב יוחנן שגילה את זרועו והבית התמלא אור (ברכות ה ע"ב). בהקשר זה מעניין משפט הפתיחה של ח"נ ביאליק לפואמה ‘הזהר': ‘מגופו של עולם אל אורו ערגתי'.

				

				
					521	ספר חרדים, סו ע"ב. וראה גם שם, סט ע"א, י ע"ב, יא ע"א; וכן פכטר, מילי דשמיא, סוף עמ' 31, 33, 39; לעיל עמ' 135 הערות 17, 18; שבחי הבעש"ט, מהד' הורודצקי, עמ' קסח; משה אידל, פרקים בקבלה נבואית, תש"ן, עמ' 173. ראה גם חלמיש, חקרי, עמ' 392; חלמיש, הריטואל, עמ' 90. וצדיקים אף יכולים ליהנות מזיו השכינה (ראה, למשל, תורת האדם, כתבי הרמב"ן, ב, עמ' שד). וכך הכהן הגדול, בצאתו בשלום מן הקודש, ‘זיו השכינה כדמיון עטרה היה בראשו ... עד הגיעו לביתו' (ברית מנוחה, תשי"ט, כב ע"א).

				

				
					522	וראה ליבס, המשיח, עמ' 111 הערה 104. ובהקשר לא אישי, כגון ספר תש"ק, 1987, עמ' 109.

				

				
					523	רקנטי, פר' בראשית, טו ע"ב, מדבר על אור השכינה הנמשך לצדיקים בגן עדן. והובא אצל ילינק, בית המדרש, ג, סוף עמ' 197. על צבע התכלת ראה גם אנדז'יי טז'צ'ינסקי, “מסורות של פוליכרומיה" וכו', צדיקים ואנשי מעשה, מחקרים בחסידות פולין, תשנ"ד, עמ' 124.

				

				
					524	שבחי הבעש"ט, מהד' הורודצקי, תש"ך, עמ' נד.

				

				
					525	שם, עמ' קפ.

				

				
					526	זוהר ח"ג קמג ע"ב. וראה שלום, דברים, עמ' 275.

				

				
					527	חמדת ימים, שבת, פרק ט, סה ע"ב; ג' שלום, שם, עמ' 272. וראה לעיל עמ' 26 הערה 5 (מתוך סדר גן עדן).

				

				
					528	שער הכונות, מח ע"ד. וכך מספר רח"ו על האר"י שהיה ‘מתכון בתוך תפלתו כונות גדולות ונוראות אשר על ידם היה אור עליון שורה עליו' (שער המצות, פר' עקב, לח ע"א). ראה גם להלן עמ' 162 הערה 2.

				

				
					529	בבלי ברכות כב ע"א; ירוש' ברכות ו. 

				

				
					530	מגילה יד ע"א.

				

				
					531	ראה ברכות יז ע"א: ‘פניך יזהירו כזוהר הרקיע'. וכן ר' ישעיה הורוויץ, סידור שער השמים, אמשטרדם תע"ז, צח ע"ב. ורבלובסקי, קארו, עמ' 56 הערה 47, מפנה לנוסח אחר אצל ר"י צמח, אך לענייננו אין בכך נפקא מינה אלא עניין של הדגש. ואולי המקור הוא קהלת ח א: ‘חכמת אדם תאיר פניו'. וראה, למשל, זוהר (מדה"נ), ח"ב, טו ע"א: ‘יתיב ר' שמעון ... ומפרש מלי דרזי חכמתא, והוו אנפוי מאירין כשמשא' [=והיו פניו מאירים כשמש, כך לפי תרגומו של תשבי, משנת, א, עמ' ח. ראה גם זוהר ח"א ריח ע"א: ‘ואנפוהי נהירין'. ראה גם לשון ר' עזרא בפירושו לשיר השירים: ‘הפנים המאירים מזוהר החכמה' (כתבי רמב"ן, ב, עמ' תקב. קרוב לכך הוא הביטוי באבות דרבי נתן, מהד' שכטר, נו"ב פי"ג, תשנ"ז, עמ' 32: ‘ופניו מאירות כאור החמה'). וראה, למשל, תיאורו של ר' יהודה בר שושן, בראשית חכמה, שער ב פרק ו, עב ע"א. 

				

				
					532	אגב, באומנות הנוצרית אאורה סימלה קדושים. ראה נורית כנען־קדר, האמנות הנוצרית בימי־הביניים, תש"ן, עמ' 25.

				

				
					533	דניאל ז י. ויותר מעניין שהמדרש לא חשש להסב פסוק זה על ‘מלך המשיח'. ראה בר"ר א ו, במהד' תאודור־אלבק, עמ' 4-3. על מוטיב האור במטפוריקה המשיחית ראה גם איתמר גרינולד, “מזריחה לשקיעה", הרעיון המשיחי בישראל, תשמ"ב, עמ' 22-21.

				

			

		
	
			פרק טו 

			מילים וערכים, פשט והרחנה 

			פסוקים או ביטויים שהיינו רואים אותם כדרך ביטוי ספרותי מקבלים משמעות ‘פשטנית' מילולית וממשית.534 למשל, הפסוק, בדבר' כז כו, ‘ארור אשר לא יקים את דברי התורה הזאת', נתפרש בכמה כיוונים אצל הרמב"ן על אתר. הסברו האחרון מכוון לחזן ‘שיַראה לציבור הכתוב ולכרוע' וכו'. ‘יקים' נתפרש אפוא כהעמדת וכהצגת דברי התורה בפני העם. כנראה על יסוד זה כתב ר' יוסף הבא משושן: ‘אזהרה לחזן שיַראה כתיבת ספר תורה להקהל, כדי שיִראו דוגמא של צורה העליונה, כל שכן ללמוד תורה שרואה סודות עליונות'.535 כיוצא בכך, האר"י אכל עשבי מדבר כדי לקיים ‘וקוץ ודרדר תצמיח לך ואכלת את עשב השדה'.536 הפסוק ‘והלך לפניך צדקך' (ישע' נח ח) נתפרש כפשוטו שמעשי האדם וחידושי התורה שלו, מהלכים לפניו לפני קבורתו.537 וכן ‘תוסף רוחם יגועון' (תהל' קד כט) שימש בסיס לקביעה שתוספת רוח באה לצדיק סמוך לגוויעתו.538 כמו כן, מתוך דברי הזוהר הסיק בספר זהרי חמה: ‘נראה מכאן שכשאנו אומרים אשרי [ומגיעים] לעיני כל אליך ישברו, יש לישא עינינו אל השמים'.539 

			גישה זו באה לידי הקצנה, למשל, כאשר משתמשים במלה ‘לחם' לא רק כפשוטה אלא גם בשימושה המקראי בלשון נקייה, דהיינו כסמל לזיווג מיני (כגון ברא' לט ו). כלומר, האיסור התלמודי לזרוק לחם קיבל משמעות נוספת: לא להוציא טיפות זרע לבטלה.540 

			הפסוק ‘נר ה' נשמת אדם' — אפשר לראותו כמטפורה, אך במרוצת הימים קיבל משמעות מאוד מילולית. נוצר באמצעותו שילוב של חומר וערך, מציאות ומשמעות. וכך מאחלים ‘נרו יאיר', או מעלים נר ‘לעילוי' נשמתו של אדם, וראו בכך מעשה נכבד ביותר.541

			כמו כן, ‘הממשות שבחויה זו [נפילת אפיים בתפילה] מובלטת כאן בבהירות יתירה. אין כאן כוונה שבלב בלבד אלא ירידה ממש. מידת הממשות שבירידה זו גדולה כ"כ בשביל המקובל שהוא חש אפילו סכנה שנשמתו תכשל בפעולתה ותשאר שבויה בתוך הקליפות'.542 כיוצא בכך מסביר הרדב"ז: ‘השני מלאכים המלוין את האדם ... לא תאמין לדברי האומרים שהם יצה"ר ויצה"ט, אלא מלאכים ממש'.543

			וכך נמצא שגם ערכים מופשטים הופכים להיות כביכול גשמיים. כגון: ‘אך טוב וחסד ירדפוני כל ימי חיי',544 או כדברי ר' נחמן: ‘יש כח בְּהַחֶמדה לגזול ממנו ממונו'.545 ובאותו הקשר, דמעות הן בבחינת דין,546 ולכן הדמעה מלוחה.547 משמע, יש השפעה הדדית.

			נוצָרים אם כך מצבים שבהם הרוחני פולש אל הגשמי והם פתוכים זה בזה.548 הוויה או רעיון רוחניים מקבלים ביטוי ממשי ביותר. והנה הוראה מעשית של ר' חיים ויטאל: בגלל קיום האור המקיף אי אפשר ללבוש שני בגדים כאחד,549 ולפי מקורות חסידיים מסוימים גם אין לפשוט שני בגדים כאחד. מאותה סיבה גם אין אדם רשאי לישון בסוכה שיש בה מקיפים דבינה.550 וכן מבחין הזוהר בין חולה צדיק ששכינה שורה מראשותיו לבין חולה רשע שמלאך המות למראשותיו. וממילא יש נפקות הלכתית לגבי ישיבה לפני החולה. לאמור, אצל חולה צדיק אי אפשר לשבת.551 

			מעין זה, אחד החידושים של הבעש"ט הוא בהדגשת הכח האלוהי הטמון בחולין, שגילויו פירושו עבודה בגשמיות. האימננטיות האלוהית נחשפת בחיות המחיה את העצמים, באותיות התורה והתפילה, ובניצוצות האלוהיים הפזורים בעולם העשייה. דומה כי רעיון זה, שזכה בחסידות למקום של כבוד במחשבה ובמעשה, לא יכול היה להיוולד אלמלא ההבנה הפשטנית ממש של ‘מלוא כל הארץ כבודו'.552 ובאותו כיוון מחשבה נתפרש הפסוק ‘וסרתם — ועבדתם', לאמור, ‘כאשר האדם מפריד א"ע מהשי"ת [=את עצמו מהשם יתברך] מיד הוא עובד עבודה זרה, ואין דבר ממוצע'.553 כלומר, לפנינו מצב של או־או, שחור־לבן בלבד. בדומה לכך פירש ר' אליה די־וידאש את חובת ה'קפיצה' בעת שאומרים הפסוק ‘קדוש קדוש' וכו' בקדושה, בין היתר: ‘להורות שכבודו מלא עולם ואין מקום פנוי מכבודו לעמוד'.554 אין לך הבנה “פשטנית־מילולית" מזו. כביכול, אין מעמד אפשרי למשהו לא־אלוהי. 

			וכך הוא גם כל המהלָך, הרווח מאוד בזוהר אך גם בספרים אחרים, לפיו מופיעה שורה של מצוות או עצמים או סמלים או ערכים — שדמיון קל ביניהם (אפילו פונטי בלבד555) כבר יוצר זיקה פנימית, וניתן בזה מה שיש בזה (אם כי לאו דווקא בתחום הרוחני והגשמי). דוגמה אחת מני רבות: ‘תקונא שתיתאה' ברע"מ ח"ג רכט ע"ב — רלא ע"א. ונביא כאן מדבריו של גרשם שלום לגבי רעיון ה'נשמה לנשמה', שמופיע בכתבי חסידי אשכנז, ואשר ניתן כהסבר לפסוק בדב' ז כא: ‘כי ה' אלהיך בקרבך' — ‘בקרבך ממש'! ועל כך הוסיף ג' שלום: ‘כך, בעזרת פירוש מיסטי, נמצאות עקבותיה של התפיסה של האימננטיות האלוהית ושל האל כרובד העמוק ביותר בנפש, בתורה עצמה'.556

			בדומה לכך, כבר בחסידות אשכנז הפליגו במציאת ערך מספרי למילים כדי לאפשר את ה'כנגד'. כלומר, מתאפשרת בכך יצירת זיקה בין ערכים שונים.557 כל עניין הגימטרייאות וה'כנגד' נשען על הזיקה הפנימית בין האותיות והמילים לבין ערכים נעלים. גם מאוחר יותר נמצא, למשל, כי מספר תעניות החובה עולה בגימטריא כמו נדה = 59.558 ובדומה: שק=400.559 כלומר, אין כאן משחק אינטליגנטי יצירתי במספרים, אלא חשיפת זהויות וערכים שונים באמצעות שפת המספרים.560 ולמעשה מתגלה בכך הוראה בדבר הזיקה בין התופעות השונות בעולמנו, כביכול מִספָּר וסיפורו. כמובן, לצד המספרים המשמשים אמצעִי, קיים גם אמצעי האותיות, בצורת שימוש בנוטריקונים, צירופים, תמורות וכיוצא באלה, ואכמ"ל. 

			

			
				
					534	אגב, חביבה פדיה ציינה כי מילים גשמיות וממשיות בעברית התפתחו למופשטות. ראה מאמרה אצל רוזנק, המוות, עמ' 370 הע' 23. ונראה, למשל, שכך הוא גם לגבי המילה ‘מקום'. זו משמשת, לפחות בתורה, במובן מקום קדוש, פולחני (ממילא אפשרי גם ‘מקום טמא', וכמו ‘עם טמא שפתים'). כגון: ברא' יג ד; כב ג; כח יא; שמ' כ כ, לא כג; ועוד. ובתלמוד: ‘מקום יש לו להקב"ה ומסתרים שמו' (חגיגה ה ע"ב. וראה עוד אורבך, חז"ל, עמ' 56-53). ומכאן גם במקורות קבליים. וראה ליבס, המשיח, עמ' 96. משמעות מיוחדת ניתנה למקום, למשל, אצל ר' חיים מוולוז'ין. ראה, פכטר, שורש, עמ' 233-230. וכבר בתלמוד ‘פרדס' הוא רמז לעולם המיסטי.

				

				
					535	ראה הרחבה אצל משה אידל, “תפיסת התורה בהיכלות ובקבלה הקדומה", מחקרי ירושלים במחשבת ישראל, א (תשמ"א), עמ' 65-64. על גלגולים מאוחרים יותר ראה חלמיש, סדר, עמ' 203-202.

				

				
					536	ברא' ד יח. שער המצות, פר' עקב, מה ע"א.

				

				
					537	ראה רמ"ע מפאנו, יונת אלם, פרק כב. מסופר על הרב יחזקאל דוד אברמסקי כי ציוה לפני מותו שבעת הלווייתו ישאו את כרכי פירושו על התוספתא. סיפור דומה סופר גם על חכמים אחרים.

				

				
					538	ראה זוהר ח"ג ריח ע"ב, רצא ע"ב. ר' עזריאל מגרונה הישווה זאת לנר, שלפני שהוא כָּבֶה הוא מהבהב באור חזק יותר. ראה חלמיש, מבוא, עמ' 94; משכן העדות, עמ' 40 (ובהערת המהדיר); וראה הרחבת דברים אצל ר' צבי אלימלך מדינוב, אגרא דכלה, לדבר' לא ב. ראה גם יהודה ליבס, חטאו של אלישע, תש"ן, עמ' 95-94.

				

				
					539	זהרי חמה, על זוהר ח"ב סב ע"א, מונקאטש תרמ"א, ח"ב, מה ע"ג. וראה לעיל עמ' 150 הפניה 56.

				

				
					540	חולין קה ע"ב. תקוני הזהר, תקון טו, ל ע"ב.

				

				
					541	השווה לעיל עמ' 160 הפניה 75. וראה שפרבר, מנהגי, ב, עמ' קמ-קנה. נראה לי שקרובים דברי הגמ' (שבת כב ע"ב) שהנר המערבי, מרכז האור, שימש עדות ‘לבאי עולם שהשכינה שורה בישראל'.

				

				
					542	תשבי, תורת הרע, עמ' קכח. ראה גם שלום, פרקי, עמ' 127-126; חלמיש, הריטואל, עמ' 155.

				

				
					543	מצודת דוד, מצוה צא, יח ע"ב.

				

				
					544	תהל' כג ו.

				

				
					545	ר' נחמן, לקוטי מוהר"ן, סי' סט.

				

				
					546	זוהר ח"ב יט ע"ב. וראה ר' אברהם אזולאי, זהרי חמה, שם.

				

				
					547	כך, לפחות, משתמע מן הביטוי בזוהר, ח"ב יט ע"ב: ‘להמתיקן'. ובדומה: ‘כל מלח הוא קצת מרירות ודין' (שער המצות, פר' עקב, מא ע"א).

				

				
					548	על עירוב התחום האלוהי והאנושי עמד גם יהודה ליבס, “מיתוס לעומת סמל" וכו', אשל באר שבע, ד, תשנ"ו, למשל, עמ' 193, 195, 204.

				

				
					549	שער הכונות, ענין ברכות השחר, ב ע"ב-ע"ג. וראה חלמיש, הקבלה, עמ' 304.

				

				
					550	שער הכונות, חג הסוכות, דרוש ד, קה ע"א. ראה חלמיש, הריטואל, עמ' 98-97.

				

				
					551	זוהר ח"ג רלד ע"ב (רע"מ). וראה בניצוצי זוהר, שם, אות ז. ומעניין הכתוב בשל"ה, שהמבקר חולה ‘שצריך להתעטף כדרך שמתעטפין כשהולכין לבית הכנסת מפני כבוד השכינה השורה מראשותיו' (קמד ע"ב = ב, ד ע"א). מעין אלה, לפי רמ"ק, ‘רוחניות שורה על האותיות ההם, וזה טעם קדושת ספר תורה. וזהו טעם מ"ם וסמ"ך שבלוחות בנס היו עומדי[ם] מפני שהרוחניות מעמיד הגשם הזך ההוא' (פרדס רמונים, שער כז פרק ב, נט ע"ג). ובשל קדושה זו גם אין לנגוע בקלף. קדושה וחומר זהים. לפי הוגים חסידיים מסוימים, ‘האל עצמו נמצא בתוך הצלילים [של לימוד ותפילה] שמשמיע האדם' (אידל, החסידות, עמ' 358).

				

				
					552	ולפי אחד הכיוונים הבולטים בחסידות, עבודה בגשמיות זו מעלתה כמו קיום מצוות. למשל, ר' מנחם נחום מטשרנאביל כותב: ‘אין חילוק בעבודתו בין כשעושה איזה מצוה מן המצות או כשאוכל ושותה, הכל הוא אצלו עבודת הבורא ברוך הוא כי מלא כל הארץ כבודו ... בכל דבר יש תורה, אפילו בעולם הזה, דהיינו דברים גשמיים, שורה חיות התורה' (ישמח לב, מסכת אבות, תשכ"ו, עמ' שנב). וראה עוד על כך אצל קויפמן, טבילה, עמ' 151-146.

				

				
					553	צוואת הריב"ש, עמ' יח; מגיד דבריו ליעקב, ברוקלין תשל"ב, נ ע"ד; אור האמת, זיטאמיר תרס"א, יח ע"ב; מאור עינים, פר' שמות, עמ' פד. וראה פייקאז', בין, עמ' 21-19. פסוק נוסף, ור' יעקב יוסף מפולנאה מרבה להזכירו בשם הבעש"ט, שנדרש בכיוון זה הוא: ‘אשרי אדם לא יחשוב ה' לו עון' — במובן זה שאשרי אדם הרואה לעצמו עון אם לא יחשוב בו, בקב"ה. (למשל, תולדות יעקב יוסף, תק"מ, קיג ע"ד; כתונת פסים, תשכ"ב, כא ע"א). וראה שלום, דברים, עמ' 333-331.

				

				
					554	תוצאות חיים, עמ' 97. ראה עוד חלמיש, הריטואל, עמ' 98. השווה לעיל עמ' 165 הערה 17.

				

				
					555	למעשה, כך כבר נהגו חז"ל. למשל, כאשר ראו בארבעת המינים זהות לקב"ה (פסיקתא דרב כהנא, כז ט. וכך ברע"מ, ח"ג רנו ע"א, נקשרו לספירות), מצד אחד, ומצד שני רמז למישור האנושי (ויק"ר ל יא). וכך הוא גם לעניין שיכול האותיות. ואפשר להביא דוגמה מהאר"י שזיהה כֶּשֶל באחת מארבע תכיפות כעילה לכאב כתף. ראה בניהו, תולדות, עמ' 189. כמו כן, בסיפור חסידי נוצר קשר מעשי בין אופן של עגלה לבין אופן שהוא מלאך. ‘המעשה מר' זוסיא שכסה עצמו בחורף בגלגל ובא עליו יראת המלאכים ולא היה יכול לסבול אותה ... וזהו שכסה ר' זוסיא את עצמו בגלגל כי אופן הוא מלאך' (מנרת זהב, פר' יתרו, ווארשא תרס"ד, עמ' 57).

				

				
					556	שלום, זרמים, עמ' 126, ובמהדורה האנגלית, 1946, בעמ' 375 הערה 97. על הביטוי ‘נשמה לנשמה' ראה חלמיש, ילקוט, עמ' 66.

				

				
					557	ראה יוסף דן, תורת הסוד של חסידות אשכנז, תשכ"ח, עמ' 70, 79-76. לדוגמה מעניינת על עונשו של המגלח זקנו שנקבע לפי ראשי תיבות של מילים בנושא, ראה עלי יסיף, אגדת צפת, 2011, עמ' 55.

				

				
					558	שער רוח הקדש, תקון יז, תער"ב, יט ע"א.

				

				
					559	ראשית חכמה, שער התשובה, פרק ג, קי ע"ד. וראה גם ר' אברהם אזולאי, חסד לאברהם, מעין רביעי, נהר מב.

				

				
					560	וכך, למשל, עץ [חיים] = כסף = ק"ס, דהיינו כמות המעות שנדרשו בחסידות לשם פדיון נפש. גישה זו התרחבה בכיוונים שונים. למשל, לפי ר' נחמן מברסלב, ‘יש תפילות שאינם נתקבלים למעלה אלא עד שנותנים כל כך מעות לצדקה כפי מספר האותיות של התפילה' (ספר המדות, ערך צדקה, ח"ב, אות יד. בני ברק תשכ"ו, עמ' קצה). ראה גם חלמיש, ילקוט, עמ' 158-157. ויש לזכור את דברי הרמב"ן: ‘אין אדם רשאי לדון בחשבון גימטריאות ולהוציא מהן ענין [ש]עלה בדעתו' (ספר הגאולה, כתבי רמב"ן, בעריכת ח"ד שעוועל, תשכ"ג, ח"א, עמ' רסב. עע"ש). וראה קויפמן, דעהו, עמ' 157 הערה 200. כמובן, לא כל גימטריא היא בבחינת יוצרת, ויכול שתבוא לאחר עיון, כביכול כתנא דמסייע. למשל, ‘סוכה בחושבן יאהדונאי' (זוהר ח"ג רנה ע"ב); ‘ישראל = שכל הפועל' (ר' אברהם אבולעפיה). וראה איתמר גרינולד, “על שימושן של גימטריאות בישראל", ספר היובל לרב מרדכי ברויאר, תשנ"ב, עמ' 832-823.

				

			

		
	
			פרק טז

			מציאות ומשמעות

			כיוון נוסף, שהתבטא בעוצמה רבה בחסידות הבעש"טית, הוא הפקת לקחים מתמדת, ראיית המציאות הפשוטה במערומיה כְּמה שבאמת אמורה לשמש מורת דרך להתנהגות ערכית. אמנם כבר בספרות החכמה המקראית נמצא עצה טובה: ‘לך אל נמלה, עצל, ראה דרכיה וחכם' (משלי ו ו). ואחד החכמים אף התמסר ללימוד אורחות חיי הנמלים וזכה לתואר ‘עסקן בדברים'.561 אך בעיקר בסוגת הסיפור החסידי הורחבו מאוד הדברים המשתקפים במופעים מגוונים עלי אדמות. וכך העיד ר' יעקב יוסף הכהן על רבו הבעש"ט: ‘כשהי[ה] אחד לומד איזה משנה הי[ה] אומר לו מה שיהיה לעתיד בגשמי כמעשה שהי[ה]'.562

			בעיקרו של דבר נראית בכך תפיסה שדברים שברוח עשויים להתגלות באמצעות כל מיני אירועים פיזיים בחיים. אמת זו עשויה להתגלות לא רק תוך כדי סירוס דרשני של כתובים עתיקים, שהרי צירופי אותיות אינם אלא לשעה בלבד, אלא מפני שאין דבר לשווא ויש לצקת לתוכו משמעות, אפילו היא נעלמת.563 למשל, בספרים שונים הובאו דברי המגיד ממזריטש על שלושה ערכי חיים שאפשר ללמוד מתינוק, ושבעה — מגנב.564 במשתמע, הפיכת מציאות פשוטה של חולין לנושאת ערכים נעלים, ובלשונו של מ' בובר: ‘גם המעשים קליפות הם. מי שעושה אותם בקדושה חובק בתוכם את האינסופי',565 וכל זאת כנראה כצמיחה ממגמת העלאת המציאות והרחנתה, שהיא מיסודות העולם הקבלי והחסידי. למסגרת זו בעצם נכנסת תמונת הפולמוס של בובר־שלום בהבנת משמעות העבודה בגשמיות, אך זו נחקרה במחקרים אחרים ולא נתמקד בה.566

			

			
				
					561	חולין נז ע"א (רבי שמעון).

				

				
					562	בן פורת יוסף, ריש דרוש לשבת תשובה, פיעטרקוב תרמ"ד, קכב ע"א. וראה, למשל, ר' מנחם נחום מטשרנאביל, ישמח לב, מסכת שבת, תשכ"ו, עמ' שג. וראה מה שהביא ישראל קורן (“הפנמתם של עיקרי יסוד חסידיים במשנתו של בובר", קבלה, ז [תשס"ב], עמ' 281 הערה 1): ‘מנחם־מנדל מויטבסק אמר על עצמו: דבר זה השגתי בארץ ישראל — כשאני רואה חבילה של תבן מונחת ברחוב, הרי עצם הדבר שהיא מונחת לאורך הרחוב ולא לרוחב הדרך, כבר יש בו לדידי משום גילוי השכינה'.

				

				
					563	נראה שאותו כיוון מסתמן במחקר בדור האחרון, הרואה קשר מובהק בין המסגרות הספרותיות בזוהר לבין רעיונות בדרשות העוקבות. בכך מתגלה זיקה בין תופעות טבע לבין עולם הרוח.

				

				
					564	ראה בובר, אור, א, עמ' 111. ראה גם עמ' 151; ב, עמ' 282, 371 ועוד.

				

				
					565	בובר, בפרדס, עמ' סו. וראה על כך שלום, פרקי, עמ' 125 הערה 16.

				

				
					566	ראה לאחרונה קויפמן, דעהו, עמ' 239-238 (ובמקורות שם); קויפמן, טבילה, עמ' 121, 126-125, 163-162, 208 הערה 16, ועוד. למשל, על העלאת האכילה ראה בובר, בפרדס, עמ' יג-יד; קויפמן, דעהו, עמ' 210-209. ורבות דובר בחסידות על ‘כוונת האכילה'. וראה לשון ר' מנחם נחום מטשרנאביל שכתב כי היות ולכל המתארע בחיים יש התייחסות (בהלכה) בתורה כי אז: ‘שמשה רבינו ע"ה לימד דעת את העם בני ישראל ואמר להם אף כי צורך לעסוק בענייני המלאכה מכל מקום תדעו שזה ג"כ תורה' (מאור עינים, פר' נצבים, ריד ע"ב). ובדומה לכך סיכם השל"ה: ‘בכל ענין נמצא שאף החול נעשה קודש, והכל הוא מצוה' (ס ע"ב = ח"א, מד ע"ב). ואפשר להיאחז, למשל, בפסוק ‘ויחזו את האלוהים ויאכלו וישתו' (שמ' כד יא) כדי להצביע על כך שמתוך אכילתם ראו את האלוהי. וכן אצל רון מרגולין: ‘עבודה בגשמיות היא ביסודה ייחוד הגשמי והרוחני, איחוד המחשבה הדבקה באל עם המעשה האנושי הנעשה מכוח החיות האלוהית' (מרגולין, מקדש, עמ' 231-228). 

				

			

		
	
			פרק יז

			גלגולם של יסודות רוחניים

			אחד הפרטים המאפיינים את הספרות הקבלית הוא הרחבה, באמצעים וליעדים שונים, של הכתוב בתלמוד. פְעמים שנאמרו הוראות וניתנו הנמקות, אך מקובלים לא נמנעו מלהרחיב את התחולה או את ההנמקה. וכך נושאים שאמורים היו לחלוף מאליהם מן העולם בחלוף ובשינוי העתים, שָבוּ וקיבלו מחדש את יסוד קיומם. למשל, נטילת מים אחרונים,567 מהילת היין.568 ובאשר לנושא שלנו, אפשר לראות בכך הוראה שיסודות רוחניים אינם חולפים אלא אך נסתרים מעינינו לרגעים, ואין המעשה (או ההלכה) אלא כלי בלבד. ובמשתמע — בנקודה זו מתקיימת גם ההנחה569 שהקבלה אינה עולם חדש, אלא רצופה ברעיונותיה לעולם היהודי מאז, ובה מקבלים הדברים ביטוי ברור. בכך מעמידה הקבלה את עצמה כהמשך של ההלכה, שבעצם היא פן אחד בלבד של החיים הדתיים.

			ובהקשר זה, רעיון הגלגול, שאינו מפורש במקרא ובתלמוד בשום מקום, ובימי הביניים כָּלל גם גלגול לבעלי חיים ולצמחים, והפך להיות אחד הנושאים המרכזיים בעולם היהודי — שימש לא רק הסבר ונימוק לְמצוות, אלא גם מקור להנחיות מסוימות. באמצעותו הוסברו, למשל, הלכות ייבום, שחיטה, צער בעלי חיים, כלאיים, קרבנות570 — כולל כאלה שאינן נהוגות בזמן הזה או מחוץ לארץ. גם הנאמר בדבר' כא כג, ‘קבוֹר תקברנו ביום ההוא', הורחב לא רק על המקרה הספציפי שבתורה ונקבע איסור להלין מת, אלא נוּמַק בכך שבינתיים מפסיד אפשרות של גלגול שנועד ‘לאוטבא ליה'.571 

			זאת ועוד, שחיטה, עליה נאמר בתחילת מסכת חולין ש'הכל שוחטין', וידועות לנו הרבה מאוד נשים שוחטות,572 הרי משעה שנתקשר מעשה השחיטה לגלגול, ואף נקבעו כוונות בהקשר לכך, ממילא נתמעטו הרשאים לשחוט, ולכך אף היתה השלכה חברתית חשובה ביותר, דבר המראֶה גם על ההשפעה הקבלית במרחבי החיים.573 לצד זריזות מקצועית, נדרש שוחט לדעת לא רק הלכות קפדניות ביותר, אלא גם כוונות. מעשה וכוונה חייבים להיות שלובי זרוע.

			ובהקשר דומה, כידוע לפי ההלכה אדם היוצא בחודש ניסן ורואה אילנות מלבלבים חייב לברך ברכת הנהנין. ברכת אילנות זו קיבלה בקבלה משמעות נוספת, שעם המעשה החיובי של כוונת הברכה מתעלות הנשמות המגולגלות באילן. העלאה זו כה ממשית היתה בעיני המקובלים עד שנשאלה שאלה הגיונית ומעשית, אם מותר לברך על כך בשבת, שהרי קיים איסור של ‘בורר' (אדם בורר את הניצוצות ומעלה אותם)? בדומה לכך אפשר לראות הגיון פנימי שיוביל לאבסורד. שהרי אם לפי הקדמת הזוהר (וכן תק"ז, תס"ט, קה ע"ב, לגבי המתפלל), אדם הלומד תורה ומחדש הריהו בונה עולמות, שמא אסור יהיה ללמוד בשבת (שהוא ביסודו ‘מקרא קדש') משום איסור מלאכת בונה?574 דומה כי שאלות אלה, ודומיהן, לא היו עולות במחשבה אלמלא הנחת היסוד של שיתוף מהותי של הרוח והממשות.

			

			
				
					567	ראה חלמיש, הריטואל, עמ' 33-32.

				

				
					568	שם, עמ' 33.

				

				
					569	ראה לעיל, בתחילת ‘פתח דבר'. ראה גם משה הלברטל, על דרך האמת, תשס"ו, עמ' 249 ועוד.

				

				
					570	ראה חלמיש, מבוא, עמ' 229-227, 291. לדעתי, התפתחות רעיון הגלגול לתוך בעלי חיים או נמצאים נחותים (במחשבה היהודית) מקביל לחדירת תפיסת העירוב בין הרוחני והממשי.

				

				
					571	זוהר ח"ג פח ע"ב.

				

				
					572	ראה שפרבר, מנהגי, ד, עמ' ט-יב; שם, ו, עמ' רס-רסג.

				

				
					573	ראה חנא שמרוק, “משמעותה החברתית של השחיטה החסידית", ציון, כ (תשט"ו), עמ' 72-47; שאול שטמפפר, “לקורות מחלוקת הסכינים המלוטשות", מחקרי חסידות, תשנ"ט, עמ' 210-197.

				

				
					574	ראה חלמיש, הריטואל, עמ' 216. וראה לעיל עמ' 104 הערה 4.

				

			

		
	
			חתימה

			מתוך שלל של דוגמאות, מתחומי חיים שונים, בהגות ובמעש, נוכחנו לדעת עד כמה קצרות לשוננו ובינתנו, ועד כמה הכל מורכב. ברור הוא שהאלוהות נמצאת מעל לכל, ‘בלי ערך ובלי דמיון', ואף על פי כן מִטִבעה של דת שהיא יוצרת זיקה בין אנוש לבין האל, וכפועל יוצא: בין הרוחני והגשמי, המופשט והמוחשי, ממשות ורוח. פעמים שיש בכך מעשה דיוקן ודוגמה בלבד, פעמים השלבים מתקרבים יותר, ופעמים שידובר על הזדהות. ברם, הזדהות של ממש אינה יכולה להתקיים בעולם היהודי ipso facto. לפיכך, לפי רובם של המקובלים אין אדם יכול לקיים את מצות הדבקות כפשוטה, ומתנחמים בדבקות ברצון, במחשבה וכיוצא באלה.575 אבל הזיקה האסימפטוטית קיימת. ואפשר גם לכנות בני עלייה מועטים בכינוי: האלוהי. אף אפשר לומר שבמתן תורה נותן האלוהים את עצמו, אבל צריך להוסיף: כביכול. ולא פחות מכן — שהוא מתפלל (אל עצמו או אל ר' ישמעאל)576 או מקיים מצוות.577 מה בגדר מבע, מה בגדר ממש? לאלוהים פתרונים!

			שוב, מכאן שגם כל יצורי עולם פרי מעשיו של הבורא (ואיני יודע מה מתרחש מעל לעולם העשייה) נמצאים בדינמיקה מתמדת של ריחוק וקִרבה, קיטוב וזהות — פעמים כאבן מגנטית ולעיתים בתודעה בלבד. נראה שאלו ואלו דברי אלוהים חיים.

			

			
				
					575	וייתכן כי דווקא התפילה הלילית, החל מהופעתה בחובת הלבבות (כנראה בהשפעה סוּפית) ועד לאלה של המקובלים (וראה אידל, מקובלים), עשויה להיות אחד הביטויים לכך.

				

				
					576	ברכות ז ע"א. וראה לעיל עמ' 66 הערה 2.

				

				
					577	ראה לעיל עמ' 49 הערה 10.

				

			

		
	
			קיצורים ביבליוגרפיים

			מקורות

			אור האמת = זיטאמיר תרס"א.

			אור הישר = ר' מאיר פאפרש, אור הישר, אמשטרדם תס"ט. 

			אור המאיר = ר' זאב וולף מז'יטומיר, אור המאיר, ווארשא תרמ"ג. 

			דגל מחנה אפרים = ר' משה חיים אפרים מסידלקוב, דגל מחנה אפרים, סינער־וואראהל תש"ב. 

			לקוטי יקרים = [בשער: לקוטים יקרים], לבוב תרל"ב.

			לקוטי מוהר"ן = ר' נחמן מברסלב, לקוטי מוהר"ן, ורשא תרפ"ד (וד"צ בני־ברק תשכ"ה). 

			מאור עינים = ר' מנחם נחום מטשרנאביל, תשכ"ו.

			מאירת עינים = ר' יצחק דמן עכו, מאירת עינים, מהד' עמוס גולדרייך, תשמ"ד. 

			מגיד דבריו לעקב = ר' דב בער ממזריטש, מגיד דבריו ליעקב, מהד' רבקה שץ־אופנהיימר, תשל"ו.

			משכן העדות = ר' משה די ליאון, משכן העדות, מהד' אבישי בר־אשר, תשע"ד/2013.

			ספר חסידים = ספר חסידים, מהדורת ויסטינצקי־פריימן, פרנקפורט תרפ"ד, אלא אם כן צוינה מהדורה אחרת.

			עבודת הקודש = ר' מאיר אבן גבאי, עבודת הקודש, תשי"ד. 

			עמק המלך = ר' נפתלי בכרך, עמק המלך, אמשטרדם ת"ח. 

			עץ חיים = ר' חיים ויטאל, עץ חיים, ירושלם תרנ"ו, אלא אם נרשמה מהדורה אחרת.

			פרדס רמונים = ר' משה קורדובירו, פרדס רמונים, ירושלים תשכ"ב. 

			צוואת הריב"ש = ירושלים תש"ח. אלא אם כן צוינה מהדורה אחרת.

			ראשית חכמה = ר' אליה די־וידאש, ראשית חכמה, מונקאטש [תרפ"ו].

			שבחי הבעש"ט = מהד' אברהם רובינשטיין, תשנ"א, אלא אם כן צוינה מהדורה אחרת.

			של"ה = ר' ישעיה הורויץ, שני לוחות הברית, אמשטרדם תנ"ח. באריחיים צויינה מהד' ירושלים תשכ"ג.

			שערי אורה = ר' יוסף ג'יקטילה, שערי אורה, ווארשא תרמ"ג (וד"צ ירושלים תש"ך).

			שערי קדושה = ר' חיים ויטאל, שערי קדושה, בני־ברק תשכ"ז. 

			מחקרים

			אורבך, חז"ל = א"א אורבך, חז"ל — פרקי אמונות ודעות, תשכ"ט.

			אוריה, כלא = ראובן הכהן אוריה, כלא חד, תשפ"ב.

			אידל, החוויה = משה אידל, החוויה המיסטית אצל אברהם אבולעפיה, תשמ"ח. 

			אידל, החסידות = הנ"ל, החסידות בין אקסטזה למאגיה, תשס"א. 

			אידל, היבטים = הנ"ל, קבלה: היבטים חדשים, תורגם לעברית בידי אבריאל בר־לבב, תשנ"ג.

			אידל, מקובלים = הנ"ל, מקובלים של לילה, תשס"ו.

			אידל, שלמויות = הנ"ל, שלמויות בולעות, 2012.

			בובר, אור = מרדכי מ' בובר, אור הגנוז, שני חלקים, תש"ז. 

			בובר, בפרדס = הנ"ל, בפרדס החסידות, ירושלים ותל־אביב תשכ"ג.

			בניהו, תולדות = מאיר בניהו, ספר תולדות האר"י, תשכ"ז.

			גוטליב, מחקרים = אפרים גוטליב, מחקרים בספרות הקבלה, תשל"ו.

			דן, הקדושה = יוסף דן, על הקדושה, תשנ"ז. 

			וייס, ראשית = יוסף וייס, “ראשית צמיחתה של הדרך החסידית", ציון, טז (תשי"א), עמ' 105-46.

			ורבלובסקי, קארו = רפאל י"צ ורבלובסקי, ר' יוסף קארו, תורגם לעברית בידי יאיר צורן, תשנ"ו. 

			זק, בשערי = ברכה זק, בשערי הקבלה של רבי משה קורדוברו, תשנ"ה.

			זק, שומר = הנ"ל, שומר הפרדס, תשס"ב.

			חלמיש, הקבלה = משה חלמיש, הקבלה בתפילה בהלכה ובמנהג, תש"ע (מהדורה שלישית).

			חלמיש, הריטואל = הנ"ל, הריטואל הקבלי, תשע"ט.

			חלמיש, חקרי = הנ"ל, חקרי קבלה ותפילה, תשע"ב.

			חלמיש, ילקוט = הנ"ל, לקט פתגמים וילקוט מאמרים, תשפ"א.

			חלמיש, מבוא = הנ"ל, מבוא לקבלה, תשנ"ב/1991.

			חלמיש, משנתו = הנ"ל, משנתו העיונית של ר' שניאור זלמן מליאדי ויחסה לתורת הקבלה ולראשית החסידות, עבודת דוקטור, ירושלים תשל"ו. 

			חלמיש, סדר = הנ"ל, סדר יומו של מקובל, תשע"ט. 

			חלמיש, קווים = הנ"ל, “קווים להערכתה של ארץ־ישראל בספרות הקבלית", ארץ־ישראל בהגות היהודית בימי הביניים, בעריכת משה חלמיש ואביעזר רביצקי, תשנ"א.

			טרכטנברג = Trachtenberg J., Jewish Magic and Superstition, 1939.

			ליבס, המשיח = יהודה ליבס, “המשיח של הזוהר", קובץ הרעיון המשיחי בישראל, תשמ"ב, עמ' 237-86.

			מרגולין, מקדש = רון מרגולין, מקדש אדם, תשס"ה.

			מרגולין, סוד = הנ"ל, “סוד קסמה של החסידות בעיני יהודים מודרנים", קובץ חלמיש למעינו מים (בעריכת אברהם אלקיים וחביבה פדיה), תשע"ו, עמ' 382-359.

			נגן, מים = יעקב נגן, מים, בריאה והתגלות, תשס"ח. 

			נוה, חרס = יוסף נוה, על חרס וגומא, תשנ"ב. 

			פדיה, דעת, 45 = חביבה פדיה, “הבעל שם טוב, ר' יעקב יוסף מפולנאה והמגיד ממזריטש — קווי יסוד לגישה טיפולוגית דתית", דעת, 45 (תש"ס), עמ' 73-25. 

			פדיה, המראה = הנ"ל, המראה והדיבור, תשס"ב. 

			פדיה, הרמב"ן = הנ"ל, הרמב"ן, תשס"ג. 

			פייקאז', בימי = מנדל פייקאז', בימי צמיחת החסידות, תשל"ח. 

			פייקאז', בין = הנ"ל, בין אידיאולוגיה למציאות, תשנ"ד.

			פייקאז', ההנהגה = הנ"ל, ההנהגה החסידית, תשנ"ט.

			פכטר, חבורות = מרדכי פכטר, חבורות וחיבורים, תשפ"ב/2001.

			פכטר, שורש = הנ"ל, שורש האמונה הוא שורש המרי, תשפ"א. 

			קויפמן, דעהו = ציפי קויפמן, בכל דרכיך דעהו, תשס"ט.

			קויפמן, טבילה = הנ"ל, טבילה בשכינה, תשפ"א.

			רואי, אהבת = ביטי רואי, אהבת השכינה, מיסטיקה ופואטיקה בתיקוני הזוהר, תשע"ז.

			רוזנק, המוות = אבינעם רוזנק (עורך), המוות והפילוסופיה של ההלכה, 2022.

			שוורץ, מחשבת = דב שוורץ, מחשבת חב"ד, תשע"א.

			שלום, דברים = גרשם שלום, דברים בגו, הביא לבית הדפוס אברהם שפירא, תשל"ו/1975.

			שלום, זרמים = הנ"ל, זרמים ראשיים במיסטיקה היהודית, עברית, 2016. 

			שלום, פרקי = הנ"ל, פרקי יסוד בהבנת הקבלה וסמליה, תשל"ו.

			שפר, סינופסיס = פטר שפר, סינופסיס לספרות ההיכלות, טיבינגן 1981.

			שפרבר, מנהגי = דניאל שפרבר, מנהגי ישראל, כרך ב — תשנ"א; כרך ג — תשנ"ד; כרך ד — תשנ"ה; כרך ו — תשנ"ח; כרך ח — תשס"ז.

			ש"ץ, החסידות = רבקה ש"ץ, החסידות כמיסטיקה, תשכ"ח. 

			תשבי, חקרי = ישעיה תשבי, חקרי קבלה ושלוחותיה, כרך א — תשמ"ב; כרכים ב וג — תשנ"ג.

			תשבי, משנת = הנ"ל, משנת הזוהר, כרך א — תשי"ז; כרך ב — תשי"ט.

			תשבי, תורת הרע = הנ"ל, תורת הרע והקליפה בקבלת האר"י, תש"ב.

